**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Δ΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 15 Νοεμβρίου 2018, ημέρα Πέμπτη και ώρα 10.20΄, στην Αίθουσα Γερουσίας, συνήλθαν σε κοινή συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης και η Διαρκής Επιτροπή Παραγωγής και Εμπορίου, υπό την προεδρία του Προέδρου της Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης, κ. Αντώνιου Συρίγου, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Ψηφιακής Πολιτικής, Τηλεπικοινωνιών και Ενημέρωσης «Ενσωμάτωση στην ελληνική νομοθεσία της Οδηγίας 2016/1148/ΕΕ του Ευρωπαϊκού Κοινοβουλίου και του Συμβουλίου σχετικά με μέτρα για υψηλό κοινό επίπεδο ασφάλειας συστημάτων δικτύου και πληροφοριών σε ολόκληρη την Ένωση».

Στη συνεδρίαση παρέστησαν ο Υπουργός Ψηφιακής Πολιτικής, Τηλεπικοινωνιών και Ενημέρωσης, κ. Νικόλαος Παππάς, καθώς και αρμόδιοι υπηρεσιακοί παράγοντες.

Ο Προεδρεύων των Επιτροπών, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγων των μελών των Επιτροπών.

Από τη Διαρκή Επιτροπή Δημόσιας Διοίκησης, Δημόσιας Τάξης και Δικαιοσύνης, παρόντες ήταν οι Βουλευτές κ.κ.: Αθανασίου Αθανάσιος, Βάκη Φωτεινή, Γάκης Δημήτριος, Γκιόλας Δημήτριος, Θελερίτη Μαρία, Κοζομπόλη Παναγιώτα, Κυρίτσης Γεώργιος, Μορφίδης Κωνσταντίνος, Μπαλάφας Ιωάννης, Μπαλλής Συμεών, Ντζιμάνης Γεώργιος, Βαρδάκης Σωκράτης, Παπαηλιού Γεώργιος, Παπαφιλίππου Γεώργιος, Ρίζος Δημήτριος, Αυλωνίτου Ελένη, Σαρακιώτης Ιωάννης, Σκουρλέτης Παναγιώτης, Σταματάκη Ελένη, Συρίγος Αντώνιος, Τζαμακλής Χαρίλαος, Τριανταφυλλίδης Αλέξανδρος, Τσίρκας Βασίλειος, Τσόγκας Γεώργιος, Χριστοδουλοπούλου Αναστασία, Ασημακοπούλου Άννα – Μισέλ, Βούλτεψη Σοφία, Γεωργαντάς Γεώργιος, Γκιουλέκας Κωνσταντίνος, Δαβάκης Αθανάσιος, Καρασμάνης Γεώργιος, Κυριαζίδης Δημήτριος, Παναγιωτόπουλος Νικόλαος, Τασούλας Κωνσταντίνος, Τζαβάρας Κωνσταντίνος, Χαρακόπουλος Μάξιμος, Αχμέτ Ιλχάν, Μανιάτης Ιωάννης, Χριστοφιλοπούλου Παρασκευή (Εύη), Γερμενής Γεώργιος, Γραίγος Αναστάσιος, Λαγός Ιωάννης, Γκιόκας Ιωάννης, Λαμπρούλης Γεώργιος, Συντυχάκης Εμμανουήλ, Παπαχριστόπουλος Αθανάσιος, Δανέλλης Σπυρίδων, Σαρίδης Ιωάννης, Παναγούλης Ευστάθιος.

Από τη Διαρκή Επιτροπή Παραγωγής και Εμπορίου, παρόντες ήταν οι Βουλευτές κ.κ. Αποστόλου Ευάγγελος, Βράντζα Παναγιώτα, Γκαρά Αναστασία, Δημητριάδης Δημήτριος, Δρίτσας Θεόδωρος, Ζεϊμπέκ Χουσεΐν, Θεοπεφτάτου Αφροδίτη, Θεοφύλακτος Ιωάννης, Ιγγλέζη Αικατερίνη, Καματερός Ηλίας, Καραγιάννης Ιωάννης, Καρακώστα Εύη, Καραναστάσης Απόστολος, Κάτσης Μάριος, Μπαλωμενάκης Αντώνιος, Ουρσουζίδης Γεώργιος, Παπαδόπουλος Νικόλαος, Πρατσόλης Αναστάσιος, Σέλτσας Κωνσταντίνος, Μουσταφά Μουσταφά, Σιμορέλης Χρήστος, Σπαρτινός Κωνσταντίνος, Συρμαλένιος Νικόλαος, Τζάκρη Θεοδώρα, Αθανασίου Χαράλαμπος, Αντωνιάδης Ιωάννης, Αραμπατζή Φωτεινή, Δήμας Χρίστος, Κατσανιώτης Ανδρέας, Κατσαφάδος Κωνσταντίνος, Τσιάρας Κωνσταντίνος, Μπουκώρος Χρήστος, Μπούρας Αθανάσιος, Πλακιωτάκης Ιωάννης, Αυγενάκης Ελευθέριος, Στύλιος Γεώργιος, Καρράς Γεώργιος-Δημήτριος, Κωνσταντινόπουλος Οδυσσέας, Τζελέπης Μιχαήλ, Παναγιώταρος Ηλίας, Σαχινίδης Ιωάννης, Δελής Ιωάννης, Μωραΐτης Νικόλαος, Κατσίκης Κωνσταντίνος και Αμυράς Γεώργιος.

**ΑΝΤΩΝΙΟΣ ΣΥΡΙΓΟΣ (Προεδρεύων των Επιτροπών):** Καλημέρα σας. Κυρίες και κύριοι συνάδελφοι, θα ήθελα από την πλευρά μου να προτείνω, εφόσον συμφωνείτε όλοι, να διεξαχθεί αυτή η επεξεργασία σήμερα, δηλαδή, να γίνει η συζήτηση επί της αρχής, επί των άρθρων και στο σύνολο σε μια συνεδρίαση. Είναι Οδηγία της Ε.Ε., η οποία αφορά ένα ζήτημα στο οποίο νομίζω υπάρχουν και μπορούν να υπάρξουν συμπτώσεις. Η πρόταση, εφόσον συμφωνείτε, είναι να διεξαχθεί και να τελειώσει σήμερα η επεξεργασία σε μια συνεδρίαση.

**ΠΟΛΛΟΙ ΒΟΥΛΕΥΤΕΣ:** Συμφωνούμε.

**ΑΝΤΩΝΙΟΣ ΣΥΡΙΓΟΣ (Προεδρεύων των Επιτροπών):** Έχω τη συναίνεσή σας. Συνεχίζουμε με τους Εισηγητές.

Τον λόγο έχει η κυρία Γκαρά.

**ΑΝΑΣΤΑΣΙΑ ΓΚΑΡΑ (Εισηγήτρια του ΣΥΡΙΖΑ):** Καλημέρα, κυρίες και κύριοι συνάδελφοι.

Η σημερινή εποχή, εποχή της πληροφορίας και του ψηφιακού μετασχηματισμού, απαιτεί σύγχρονες πολιτικές για την Κυβερνοασφάλεια, στα συστήματα δικτύου και στη μετάδοση των πληροφοριών, τόσο σε εθνικό, όσο και σε ευρωπαϊκό επίπεδο.

Νομίζω πως δεν θα διαφωνήσει κανείς πως όροι, όπως «Κυβερνοεπίθεση», «Κυβερνοασφάλεια», «Κυβερνοεπιθέσεις» έχουν περάσει πλέον από τη σφαίρα της επιστημονικής φαντασίας στην καθημερινότητά μας. Τα χακαρίσματα, οι υποκλοπές προσωπικών δεδομένων, η διαρροή απορρήτων στοιχείων, οι παραβιάσεις αμέτρητων λογαριασμών, λαμβάνουν χώρα σε καθημερινή βάση με ανυπολόγιστες, πολλές φορές, συνέπειες. Ωστόσο, στη ψηφιοποιημένη πλέον εποχή στην οποία δραστηριοποιούμαστε, καθημερινές μας λειτουργίες, αλλά και αγαθά, όπως η ενέργεια, η διακίνηση πληροφοριών και χρημάτων, η υγεία, οι μεταφορές, η επικοινωνία, εξαρτώμενα από ψηφιακές λειτουργίες και συστήματα, βρίσκονται έκθετα σε οποιαδήποτε ψηφιακή απειλή ή επίθεση.

Δημιουργείται, επομένως, η άμεση ανάγκη για θέσπιση διαδικασιών στους εκάστοτε οργανισμούς, οι οποίες θα προστατεύσουν τη διαθεσιμότητα, την εμπιστευτικότητα και την ακεραιότητα των πληροφοριών που διαχειρίζονται, ώστε να δημιουργηθεί ένα ασφαλές πλέγμα προστασίας για τον κάθε πολίτη ξεχωριστά, αλλά και για την ασφαλή - εύρυθμη λειτουργία της κοινωνίας και της οικονομίας μας. Στο πλαίσιο αυτό καλούμαστε σήμερα να ενσωματώσουμε στο Εθνικό μας Δίκαιο τις διατάξεις της Οδηγίας 2016/1148/ΕΕ, γνωστή ως «Οδηγία NIS», η οποία στοχεύει στην υιοθέτηση μέτρων από όλα τα κράτη - μέλη της Ε.Ε. για ένα υψηλό κοινό επίπεδο ασφάλειας των συστημάτων δικτύου.

Είναι εξαιρετικά σημαντικό να κατανοήσουμε πως πλέον έχουμε περάσει σε μια νέα ψηφιακή πραγματικότητα, όπου τα δεδομένα και η ασφαλής διάδοση και μετάδοσή τους αποτελούν ένα νέο τομέα οικονομικής και παραγωγικής δραστηριότητας. Ταυτόχρονα, όμως, αποτελεί κι ένα μεγάλο στοίχημα για την ασφάλεια των πολιτών και των χρηστών του διαδικτύου, καθώς το κυβερνοέγκλημα και οι κυβερνοεπιθέσεις μπορούν άμεσα ή έμμεσα, αθόρυβα, αλλά και στοχευμένα να διαταράξουν τις ισορροπίες της καθημερινότητάς μας απλά και μόνο με το πάτημα ενός κουμπιού.

Για τον λόγο αυτό, ο στόχος της οδηγίας είναι να προστατεύονται επαρκώς όλες οι κεντρικές δομές που δέχονται και διαχειρίζονται πληροφορίες και ν’ αναπτύξουν μηχανισμούς, ώστε όλοι οι πάροχοι υποδομών ζωτικής σημασίας να μπορούν ν’ αναπτύξουν την προστασία και να λάβουν τα μέτρα που θα εξασφαλίσουν ένα ασφαλές και αξιόπιστο περιβάλλον τόσο στην Ελλάδα, όσο και στην Ευρώπη.

Κυρίες και κύριοι συνάδελφοι, η παρούσα οδηγία που καλούμαστε να συζητήσουμε και να ενσωματώσουμε στο εθνικό μας δίκαιο αποτελεί την πρώτη συντονισμένη προσπάθεια αντιμετώπισης πιθανών περιστατικών κυβερνοεπιθέσεων, αλλά και την εν γένει βελτίωση της ψηφιακής ασφάλειας των φορέων εκμετάλλευσης βασικών υπηρεσιών σε ευρωπαϊκό επίπεδο. Αποτελεί μια σύνθετη νομοθεσία, η οποία αφορά σ’ ένα μεγάλο αριθμό φορέων που καλύπτουν 7 βασικούς φορείς και σε διαδικασίες oπου εμπλέκονται πολλές αρμόδιες υπηρεσίες και φορείς, όπως πρόληψης, αντιμετώπισης, καταστολής κ.λπ..

Ταυτόχρονα, έρχεται να θέσει τις βάσεις, ώστε για πρώτη φορά να ρυθμιστούν θέματα που άπτονται στην ασφαλή λειτουργία του κυβερνοχώρου, αλλά και στην παροχή ποιοτικών ψηφιακών υπηρεσιών προς τους πολίτες. Γι’ αυτόν ακριβώς το λόγο, η Ε.Ε. έχει συστήσει ειδική ομάδα συνεργασίας στην οποία συμμετείχε η χώρα μας ενεργά από την πρώτη στιγμή και στην οποία μέσω τακτικών συναντήσεων επιχειρεί να επιλύσει την πληθώρα των θεμάτων που ανακύπτουν.

Η ομάδα αυτή παράγει συνεχώς - ακόμη και σήμερα - οδηγίες και συμβουλές σχετικά με την εν λόγω ενσωμάτωση, προσπαθώντας να καλύψει τις καθημερινές νέες προκλήσεις και να προσαρμοστεί στο ευμετάβλητο και ταχέως εξελισσόμενο ψηφιακό περιβάλλον. Σημειώνεται ότι, λόγω της πολυπλοκότητας του χώρου και του ευμετάβλητου ψηφιακού περιβάλλοντος, το ένα τέταρτο των ευρωπαϊκών χωρών ξεκινούν τώρα τις διαδικασίες ενσωμάτωσης της οδηγίας, ενώ για τη χώρα μας αυτό το νομοθέτημα αποτελεί μια ολοκληρωμένη και καλά επεξεργασμένη πρόταση, για ν’ αντιμετωπίσει τις προκλήσεις του ψηφιακού χώρου.

Κατά την αρχική εισήγηση σήμερα θα μου επιτρέψετε ν’ αναφερθώ στην ουσία της παρούσας οδηγίας, καθώς ο τεχνικός της χαρακτήρας ίσως να μην επιτρέπει την ευρεία κατανόηση του περιεχομένου, αλλά και της σημασίας της στην καθημερινότητα των πολιτών. Με τις ρυθμίσεις του παρόντος σχεδίου νόμου, λοιπόν, δημιουργείται ένα ενισχυμένο πλαίσιο ασφάλειας για τα συστήματα δικτύου και πληροφόρησης με σκοπό την εύρυθμη λειτουργία κρίσιμων υπηρεσιών για την προστασία των δεδομένων των πολιτών, αλλά και για την αξιόπιστη παροχή υπηρεσιών από φορείς του Δημοσίου και του ιδιωτικού τομέα σε εφτά κρίσιμους τομείς ζωτικής σημασίας για την κοινωνία. Οι τομείς αυτοί αφορούν στην ενέργεια, στις μεταφορές, στις τραπεζικές συναλλαγές, στις χρηματοπιστωτικές υπηρεσίες, στην υγεία, στο πόσιμο νερό και στις ψηφιακές υποδομές.

Οι εμπλεκόμενοι αυτοί φορείς, οι επονομαζόμενοι ως Φορείς Εκμετάλλευσης Βασικών Υπηρεσιών - από εδώ και πέρα, θα ακούτε τον όρο ΦΕΒΥ - καθορίζονται, κυρίως, από τα κριτήρια που ορίζονται, τα σοβαρά περιστατικά ασφαλείας και είναι υπεύθυνοι για τη διαχείριση των κινδύνων στο διαδίκτυο, την αποτροπή και την ελαχιστοποίηση του αντίκτυπου σοβαρών συμβάντων.

Το ίδιο συμβαίνει και για τους παρόχους ψηφιακών υπηρεσιών, όπως είναι οι μηχανές αναζήτησης Cloud εφαρμογές, ηλεκτρονικά καταστήματα κ.λπ.. Υποχρεούνται και οι δύο να κοινοποιούν στο αρμόδιο ενιαίο κέντρο επαφής, χωρίς αδικαιολόγητη καθυστέρηση, όλες εκείνες τις πληροφορίες, οι οποίες θεωρούνται απειλές, παραβίαση προσωπικών δεδομένων, κυβερνοεπιθέσεις ή κυβερνοαπάτες και οι οποίες αποτελούν εν δυνάμει απειλές για τη δημόσια ασφάλεια.

Η διαδικασία αυτή θα εξασφαλίσει μεγαλύτερη σιγουριά και εμπιστοσύνη στους πολίτες που χρησιμοποιούν πλέον τις ψηφιακές τεχνολογίες σχεδόν σε κάθε έκφανση της κοινωνικής τους ζωής: υγεία, τραπεζικές συναλλαγές, μετακινήσεις, διασκέδαση, κοινωνική δικτύωση κ.λπ.. Η σοβαρότητα των συμβάντων για τα οποία απαιτείται γνωστοποίηση, κρίνεται από τον αριθμό των χρηστών που επηρεάζονται από τη διατάραξη, από τη διάρκεια των συμβάντων και από το γεωγραφικό εύρος της περιοχής που επηρεάζεται.

Ακολούθως, καθορίζονται οι τρεις Εθνικές αρχές, οι οποίες είναι υπεύθυνες για την υλοποίηση του νομοθετήματος και το γενικό πλαίσιο λειτουργίας τους.

Η Εθνική Αρχή Κυβερνοασφάλειας και το Εθνικό Ενιαίο Κέντρο Επαφής, οι οποίες ορίζονται μέσα στο, ήδη, υπάρχον οργανόγραμμα Υπουργείο Ψηφιακής Πολιτικής και η Ομάδα Απόκρισης για τα Συμβάντα που αφορούν στην ασφάλεια υπολογιστών σε περιστατικά ασφαλείας. Ως τρίτη αρχή ορίζεται η υφιστάμενη Διεύθυνση Κυβερνοάμυνας του ΥΠΕΘΑ, η οποία έχει, ήδη, επαρκή τεχνογνωσία και εμπειρία σε αυτόν τον τομέα.

Εκτιμώ πως αξίζει να κάνουμε μια πιο εκτενή αναφορά στη λειτουργία της Ομάδας Απόκρισης Συμβάντων Ασφαλείας. Έτσι, λοιπόν, το 2004 συγκροτήθηκε η Διεύθυνση Κυβερνοάμυνας του ΥΠΕΘΑ, η οποία το 2010 αναβαθμίστηκε σε Διοίκηση Κυβερνοάμυνας, έχοντας ως αποστολή την αντιμετώπιση των κυβερνοεπιθέσεων σε καθημερινή βάση για την προστασία των πληροφοριακών δικτύων και υποδομών των Ενόπλων Δυνάμεων. Για τον λόγο αυτό, έχει αναπτύξει μηχανισμούς, διαδικασίες και δοκιμασμένες επιχειρησιακές δυνατότητες που σκοπεύουν στην πρόληψη, στον εντοπισμό, στην αξιολόγηση, στην αντιμετώπιση, στην αποκατάσταση και στην εξαγωγή συμπερασμάτων στην περίπτωση κυβερνοεπιθέσεων, σκοπεύουν στην ακεραιότητα και στη διαθεσιμότητα των πληροφοριακών υποδομών των Ενόπλων Δυνάμεων. Επίσης, έχει ήδη εκπονήσει πλήρες επιχειρησιακό σχέδιο δράσης για την άμυνα και ασφάλεια της χώρας στο κυβερνοχώρο, συμβάλλοντας έτσι στην αντιμετώπιση των αναδυόμενων απειλών.

Η θεματολογία των ασκήσεων των στελεχών καλύπτει τεχνικής φύσεως ζητήματα, όπως διαχείριση περιστατικών, διαδικασίες διαχείρισης κρίσεων σε τοπικό εθνικό και ευρωπαϊκό επίπεδο, καθώς και σε σχέδια επιχειρησιακής συνέχειας, βελτιώνοντας έτσι τις εθνικές δυνατότητες συντονισμού και τεχνικών ικανοτήτων. Σημειώνεται δε και είναι σημαντικό ότι η εν λόγω διοίκηση εκπονεί αντίστοιχα επιδοτούμενα ευρωπαϊκά προγράμματα ύψους, περίπου, 330.000 ευρώ.

Η εξειδικευμένη γνώση, το άριστα εκπαιδευμένο επιστημονικό και μη στελεχιακό δυναμικό του Ελληνικού Στρατού και η υψηλού επιπέδου τεχνολογικές και ψηφιακές υποδομές καθιστούν την εν λόγω υπηρεσία ως ικανή να αναλάβει επιπλέον αρμοδιότητες που ακουμπάνε στις απαιτήσεις που περιλαμβάνονται και στην Οδηγία NIS.

Τέλος, εκτός από τις λεπτομέρειες, υποχρεώσεις, κοινοποιήσεις συμβάντων για φορείς που προαναφέραμε, στο εν λόγω νομοσχέδιο καθορίζονται οι χρηματικές και διοικητικές κυρώσεις από το Κράτος προς συμμόρφωση των φορέων που, είτε δεν κοινοποιούν στο Ενιαίο Κέντρο Επαφής τις πληροφορίες που απαιτούνται, είτε δεν λαμβάνουν τα απαραίτητα μέτρα για την κυβερνοασφάλεια, όπως αυτά ορίζονται στην παρούσα Οδηγία. Οι χρηματικές ποινές διέπονται από την αρχή της αναλογικότητας και δεν έχουν την τιμωρητικό χαρακτήρα, αλλά στοχεύουν στη δημιουργία του αισθήματος κοινωνικής ευθύνης.

Πιο αναλυτικά, σε ό,τι αφορά στη δομή του συγκεκριμένου νομοσχεδίου, στο πρώτο κεφάλαιο περιγράφονται οι γενικές αρχές και το πεδίο εφαρμογής του νόμου, παρατίθενται οι περιορισμοί για τα προσωπικά δεδομένα, αναλύεται η έννοια και ο χαρακτηρισμός των φορέων εκμετάλλευσης βασικών υπηρεσιών και, τέλος, περιγράφονται οι παράμετροι που ορίζουν τα σοβαρά συμβάντα για τα οποία απαιτείται η ενεργοποίηση της διαδικασίας γνωστοποίησης.

Στο δεύτερο κεφάλαιο περιγράφεται το Εθνικό πλαίσιο για την ασφάλεια των συστημάτων δικτύων και πληροφοριών και εισάγονται οι τρεις αρχές που προβλέπονται από τον νόμο.

Στα κεφάλαια Γ και Δ περιγράφονται οι υποχρεώσεις των φορέων εκμετάλλευσης βασικών υπηρεσιών και των παροχών ψηφιακών υπηρεσιών αντίστοιχα, σε σχέση με την αποστολή πληροφοριών και τη μεταξύ τους συνεργασία.

Στο πέμπτο και τελευταίο κεφάλαιο, καθορίζεται η εθελούσια κοινοποίηση συμβάντων από φορέα που δεν ανήκει στις παραπάνω κατηγορίες που έχουν οριστεί, αλλά οριοθετούνται και οι κυρώσεις, οι οποίες μπορούν να επιβληθούν σε περίπτωση μη συμμόρφωσης των φορέων στην ισχύουσα νομοθεσία.

Κυρίες και κύριοι συνάδελφοι, η σύγχρονη εποχή, η εποχή της ψηφιακής επανάστασης, όπως έχει χαρακτηριστεί, χαρακτηρίζεται από την εξέλιξη της καινοτομίας και την ψηφιοποίηση της τεχνολογίας. Παράλληλα, όμως, αναπτύσσεται ραγδαία και η εξέλιξη του κυβερνοεγκλήματος, η ψηφιακή κατασκοπεία και οι επιθέσεις. Είναι ιδιαίτερα σημαντικό ότι κατά την περίοδο διακυβέρνησης του ΣΥΡΙΖΑ το αρμόδιο Υπουργείο Ψηφιακής Πολιτικής έχει κάνει πολύ σημαντικά βήματα, όχι μόνο στο πεδίο των σύγχρονων τεχνολογιών, αλλά και στον τομέα της κυβερνοασφάλειας, υιοθετώντας νομοθετικές πρωτοβουλίες και πρακτικές, ώστε να καλυφθεί το τεράστιο κενό δεκαετιών σε αυτόν τομέα, αλλά και για να μπορεί η χώρα μας να εξελίσσει τις ψηφιακές της δυνατότητες και να στέκεται σε ισότιμη θέση με τα υπόλοιπα κράτη-μέλη της Ε.Ε..

Στο πλαίσιο, λοιπόν, μιας συνολικής πολιτικής για την ασφάλεια στον κυβερνοχώρο, εγκρίθηκε πριν από μερικούς μήνες η εθνική στρατηγική κυβερνοασφάλειας με την οποία αναπτύσσεται ο κεντρικός σχεδιασμός της ελληνικής πολιτείας για την ασφάλεια στον κυβερνοχώρο, δεδομένης της ολοένα αυξανόμενης χρήσης του διαδικτύου και των τεχνολογιών πληροφορικής και επικοινωνιών σε κάθε πτυχή των δραστηριοτήτων του δημόσιου αλλά και ιδιωτικού τομέα. Θεσπίστηκε, εδώ και καιρό λοιπόν, η εθνική αρχή κυβερνοασφάλειας, η οποία φέρει και την ευθύνη παρακολούθησης και υλοποίησης όλων των δράσεων του Υπουργείου στον τομέα αυτό.

Επιπλέον, πριν λίγες ημέρες υπεγράφη η συμφωνία με τον ευρωπαϊκό οργανισμό για την ασφάλεια δικτύων και πληροφοριών, γνωστό ως ENISA, ώστε να παραμείνει στη χώρα μας η έδρα του οργανισμού. Ο εν λόγω οργανισμός είναι από τους πλέον σημαντικούς οργανισμούς της ένωσης στον τομέα της κυβερνοασφάλειας και έπειτα από πρόταση της Ευρωπαϊκής Επιτροπής ενισχύθηκε σημαντικά ο ρόλος του, αυξήθηκαν οι αρμοδιότητές του σε νέους τομείς, όπως προστάζουν οι ανάγκες που προκύπτουν από τη νέα ψηφιακή εποχή και τέθηκαν οι βάσεις για την ανάπτυξη μιας ενιαίας ψηφιακής αγοράς για την Ευρώπη.

Αυτός ο Οργανισμός, λοιπόν, θα διατηρεί τη μόνιμη έδρα του στην Ελλάδα και με τον αναβαθμισμένο ρόλο του στον δυναμικό χώρο της ψηφιακής μετάβασης, θα κληθεί να προσελκύσει υψηλών προσόντων προσωπικό για τη στελέχωσή του, προκειμένου να μπορεί να ανταπεξέλθει στις νέες προκλήσεις. Πρόκειται, επομένως, για μια εξαιρετική ευκαιρία να αξιοποιηθεί το άρτιο ανθρώπινο δυναμικό της χώρας μας σε αυτόν τον κλάδο. Εκτός αυτού με το νέο κανονισμό που υπεγράφη, ο ENISA θα έχει κομβικό ρόλο στην πρόληψη και αντιμετώπιση των κυβερνοεπιθέσεων, την τυποποίηση και διαχείριση των κινδύνων ασφαλείας, ενώ ορίζεται ως ευρωπαϊκή αρχή κυβερνοασφάλειας.

Επομένως, αντιλαμβανόμαστε πως με την ενσωμάτωση της παρούσας Οδηγίας και το πλεονέκτημα της λειτουργίας του Οργανισμού αυτού, θα είμαστε σε θέση κατά την εφαρμογή της Οδηγίας να παρέχουμε ενεργό στήριξη στα κράτη μέλη, τα όργανα της Ε.Ε., τις επιχειρήσεις και τους πολίτες που δραστηριοποιούνται στον ευρωπαϊκό χώρο.

Κυρίες και κύριοι συνάδελφοι, σας καλώ να υπερψηφίσουμε τη συγκεκριμένη Οδηγία, το συγκεκριμένο νομοθέτημα, καθώς αποτελεί το πρώτο βήμα δημιουργίας ενός νομοθετικού πλαισίου που βάζει τις βάσεις, ώστε να θέσουμε ένα ασφαλές πλαίσιο λειτουργίας και των πολιτών αλλά και ανάπτυξης της κοινωνίας μας σε ένα νέο ψηφιακό και τεχνολογικό χώρο που δέχεται ιδιαίτερες επιθέσεις. Ευχαριστώ πολύ.

**ΑΝΤΩΝΙΟΣ ΣΥΡΙΓΟΣ (Προεδρεύων των Επιτροπών):** Τον λόγο έχει ο κ. Κατσανιώτης.

**ΑΝΔΡΕΑΣ ΚΑΤΣΑΝΙΩΤΗΣ (Εισηγητής της Νέας Δημοκρατίας):** Κύριοι συνάδελφοι, ξεκινώντας την εισήγηση, θα ήθελα να πω ότι, σαν σήμερα, 15 Νοεμβρίου 1922, έχουμε την εκτέλεση του Δημητρίου Γούναρη, ως απόρροια της Δίκης των Έξι. Είναι μία ημερομηνία που αξίζει να έχουμε όλοι μία περίσκεψη για το τι καταλήξεις μπορεί να υπάρχουν και τι μπορεί να συμβεί όταν ξεπερνάμε όρια. Όσον αφορά την Οδηγία 2016/1148 για την ασφάλεια δικτύου και πληροφοριών, Οδηγία NIS, προτείνει ένα ευρύ φάσμα μέτρων για την ενίσχυση του επιπέδου ασφάλειας των συστημάτων ασφαλείας δικτύου και πληροφοριών, ασφάλειας στον κυβερνοχώρο για την εξασφάλιση υπηρεσιών που είναι ζωτικής σημασίας για την οικονομία και την κοινωνία της Ε.Ε., προκειμένου οι χώρες της Ε.Ε. να είναι καλά προετοιμασμένες και έτοιμες να χειριστούν και να αντιμετωπίσουν επιθέσεις στον κυβερνοχώρο.

Η οδηγία για την ασφάλεια των συστημάτων δικτύων και πληροφοριών άρχισε να ισχύει τον Αύγουστο του 2016.

Τα κράτη μέλη είχαν προθεσμία 21 μηνών έως τις 9 Μαΐου του 2018, για να μεταφέρουν την οδηγία στο εθνικό τους δίκαιο και διέθεταν ακόμα έξι μήνες έως τις 9 Νοεμβρίου του 2018, για να προσδιορίσουν τους φορείς εκμετάλλευσης των βασικών υπηρεσιών.

Η οδηγία περιέχει τους πρώτους νομικά δεσμευτικούς κανόνες κυβερνοασφάλειας σε επίπεδο Ε.Ε. και δημιουργεί υψηλό ενιαίο επίπεδο ασφάλειας των συστημάτων δικτύου και πληροφοριών σε ολόκληρη την Ε.Ε..

Στις 19/7 του 2018, η Ευρωπαϊκή Επιτροπή έστειλε προειδοποιητική επιστολή σε 17 κράτη μέλη για να μεταφερθεί πλήρως στην εθνική τους νομοθεσία το πρώτο κομμάτι της νομοθεσίας της Ε.Ε. για την ασφάλεια στον κυβερνοχώρο, μεταξύ των οποίων ήταν και η Ελλάδα. Και αυτή δεν είναι η πρώτη φορά που καθυστερεί το Υπουργείο Ψηφιακής Πολιτικής.

Δεν τέθηκε το νομοσχέδιο σε δημόσια διαβούλευση, όπως ισχυριζόταν το Υπουργείο. Επίσης, δεν είναι η πρώτη φορά που άλλα ισχυρίζεται το Υπουργείο και άλλα γίνονται. Και, ενώ σήμερα έπρεπε να είχαμε λήξει και τη συζήτηση για τον προσδιορισμό των παρόχων των βασικών υπηρεσιών, συζητάμε το σχέδιο νόμου για την ενσωμάτωση της οδηγίας και μόνο.

Στις 7/3 του 2018, εγκρίθηκε με την υπουργική απόφαση 3218 η εθνική στρατηγική κυβερνοασφάλειας. Βέβαια, η υπουργική απόφαση σημειώνει ότι είναι πλήρως εναρμονισμένη με την οδηγία NIS που τώρα συζητάμε.

Ειδικότερα, το νομοσχέδιο καλύπτει τα ζητήματα που τίθενται από την οδηγία.

Το πεδίο εφαρμογής είναι:

Φορείς εκμετάλλευσης βασικών υπηρεσιών στους τομείς ενέργειας, των μεταφορών, των τραπεζών, της χρηματοπιστωτικής αγοράς, της υγείας, του πόσιμου ύδατος και της ψηφιακής υποδομής.

Πάροχοι ψηφιακών υπηρεσιών, συμπεριλαμβανομένων επιχειρήσεων, όπως επιγραμμικής αγοράς, επιγραμμικών μηχανών αναζήτησης, παροχών νεφοϋπολογιστικής.

Ως Εθνική Αρμόδια Αρχή για την ασφάλεια των συστημάτων δικτύου και πληροφοριών, εφεξής Αρμόδια Αρχή ή Εθνική Αρχή Κυβερνοασφάλειας, ορίζεται η Διεύθυνση Κυβερνοασφάλειας της Γενικής Γραμματείας Ψηφιακής Πολιτικής, του Υπουργείου Ψηφιακής Πολιτικής Τηλεπικοινωνιών και Ενημέρωσης.

Η Εθνική Αρχή καλύπτει τους τομείς που αναφέρονται στο παράρτημα 1 και τις υπηρεσίες που αναφέρονται στο παράρτημα 2, άρθρου 7.

Αρμόδια απόκρισης για τα συμβάντα που αφορούν στην ασφάλεια υπολογιστών, εφεξής CSIRT, η οποία καλύπτει τους τομείς του παραρτήματος 1 και τις υπηρεσίες του παραρτήματος 2 του παρόντος και είναι υπεύθυνη για τον χειρισμό κινδύνων και συμβάντων βάσει επακριβώς καθορισμένης διαδικασίας, είναι η Διεύθυνση Κυβερνοάμυνας του ΓΕΕΘΑ.

Η Εθνική Αρχή Κυβερνοασφάλειας σε συνεργασία με τις ανά τομέα βασικές υπηρεσίες αρμόδιες ρυθμιστικές εποπτικές αρχές και λοιπούς εμπλεκόμενους εθνικούς φορείς προσδιορίζει για κάθε τομέα και υποτομέα του παραρτήματος 1 τους φορείς εκμετάλλευσης βασικών υπηρεσιών που είναι εγκατεστημένοι στην ελληνική επικράτεια.

Με απόφαση του Υπουργού Ψηφιακής Πολιτικής, ύστερα από εισήγηση της Εθνικής Αρχής Κυβερνοασφάλειας ορίζονται οι φορείς εκμετάλλευσης βασικών υπηρεσιών.

Τα κριτήρια για τον προσδιορισμό των φορέων εκμετάλλευσης είναι φορέας να παρέχει υπηρεσία ουσιώδη, γιατί είναι σε κρίσιμο κοινωνικών ή και οικονομικών δραστηριοτήτων. Η παροχή της υπηρεσίας αυτής να στηρίζεται σε συστήματα δικτύων και πληροφοριών, η πρόκληση σοβαρής διατάραξης της παροχής της εν λόγω υπηρεσίας από τυχόν συμβάν.

Στο αντίστοιχο άρθρο της οδηγίας προβλέπεται ότι μέχρι τις 9 Νοεμβρίου θα έπρεπε να έχουμε προσδιορίσει τους φορείς εκμετάλλευσης βασικών υπηρεσιών που είναι εγκατεστημένοι στην επικράτεια. Και επιπλέον, ο κατάλογος αυτός θα πρέπει να επικαιροποιείται ανά διετία. Ημερομηνίες που δεν ακολουθήσαμε.

Η Εθνική Αρχή Κυβερνοασφάλειας, σε συνεργασία με τις ανά τομέα βασικής υπηρεσίας αρμόδιες ρυθμιστικές ή εποπτικές αρχές και λοιπούς εμπλεκόμενους εθνικούς φορείς, καθορίζει τα κριτήρια προσδιορισμού ενός συμβάντος ως σοβαρού διατάραξης. Η Εθνική Αρχή Κυβερνοασφάλειας επικαιροποιεί την Εθνική Στρατηγική Κυβερνοασφάλειας που έχει εγκριθεί με την Υπουργική Απόφαση 3218/2018 του Υπουργού Ψηφιακής Πολιτικής και την κοινοποιεί στην Επιτροπή μέσα σε τρείς μήνες από την έγκριση από τον Υπουργό.

Σύμφωνα με την Οδηγία, θα πρέπει τα κράτη-μέλη βάσει κριτηρίων να ορίσουν ποιες επιχειρήσεις παρέχουν βασικές ή ζωτικής σημασίας υπηρεσίες σε τομείς ζωτικής σημασίας, όπως η ενέργεια, οι μεταφορές, η υγεία και οι χρηματοπιστωτικές υπηρεσίες. Οι επιχειρήσεις αυτές καλούμενες και ως φορείς εκμετάλλευσης βασικών υπηρεσιών, θα πρέπει να λάβουν τα κατάλληλα και αναλογικά τεχνικά και οργανωτικά μέτρα για την διαχείριση των κινδύνων, την αποτροπή και την ελαχιστοποίηση του αντίκτυπου συμβάντων και να κοινοποιούν χωρίς αδικαιολόγητη καθυστέρηση στην αρμόδια αρχή συμβάντα με σοβαρό αντίκτυπο στη συνέχεια των βασικών υπηρεσιών που παρέχουν.

Η σοβαρότητα των συμβάντων κρίνεται από τον αριθμό των χρηστών που επηρεάζονται από την διατάραξη της βασικής υπηρεσίας. Την διάρκεια του συμβάντος, το γεωγραφικό εύρος της περιοχής που επηρεάζεται από το συμβάν. Η Οδηγία, επίσης, επιβάλει στους παρόχους ψηφιακών υπηρεσιών στους οποίους περιλαμβάνονται τα ηλεκτρονικά καταστήματα, οι μηχανές αναζήτησης και οι υπηρεσίες ICLOUD να προσδιορίσουν και να λάβουν κατάλληλα και αναλογικά τεχνικά και οργανωτικά μέτρα για την διαχείριση των κινδύνων και την αποτροπή και την ελαχιστοποίηση του αντικτύπου συμβάντων που επηρεάζουν την ασφάλεια.

Η Οδηγία επιβάλει στα κράτη-μέλη να καταστρώσουν μια εθνική στρατηγική για την ασφάλεια των συστημάτων δικτύου και πληροφοριών και να ορίσουν ένα εθνικό ενιαίο κέντρο επαφής για την ασφάλεια των συστημάτων δικτύου και πληροφοριών. Οντότητες που δεν έχουν προσδιοριστεί ως φορείς εκμετάλλευσης βασικών υπηρεσιών και δεν είναι πάροχοι ψηφιακών υπηρεσιών μπορούν να κοινοποιούν σε εθελούσια βάση συμβάντα με σοβαρές επιπτώσεις στην επιχειρησιακή συνέχεια των υπηρεσιών που παρέχουν. Ο Υπουργός ύστερα από εισήγηση της Εθνικής Αρχής Κυβερνοασφάλειας επιβάλει κυρώσεις σε φυσικό ή νομικό πρόσωπο σε περίπτωση παραβίασης των διατάξεων του παρόντος νόμου.

Ερχόμαστε στο κόστος. Η Έκθεση του Γενικού Λογιστηρίου του Κράτους αναφέρεται σε ενδεχόμενη δαπάνη από την τυχόν λήψη μέτρων για την υλοποίηση της Εθνικής Αρχής Κυβερνοασφάλειας, μέτρα ετοιμότητας, προγράμματα εκπαίδευσης και κατάρτισης, εφοδιασμό της αρμόδιας υπηρεσίας με τις κατάλληλες υποδομές, εξοπλισμό και προσωπικό. Δεν προσδιορίζεται, όμως, το ύψος της δαπάνης αυτής.

Σύμφωνα με την από 4/5/2018 κοινή δήλωση του Αντιπροέδρου κύριου Άνσιντ και των Επιτρόπων κυρίου Αβραμόπουλου και Κίνγκ και κυρίας Γκαμπριέλ, σύμφωνα με τους νέους κανόνες Κυβερνοασφάλειας σε επίπεδο Ε.Ε., για να μπορέσουν τα κράτη-μέλη να μεταφέρουν γρήγορα την Οδηγία NIS στο εθνικό τους δίκαιο και να αναπτύξουν τις ικανότητές τους, το πρόγραμμα του μηχανισμού, συνδέοντας την Ευρώπη, χορηγεί χρηματοδότηση 38.000.000 ευρώ ως το 2020 για την στήριξη των εθνικών δικτύων ομάδων απόκρισης συμβάντων που αφορούν στην ασφάλεια των υπολογιστών. Καθώς και άλλων ενδιαφερομένων μερών στο πλαίσιο της Οδηγίας NIS, όπως οι φορείς εκμετάλλευσης βασικών υπηρεσιών και οι πάροχοι ψηφιακών υπηρεσιών.

Επίσης, τονίζεται στην παραπάνω κοινή δήλωση ότι τα κράτη-μέλη θα πρέπει να αξιοποιήσουν στο έπακρο τις ευκαιρίες που τους παρέχει αυτή η πηγή χρηματοδότησης. Ποιά είναι η θέση του Υπουργείου, σχετικά με τα συγκεκριμένα χρηματοδοτικά εργαλεία; Τέλος, με βάση το άρθρο 23 της Οδηγίας του 2016/1148, προβλέπεται ότι έως τις 9/5/2018 η Επιτροπή υποβάλει έκθεση στο Ευρωπαϊκό Κοινοβούλιο στην οποία αξιολογεί τη συνοχή των προσεγγίσεων κρατών-μελών κατά προσδιορισμό των φορέων εκμετάλλευσης βασικών υπηρεσιών. Σε 6 μήνες από σήμερα, άλλη μια προθεσμία που μάλλον θα χάσουμε.

Όσον αφορά την θέση μας, επιφυλασσόμεθα.

**ΕΥΗ ΚΑΡΑΚΩΣΤΑ (Προεδρεύουσα των Επιτροπών):** Τον λόγο έχει ο κ. Μανιάτης.

**ΙΩΑΝΝΗΣ ΜΑΝΙΑΤΗΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. - ΔΗΜ.ΑΡ.)**: Κυρία Πρόεδρε, για να απαντήσω στην ερώτησή σας, αν δεν έχουμε τα γνωστά τερτίπια της Κυβέρνησης με τις επιπλέον τροπολογίες μέχρι να τα συζητήσουμε στην Ολομέλεια, εμείς θα υπερψηφίσουμε την συγκεκριμένη οδηγία, την 1148/2016, γιατί είναι μια πολύ σοβαρή οδηγία, η οποία είχε αρχίσει να επεξεργάζεται από τα όργανα της Κοινότητας και τα αντίστοιχα συμβούλια Υπουργών, εδώ και πάνω από 4 χρόνια και ολοκληρώθηκε το 2016.

Έχω να κάνω επτά πολύ συγκεκριμένες παρατηρήσεις. Οι συνάδελφοι και του ΣΥ.ΡΙΖ.Α. και της Ν.Δ., περιέγραψαν με απόλυτη ενάργεια και σαφήνεια το ίδιο το περιεχόμενο της οδηγίας. Περιττεύει, λοιπόν, εγώ να προσθέσω μια περιγραφή ακόμη. Παρατήρηση πρώτη, επειδή χθες ήταν η συζήτηση στην Ολομέλεια της Βουλής για το Σύνταγμα και η Πρόεδρος του Κινήματος Αλλαγής, η κυρία Γεννηματά, κατήγγειλε την προσπάθεια λασπολογίας σε βάρος του πρώην Πρωθυπουργού Κώστα Σημίτη, του Πρωθυπουργού των μεγάλων έργων, της ΟΝΕ και της εισόδου της Κύπρου στην Ε.Ε., σήμερα, επιτρέψτε μου να προσθέσω με αφορμή το νομοσχέδιό μας, ένα ακόμη επίτευγμα των Κυβερνήσεων Σημίτη.

Ακούσαμε την αξιότιμη συνάδελφο του ΣΥΡΙΖΑ που μας είπε πόσο μεγάλη επιτυχία ήταν ότι η σημερινή Κυβέρνηση κατάφερε να κρατήσει στην Ελλάδα, δηλαδή στο Ηράκλειο, τον ENISA, τον Ευρωπαϊκό Οργανισμό Προστασίας Τηλεπικοινωνιών και Πληροφοριών. Αυτό που ξεχάσαμε να πούμε είναι ότι ο ENISA εγκαταστάθηκε στην Ελλάδα, στο Ηράκλειο, το 2004 με Κυβέρνηση Σημίτη και ήταν ο ένας από τους δύο πανευρωπαϊκούς οργανισμούς που από τότε μέχρι σήμερα έχουν εγκατασταθεί στην Ελλάδα. Κατά συνέπεια, όταν συζητούμε για ασφάλεια πληροφοριών και δικτύων για κυβερνοεπιθέσεις και για όλα αυτά τα οποία συνιστούν, πράγματι, μια σπουδαία δράση που πρέπει να αναλάβει η Ελληνική Πολιτεία, ας θυμόμαστε ότι περίπου 15 χρόνια πριν από σήμερα, ένας Πρωθυπουργός και η τότε Κυβέρνησή του είχαν φέρει εδώ ακριβώς αυτόν τον πανευρωπαϊκό οργανισμό που τώρα παίρνει ακόμη περισσότερες αρμοδιότητες, για να προστατεύσει τα ανθρώπινα δικαιώματα, τις επιχειρήσεις και στο τέλος την ίδια τη δημοκρατία.

Δεύτερη παρατήρηση σε σχέση με την κυβερνοασφάλεια, πριν περίπου ένα μήνα στο Πανεπιστήμιο Πειραιά και μάλιστα στη Σχολή μου, στο Τμήμα Ψηφιακών Συστημάτων, είχαμε μια πολύ σημαντική εκδήλωση. Παρουσιάστηκε η εθνική ομάδα άμυνας κατά των κυβερνοεπιθέσεων που επρόκειτο να ανταγωνιστεί στο τέλος Οκτωβρίου στο Λονδίνο με τις υπόλοιπες ευρωπαϊκές εθνικές ομάδες κυβερνοεπιθέσεων. Ο διαγωνισμός αυτός διεξήχθη και η ελληνική ομάδα με τον συντονισμό και την καθοδήγηση του Τμήματος Ψηφιακών Συστημάτων του Πανεπιστημίου Πειραιά, κατάφερε και κατέκτησε την πέμπτη θέση. Συζητούμε, βεβαίως, για μια δράση, όπως η προστασία κατά των κυβερνοεπιθέσεων, η οποία εκτιμάται ότι σε παγκόσμιο επίπεδο θα δημιουργήσει περίπου 6 εκατομμύρια νέες θέσεις εργασίας, εκ των οποίων ήδη αυτήν τη στιγμή υπάρχουν εδώ και περίπου 5 με 6 χρόνια 1.500 με 2.000 θέσεις εργασίας και αυξάνονται ραγδαία.

Είναι, ίσως, η μοναδική ειδικότητα όλων των επιστημονικών κλάδων, όπου υπάρχει τεράστια έλλειψη επιστημόνων και ανθρώπων. Έχουν αρνητική ανεργία. Κατά συνέπεια, έχει απόλυτο νόημα να στηρίξουμε και να στηρίζουμε όλες τις πρωτοβουλίες των ελληνικών πανεπιστημίων και των ελληνικών ομάδων που μπορούν να συμβάλουν στην αποτροπή των κυβερνοεπιθέσεων, όχι μόνο σε εθνικό επίπεδο, αλλά σε πανευρωπαϊκό και σε παγκόσμιο, γιατί είναι άξιοι οι δικοί μας επιστήμονες.

Τρίτη παρατήρηση. Επειδή τον Μάιο θα έχουμε τις ευρωεκλογές, θεωρώ χρέος μου να σημειώσω πόσο σπουδαίο για το αποτέλεσμα των ευρωεκλογών είναι να υπάρχει ένα κύμα, μια συμφωνία του καλού, προκειμένου να προστατεύσουμε τις ευρωπαϊκές δημοκρατίες από τους μεγάλους κινδύνους. Και οι μεγάλοι κίνδυνοι, αγαπητές και αγαπητοί Συνάδελφοι, των ευρωπαϊκών φιλελεύθερων δημοκρατιών δεν είναι πια τα τανκς και οι λοχίες. Οι μεγάλοι κίνδυνοι είναι η δημαγωγία, ο λαϊκισμός και τα fake news. Και η συγκεκριμένη ευρωπαϊκή Οδηγία βάζει αρκετά καλά κριτήρια και φίλτρα για προστασία των πολιτών από τα fake news.

Επιτρέψτε μου να θυμίσω το πρόσφατο βιβλίο δύο Αμερικανών καθηγητών «Πως Πεθαίνουν οι Δημοκρατίες Σήμερα» και είναι πολύ σημαντικό αυτού του είδους οι προσεγγίσεις να γίνονται όσο το δυνατόν περισσότερο γνωστές, διότι ως ευρωπαίοι είμαστε περήφανοι που η Ευρώπη, πολύ πιο μπροστά και από τις Ηνωμένες Πολιτείες και από την Κίνα και από άλλες χώρες έχει προστατεύσει τα ανθρώπινα δικαιώματα και προσπαθεί κυρίως να προστατεύσει τους ευρωπαίους πολίτες από τις περίεργες έως παράνομες δράσεις κολοσσών της τεχνολογίας, οι οποίοι προσπαθούν και πολλές φορές καταφέρνουν να χειραγωγήσουν την κοινή γνώμη, ενόψει μάλιστα και εκλογών.

Και χαιρόμαστε, ως Ευρώπη, που έχουμε ανοίξει και τη μεγάλη συζήτηση - την έχουμε ανοίξει εμείς, οι ευρωπαίοι σοσιαλδημοκράτες - για το πώς θα φορολογηθεί η υπεραξία που παράγουν αυτοί οι μεγάλοι τεχνολογικοί κολοσσοί. Μια υπεραξία, η οποία διαρκώς διαφεύγει σε φορολογικούς παραδείσους. Και έχουν προταθεί συγκεκριμένα μέτρα και διαδικασίες για να φορολογηθούν.

Τέταρτη παρατήρηση. Η Ελλάδα ποτέ δεν ήταν πάνω από τη μέση των ευρωπαϊκών κατατάξεων σε σχέση με την ψηφιακή οικονομία και την ψηφιακή κοινωνία. Πάντα ήμασταν χαμηλά. Αυτό το «χαμηλά» συνεχίστηκε, δυστυχώς και πέρυσι, στον κατάλογο, το ΙΝΤΕΧ της ψηφιακής οικονομίας και κοινωνίας όπου από την 26η θέση που ήμασταν πέρυσι, πέσαμε μια ακόμη θέση, στην 27η από τους 28.

Πέμπτη παρατήρηση. Περιήλθε σε γνώση μου μια απόφαση, η οποία με κατέπληξε. Μια απόφαση της Διαχειριστικής Αρχής του Υπουργείου Οικονομίας που εγκρίνει τα επιχειρησιακά προγράμματα και τα μέτρα και για την ψηφιακή οικονομία, κοινωνία και δημόσια διοίκηση. Τι λέει αυτή η απόφαση, με ημερομηνία 1/10/2018. Απευθύνεται στο Υπουργείο Διοικητικής Ανασυγκρότησης. Η Διαχειριστική Αρχή, λοιπόν, απορρίπτει την πρόταση του Υπουργείου Διοικητικής Ανασυγκρότησης για την «Υποδομή Δημοσίου Κλειδιού του Ελληνικού Δημοσίου». Αυτός είναι ο τίτλος του έργου.

Ξέρετε περί τίνος πρόκειται;

Πρόκειται ουσιαστικά για τη βασική δράση με την οποία μπορούμε, πρέπει, να υλοποιήσουμε τις περίπου 150.000 ψηφιακές υπογραφές στο Ελληνικό Δημόσιο και η δράση αυτή, η πρόταση αυτή του Υπουργείου Διοικητικής Μεταρρύθμισης που είναι θεμέλιο για να υλοποιηθούν οι ψηφιακές υπογραφές στο Ελληνικό Δημόσιο απερρίφθη μετ’ επαίνων. Μία πρόταση προϋπολογισμού 1.487.000 εκατομμυρίων ευρώ και γιατί απερρίφθη;

Διότι, σύμφωνα με τη Διαχειριστική Αρχή, δεν πρόκειται για συνεργασία ανάμεσα σε δύο φορείς του Δημόσιου, αλλά πρόκειται για «απλή μεταβίβαση εκτέλεσης καθηκόντων του Υπουργείου Διοικητικής Μεταρρύθμισης στο Ακαδημαϊκό Διαδίκτυο». Με άλλα λόγια, μία δουλειά που έπρεπε να την κάνει το Υπουργείο Διοικητικής Μεταρρύθμισης προσπάθησε να την αναθέσει σε άλλο δημόσιο φορέα, δηλαδή στο Ακαδημαϊκό Διαδίκτυο, και βεβαίως αυτό απερρίφθη ευλόγως από τη Διαχειριστική Αρχή.

Εδώ χρειάζεται, κύριε Υπουργέ, και εσείς, στον βαθμό των δικών αρμοδιοτήτων, να δείτε πώς μπορούν να ξεμπλοκαριστούν και να τρέχουν αυτές οι διαδικασίες, γιατί νομίζω ότι, ήδη, έχουμε χάσει αρκετό πολύτιμο χρόνο.

Έκτη, προτελευταία παρατήρηση. Πρόγραμμα Δημοσίων Επενδύσεων, ΕΣΠΑ δηλαδή, Σύμφωνο Εταιρικής Σχέσης (ΣΕΣ) και απορροφητικότητα των κονδυλίων για εφαρμογές ψηφιακής οικονομίας και κοινωνίας στην πατρίδα μας.

Θα ήθελα να μας ενημερώσει ο κ. Υπουργός για τον βαθμό απορροφητικότητας όλων των δράσεων και κονδυλίων του υπηρεσιακού προγράμματος.

Επίσης, να μας ενημερώσει όχι για το πώς «παρκάρονται» τα κονδύλια σε δράσεις και συρτάρια, χωρίς να υλοποιούνται δράσεις, αλλά πώς έχουν εκταμιευθεί κονδύλια για δράσεις, για αυτή την πολύ σπουδαία παρέμβαση που έχει ανάγκη η πατρίδα μας που είναι ο ψηφιακός μετασχηματισμός του Ελληνικού Δημοσίου και της ελληνικής οικονομίας και κοινωνίας, προκειμένου το δικό μας παραγωγικό μοντέλο να είναι ανταγωνιστικό με τα υπόλοιπα των χωρών;

Υπάρχει, κύριε Υπουργέ, η καταγγελία ότι, ουσιαστικά, επειδή οι δράσεις του Υπουργείου σας και των φορέων που συντονίζεται δεν ικανοποιούν τις προδιαγραφές και τις απαιτήσεις που απαιτούν τα ευρωπαϊκά προγράμματα, αφαιρείτε κονδύλια, δράσεις από το ΕΣΠΑ, από τα ευρωπαϊκά κονδύλια και τα καταχωρίζετε στο Πρόγραμμα Δημοσίων Επενδύσεων. Ουσιαστικά ένα Πρόγραμμα Δημοσίων Επενδύσεων, το οποίο διαρκώς βαίνει μειούμενο στο οποίο «παρκάρονται» δράσεις, έργα, υπηρεσίες και κονδύλια που δεν μπορούν λόγω ελλείψεων και άλλων μειονεκτημάτων τους, να ενταχθούν στα κοινωνικά κονδύλια και στην πραγματικότητα πρόκειται για ψευδή χρηματοδότηση, διότι δεν προχωρούν στην ουσία οι συγκεκριμένες απορροφήσεις με δεδομένο, ασφαλώς, το διαρκώς μειούμενο ύψος του Προγράμματος Δημοσίων Επενδύσεων.

Θα θέλαμε πολύ, κύριε Υπουργέ, να μας ενημερώσετε πώς πηγαίνει ο ρυθμός απορρόφησης των κονδυλίων, των πολύ σπουδαίων δράσεων που διαχειρίζεται το Υπουργείο σας;

Τέλος, αγαπητές και αγαπητοί συνάδελφοι, επειδή το ζήτημα του ψηφιακού μετασχηματισμού του ελληνικού παραγωγικού μοντέλου μαζί με το ζήτημα της αντιμετώπισης των προβλημάτων της κλιματικής αλλαγής και μαζί με τη δημιουργία ενός κράτους κοινωνικής αλληλεγγύης αποτελούν, ίσως, τα τρία βασικά θεμέλια για μια Ελλάδα που μπορεί αυτοδύναμα, με αυτοπεποίθηση, με υπερηφάνεια να ξαναβγεί στο διεθνή ορίζοντα με θεσμική ισοτιμία. Επιτρέψτε μου να υπενθυμίσω δράσεις, οι οποίες είχαν γίνει κατά το παρελθόν και οι οποίες με τον ένα ή τον άλλον τρόπο, όχι μόνο δεν υποστηρίζονται από τη σημερινή Κυβέρνηση, αλλά πολλές φορές υποσκάπτεται. Πρώτο παράδειγμα, η διαύγεια.

Γνωρίζετε πολύ καλά ότι η διαύγεια έχει γίνει πολλές φορές προσπάθεια από διαφόρους Υπουργούς να ξεπεραστεί, να τις γίνει ένα μπαϊπάς και ευτυχώς υπάρχουν κάποιοι αρκετά φρόνιμοι, οι οποίοι τουλάχιστον ενημερώνουν την κοινή γνώμη και αποφεύγουμε τέτοιου είδους συμβάντα. Δεύτερη παρατήρηση, το ηλεκτρονικό σύστημα δημοσίων συμβάσεων, όπου επιτέλους πραγματοποιήθηκε και υλοποιήθηκε το ψηφιακό υπόβαθρο, η πλατφόρμα πάνω στην οποία με δημοσιότητα και με διαφάνεια αναρτώνται όλες οι δημόσιες συμβάσεις και γίνονται οι αντίστοιχοι διαγωνισμοί -θυμίζω είναι ένα έργο που ξεκίνησε το 2011- όλοι οι διαγωνισμοί για έργα και προμήθειες.

Τρίτον, η ηλεκτρονική συνταγογράφηση, σας θυμίζω ότι το 2009, το κόστος της φαρμακευτικής δαπάνης στη χώρα ήταν 5,4 δις και το 2014, με βασικό εργαλείο την ηλεκτρονική συνταγογράφηση, έπεσε στα 2,3 δις. Πανεπιστήμιο Tufts, γνωστό Πανεπιστήμιο της Αμερικής, υψηλού επιπέδου, μας κατέταξε το 2014 με βάση τα στοιχεία του 2012 στις πρώτες θέσεις της ψηφιακής μετεξέλιξης μιας χώρας. Σήμερα πληροφορούμαι, μακάρι να είναι λάθος οι πληροφορίες μου, ότι το ίδιο Πανεπιστήμιο, στο δικό του ranking, μας έχει μαζί με την Αίγυπτο και το Πακιστάν.

Τέλος, δύο παρατηρήσεις που θα ήταν χρήσιμο, κύριε Υπουργέ, να το δείτε, δεν είναι δική σας αρμοδιότητα, αλλά σχετίζεται άμεσα με την ψηφιακή δημόσια διοίκηση. Το ζήτημα της ηλεκτρονικής πολεοδομίας και της ηλεκτρονικής έκδοσης οικοδομικών αδειών. Σας θυμίζω ότι στο δεύτερο εξάμηνο του 2014, επί 6 μήνες, σε 10 Πολεοδομίες της χώρας, υλοποιείται το πρόγραμμα της ηλεκτρονικής πολεοδομίας και της ηλεκτρονικής έκδοσης οικοδομικών αδειών. Ακυρώθηκε, σταμάτησε και τώρα, με χίλια βάσανα έχει ξεκινήσει μετά από τέσσερα χρόνια, μόλις τον προηγούμενο μήνα. Εύχομαι να μην συναντήσει τα ίδια προβλήματα όπως στο ξεκίνημα του 2015.

Ακόμη κάτι που, κατά τη γνώμη μου, συνιστά την κορυφαία ίσως δράση, εάν σε αυτό τον τόπο θέλουμε να φέρουμε επενδύσεις, να δημιουργήσουμε θέσεις εργασίας και να διαμορφώσουμε μια κατάσταση θετικού επενδυτικού κλίματος. Η δράση αυτή έχει ένα όνομα, ονομάζεται ενιαίος ψηφιακός χάρτης της χώρας. Δηλαδή, σε ένα ενιαίο υπόβαθρο, έναν ενιαίο ψηφιακό χάρτη της χώρας, πάνω σε αυτόν να πέσουν όλα τα χαρτογραφικά υπόβαθρα της Πολεοδομίας, της Κτηματικής Υπηρεσίας με τα δημόσια κτήματα, των δασών, του Υπουργείου Πολιτισμού, των προστατευόμενων περιοχών και όλα αυτά να μπορούν να δώσουν στο τελικό αποτέλεσμα το εξής πάρα πολύ απλό, από το γραφείο του ο καθένας να μπορεί με το πάτημα ενός κουμπιού, το πάτημα από το ποντίκι του ηλεκτρονικού μας υπολογιστή και από οποιαδήποτε θέση της χώρας.

Εάν μπορούμε στη συγκεκριμένη θέση, εάν μας επιτρέπει η Πολεοδομία, η Περιφέρεια, το Δασαρχείο, το Υπουργείο Πολιτισμού, ο αιγιαλός και η παραλία να κάνουμε τη συγκεκριμένη επένδυση, ακόμη δεν έχουμε κάνει τίποτα.

Τι είχαμε κάνει το 2014;

Το 2014, λοιπόν, νομοθετήσαμε μέσα στο 2020 να έχει ολοκληρωθεί αυτός ο ψηφιακός χάρτης και ακυρώθηκε από τη σημερινή Κυβέρνηση. Επιπλέον, είχαμε δημοσιοποιήσει σε μεγάλη εκδήλωση δύο πιλοτικά προγράμματα, ένα για ολόκληρο το Νομό Κοζάνης με 17 επίπεδα καταγραφής χαρτών από δεκαεπτά διαφορετικές υπηρεσίες και είχαμε δημιουργήσει το αντίστοιχο υπόβαθρο για όλο το Λεκανοπέδιο Αττικής.

Μην ψάξετε να βρείτε στην ιστοσελίδα του Υπουργείου Περιβάλλοντος που είναι αυτό το ψηφιακό υπόβαθρο για την Περιφέρεια Αττικής, έχει κατέβει και αγνοείται η τύχη του.

Επειδή, λοιπόν, είναι πολύ σημαντικά τα ζητήματα του ψηφιακού μετασχηματισμού της χώρας, θέλω να ελπίζω ότι με σωφροσύνη, αίσθηση της ιστορικότητας και σπουδαιότητας των δράσεων αυτών, θα προχωρήσουμε από δω και πέρα.

Εμείς, λοιπόν, κυρία Πρόεδρε, επαναλαμβάνω αυτό που είπα στην αρχή, θα την υπερψηφίσουμε αυτή την οδηγία, υπό την προϋπόθεση ότι δε θα αρχίσουμε να βλέπουμε τροπολογίες να έρχονται από το παράθυρο.

**ΕΥΗ ΚΑΡΑΚΩΣΤΑ (Προεδρεύουσα των Επιτροπών):** Ο κ. Γρέγος έχει τον λόγο.

**ΑΝΤΩΝΙΟΣ ΓΡΕΓΟΣ (Ειδικός Αγορητής του Λαϊκού Συνδέσμου – Χρυσή Αυγή):** Ευχαριστώ, κυρία Πρόεδρε.

Θα ήθελα να κάνω μια μικρή παρατήρηση. Το ότι κάποιοι χθες και σήμερα υπερασπίστηκαν το έργο Σημίτη, πραγματικά, μας ξεπερνά και εμάς και τον ελληνικό λαό.

Είναι μια ευρωπαϊκή οδηγία που έρχεται να ενσωματωθεί στην ελληνική νομοθεσία, η 2016/1148/ΕΕ, σχετικά με μέτρα για υψηλό κοινό επίπεδο ασφάλειας συστημάτων δικτύου και πληροφοριών σε ολόκληρη την Ε.Ε., καλούμενη ως οδηγία ΝΙS, Network Information Systems που στοχεύει στην υιοθέτηση μέτρων από όλα τα κράτη μέλη για ένα υψηλό επίπεδο ασφάλειας συστημάτων δικτύου και πληροφοριών σε όλη την Ε.Ε..

Ας δούμε τα βασικότερα σημεία της οδηγίας. Δημιουργείται ένα δίκτυο ομάδων παρέμβασης για περιστατικά που αφορούν την ασφάλεια των υπολογιστών σε ολόκληρη την Ε.Ε., με στόχο την ταχεία αντίδραση σε απειλές και περιστατικά στον κυβερνοχώρο.

Θεσπίζεται ομάδα συνεργασίας μεταξύ των κρατών μελών με σκοπό την υποστήριξη και διευκόλυνση της εθνικής συνεργασίας, καθώς και της ανταλλαγής πληροφοριών και την καλλιέργεια πνεύματος αξιοπιστίας και εμπιστοσύνης.

Θεσπίζονται υποχρεώσεις ασφαλείας για τους φορείς εκμετάλλευσης βασικών υπηρεσιών σε τομείς ζωτικής σημασίας, όπως η ενέργεια, οι μεταφορές, η υγεία και οι χρηματοπιστωτικές υπηρεσίες και για τους παρόχους ψηφιακών υπηρεσιών, τις διαδικτυακές αγορές, τις μηχανές αναζήτησης και τις υπηρεσίες i-cloud.

Συγκεκριμένα, η οδηγία αυτή συνιστά στα κράτη μέλη να λάβουν νομοθετικές και οργανωτικές πρωτοβουλίες για την πρόληψη, το χειρισμό, αλλά και την αντιμετώπιση των κινδύνων και των περιστατικών, τα οποία απειλούν την ασφάλεια δικτύων και πληροφοριών.

Επιπλέον, οι πάροχοι υποδομών ζωτικής σημασίας, οι πάροχοι υπηρεσιών κοινωνικής δικτύωσης και ανταλλαγής πληροφορίας, αλλά και οι δημόσιες υπηρεσίες θα πρέπει να υιοθετήσουν πρακτικές διαχείρισης κινδύνου και να αναφέρουν τα σημαντικά περιστατικά κατά της ασφάλειας στις κεντρικές υπηρεσίες τους.

Βάσει της οδηγίας θα πρέπει τα κράτη μέλη, βάσει κριτηρίων να ορίσουν, καταρχήν, ποιες επιχειρήσεις παρέχουν βασικές ή ζωτικής σημασίας υπηρεσίες σε τομείς ζωτικής σημασίας, όπως είπα η ενέργεια, οι μεταφορές, η υγεία και άλλες υπηρεσίες.

Οι επιχειρήσεις αυτές, καλούμενες και ως φορείς εκμετάλλευσης βασικών υπηρεσιών, θα πρέπει να λάβουν τα κατάλληλα και αναλογικά τεχνικά και οργανωτικά μέτρα για τη διαχείριση των κινδύνων, την αποτροπή και την ελαχιστοποίηση του αντικτύπου συμβάντων και να κοινοποιούν, χωρίς αδικαιολόγητη καθυστέρηση στην αρμόδια αρχή συμβάντα με σοβαρό αντίκτυπο στη συνέχεια των βασικών υπηρεσιών που παρέχουν.

Η σοβαρότητα των συμβάντων κρίνεται από τον αριθμό των χρηστών που επηρεάζονται από τη διατάραξη της βασικής υπηρεσίας, τη διάρκεια του συμβάντος και το γεωγραφικό εύρος της περιοχής που επηρεάζεται από το συμβάν.

Η Οδηγία, επίσης, επιβάλλει στους παρόχους ψηφιακών υπηρεσιών στους οποίους περιλαμβάνονται τα ηλεκτρονικά συστήματα, οι μηχανές αναζήτησης και οι υπηρεσίες που είπαμε πριν να λαμβάνουν κατάλληλα και αναλογικά τεχνικά και οργανωτικά μέτρα για τη διαχείριση των κινδύνων και την αποτροπή και την ελαχιστοποίηση του αντίκτυπου συμβάντων που επηρεάζουν την ασφάλεια.

Ταυτόχρονα, θα πρέπει να κοινοποιούν στην αρμόδια αρχή, χωρίς αδικαιολόγητη καθυστέρηση, κάθε συμβάν που έχει σημαντικό αντίκτυπο. Και σ' αυτή την περίπτωση τα κριτήρια που θέτει η Οδηγία για τον καθορισμό της σοβαρότητας του συμβάντος είναι ο αριθμός των χρηστών που επηρεάζονται από το συμβάν -ιδίως των χρηστών που εξαρτώνται από την υπηρεσία για την παροχή των δικών τους υπηρεσιών- η διάρκεια του συμβάντος, το γεωγραφικό εύρος της περιοχής που επηρεάζεται από το συμβάν, η έκταση της διατάραξης λειτουργίας της υπηρεσίας και η έκταση του αντικτύπου στις οικονομικές και κοινωνικές δραστηριότητες.

Ως οντότητες δεν έχουν προσδιοριστεί ως φορείς εκμετάλλευσης βασικών πληροφοριών και δεν είναι πάροχοι ψηφιακών υπηρεσιών. Μπορούν να κοινοποιούν σε εθελουσία βάση συμβάντα με σοβαρό αντίκτυπο στη συνέχεια των υπηρεσιών που παρέχουν.

Όσον αφορά στην πατρίδα μας, αυτό που θα πρέπει να απασχολήσει είναι ότι δεν υπάρχει επίσημη εθνική στρατηγική για την κυβερνοασφάλεια, ενώ υπάρχουν πολύ διαφορετικοί δημόσιοι, αλλά και ιδιωτικοί φορείς που ασχολούνται θεσμικά στο πλαίσιο των αρμοδιοτήτων τους με την αντιμετώπιση του κυβερνοεγκλήματος. Σε αυτούς περιλαμβάνονται για παράδειγμα, από πλευράς Υπουργείου αρμόδιου για την Εθνική Άμυνα, η Διεύθυνση κυβερνοάμυνας του Γενικού Επιτελείου Εθνικής Άμυνας, του ΓΕΘΑ, άλλα και το ΓΕΘΑ ως αρμόδιο για την έκδοση του εθνικού κανονισμού ασφάλειας, σχετικά με τις πολιτικές ασφάλειας για τα ειδικά σχέδια που εφαρμόζονται από τα Υπουργεία, τις δημόσιες υπηρεσίες και τα νομικά πρόσωπα δημοσίου δικαίου που κατέχουν διαβαθμισμένο υλικό.

Η Εθνική Υπηρεσία Πληροφοριών -η γνωστή ΕΥΠ- σύμφωνα με τον νόμο 39/2008 είναι υπεύθυνη για το εθνικό αυτό σύστημα και αποτελεί την εθνική αρχή αντιμετώπισης ηλεκτρονικών επιθέσεων. Ταυτόχρονα, αποτελεί αρχεία ασφάλισης πληροφοριών και φροντίζει για την ασφάλεια των επικοινωνιών και συστημάτων πληροφοριών σε εθνικό επίπεδο, καθώς και για την πιστοποίηση του διαβαθμισμένου -του λεγόμενου απορρήτου υλικού- των εθνικών επικοινωνιών.

Η διεύθυνση δίωξης ηλεκτρονικού εγκλήματος με έδρα την Αθήνα έχει ως αποστολή την πρόληψη, έρευνα και καταστολή των εγκλημάτων ή αντικοινωνικών συμπεριφορών που διαπράττονται μέσω του διαδικτύου ή άλλων μέσων ηλεκτρονικής επικοινωνίας. Φυσικά, το διαδίκτυο βρίθει από πολλές ανθελληνικές αναρτήσεις, υπάρχουν ακόμα και αναρτήσεις από μικρές οργανώσεις, από άκρο αριστερές οργανώσεις και άλλα πολλά τα οποία δεν υφίστανται σε κανένα απολύτως έλεγχο. Είναι αυτοτελής υπηρεσία που υπάγεται απευθείας στον αρχηγό της ΕΛ.ΑΣ..

Στο πλαίσιο του Υπουργείου Εσωτερικών, η Διεύθυνση Πολιτικού Σχεδιασμού έκτακτης ανάγκης -τα γνωστά ΨΕΑ- καταρτίζει τα σχέδια εξυπηρέτησης των υπηρεσιών Γενικής Γραμματείας Δημόσιας Διοίκησης και Ηλεκτρονική Διακυβέρνησης. Υπάρχει, επίσης, το Κέντρο Μελετών Ασφαλείας που υπάγεται στο Υπουργείο Εσωτερικών και Διοικητικής Ανασυγκρότησης και αποτελεί ιδρυτικό μέλος του ευρωπαϊκού οργανισμού ασφάλειας στο Βέλγιο.

Όσοι ασχολούνται με την κυβερνοασφάλεια συμφωνούν, ωστόσο, ότι η πρόληψη είναι ο πιο αποφασιστικός παράγοντας για τη μείωση της στέρησης των κυβερνοεπιθέσεων και των κυβερνοεγκλημάτων αυτού του είδους. Όσα χρήματα και αν ξοδέψει κανείς για να προστατευτεί, για παράδειγμα από μια διαδικτυακή επίθεση, ο πιο αδύναμος κρίκος παραμένει ο ανθρώπινος παράγοντας, καθώς έχει αποδειχθεί ότι μέσω της αποκαλούμενης κοινωνικής μηχανικής, τελικά η εξαπάτηση, η άγνοια, η εμβρίθεια κάποιου ανθρώπου σε θέση κλειδί είναι που θα ανοίξει την κερκόπορτα για τη διάπραξη ενός ηλεκτρονικού εγκλήματος ή και την επίθεση σε ένα πληροφοριακό σύστημα.

Όπως είπα και παραπάνω, η πρόληψη είναι προτιμότερη της καταστολής του εγκλήματος.

Αν γυρίσουμε πίσω στον χρόνο, λίγο μετά τον δεύτερο Παγκόσμιο Πόλεμο, ο Τζώρτζ Όργουελ έγραφε, στο περιβόητο βιβλίου, «1984», για την αμφίδρομη συσκευή συνεχούς παρακολούθησης που δεν έκλεινε ποτέ, βρισκόταν μέσα σε κάθε σπίτι και με την οποία ο μεγάλος αδελφός μπορούσε να παρακολουθεί συνεχώς κάθε πλευρά της ανθρώπινης δραστηριότητας και να επιβάλει συγκεκριμένο τρόπο σκέψης.

Στα χρόνια που μεσολάβησαν από τότε, αυτά που έγραψε ο Όργουελ, ο τρόπος με τον οποίο εξελίχθηκαν και εφαρμόστηκαν οι νέες τεχνολογίες έκανε το όραμα πολλών μυστικών υπηρεσιών πράξη.

Ας μην έχουμε αυταπάτες. Όλοι σήμερα και όλα παρακολουθούνται.

Κοινωνικά δίκτυα, ιστοσελίδες, Facebook, Instagram, κ.λπ..

Όλοι υπόκεινται σε συνεχή «πλύση εγκεφάλου», σχεδόν επί 24ωρου βάσης. Κεντρικό ρόλο σ’ αυτή την κατεύθυνση παρακολούθησης ολόκληρου του πληθυσμού διαδραματίζουν τα λεγόμενα μέσα κοινωνικής δικτύωσης, ειδικότερα το Facebook και το Twitter από τη μία, και ο «παγκόσμιος οργανωτής της πληροφορίας», το Google από την άλλη.

Τα σύγχρονα αυτά τεχνικά μέσα κάνουν πράξη κάτι αδιανόητο σε προηγούμενες περιόδους: την προληπτική παρακολούθηση του συνόλου του πληθυσμού και την καταγραφή στοιχείων για όλους.

Η στενή συσχέτιση του Google, του Facebook, του Twitter και των άλλων Μέσων Κοινωνικής Δικτύωσης (ΜΚΔ) με τις αμερικάνικες υπηρεσίες είναι αδιαμφισβήτητη. Είναι σχεδόν δεδομένη η απευθείας πρόσβαση της ΝSA στους υπολογιστές των επιχειρήσεων αυτών. Όμως, η συσχέτιση είναι βαθύτερη, πιο οργανική, πιο άμεση. Πολλαπλές αναφορές δείχνουν πως οι μυστικές υπηρεσίες των ΗΠΑ συμμετείχαν ενεργά, συχνά ακόμα και καθοριστικά, στο σχεδιασμό, στα κεφάλαια για την ίδρυση και στις κατευθύνσεις των επιχειρήσεων αυτών, στην κυριαρχία τους στο διαδικτυακό στερέωμα.

Η τεράστια ανάπτυξη της πληροφορικής και οι εφαρμογές του διαδικτύου στην ουσία δεν είναι τεχνολογική πρόοδος, αλλά εργαλείο διαφόρων ύποπτων κέντρων εξουσίας και μονοπωλιακών κύκλων. Στην ουσία είναι μέσο παρακολούθησης, πολιτικής αλλά και ψυχολογικής χειραγώγησης. Και στην ουσία προστασία δεν υπάρχει σε όλα αυτά. Τα παραδείγματα hacking που εμφανίζονται όλο και πιο συχνά, απλά μαρτυρούν πως υπάρχει το δυναμικό εκείνο που έχει το «αντίδοτο», την ικανότητα δηλαδή να σπάει κωδικούς, παρακωδικούς, ακόμα και κρυπτογραφήσεις (που θεωρούνται πιο εγγυημένος τρόπος προστασίας). Η σχέση του «διαδικτύου» με κέντρα εξουσίας, σαφώς και είναι δεδομένη. Τίποτα δεν είναι τυχαίο.

Δεν είναι τυχαία η παρουσία του Ζούγκενμπεργκ (ενός εκ των ιδρυτών του Facebook και δισεκατομμυριούχος πλέον) στο G-8 το 2011, όπως δεν ήταν τυχαία η συνάντηση του Σαρκοζί το 2012 με τον ιδρυτή του Twitter, την περίοδο πριν από τις προεδρικές εκλογές στη Γαλλία. Και αυτά είναι μόνο ενδεικτικές αναφορές, γιατί σίγουρα υπάρχουν και άλλα.

Και είναι σαφές ότι το διαδίκτυο την ώρα που μπορεί να φαίνεται ότι αποτελεί μέσο για διάδοση ιδεών και απόψεων, την ίδια στιγμή μπορεί να στραφεί εναντίον ιδεών και απόψεων. Πόσες φορές εθνικιστικές και πατριωτικές απόψεις, δεν έχουν βρεθεί στο στόχαστρο του διαδικτύου με την ευρεία έννοια; Πόσες φορές προφίλ και σελίδες στο fb δεν «πέφτουν»; Πόσα site υπάρχουν την μια ημέρα και δεν υπάρχουν την επόμενη; Υπάρχει σαφής εντολή και οδηγία να πέφτουν τα μέσα κοινωνικής δικτύωσης, προφίλ και site, τα οποία χαρακτηρίζονται ως εθνικιστικά;

Ζούμε μια νέα πραγματικότητα. Η κυβερνοεπίθεση ή ο κυβερνοπόλεμος είναι μια μορφή πολέμου ή επίθεσης, όπου χρησιμοποιείται ο υπολογιστής και το διαδίκτυο για να επιτευχθεί ζημία ή αναστάτωση στον αντίπαλο, είτε αυτός είναι κρατική οντότητα, είτε ιδιωτική. Μερικές φορές, μπορεί να θεωρηθεί και συμβατικός πόλεμος, με την έννοια ότι ο τελικός σκοπός του παραμένει η επιβολή της θέλησης του ενός αντιπάλου στον άλλο, όπως στον κλασσικό πόλεμο και τα μέσα διεξαγωγής του οποίου αντί της απειλής ή χρήσης στρατιωτικής βίας είναι η πληροφοριακή υποδομή. Ο κυβερνοπόλεμος είναι σχετικά χαμηλού κόστους και με μηδενικό συντελεστή εμπλοκής στρατευμάτων. Η φύση και τα κίνητρα των επιθέσεων ποικίλλουν από την στρατιωτική κατασκοπεία έως την οικονομική από το εγκληματικό κέρδος έως την καταστροφή του λογισμικού του αντιπάλου.

Οι εντάσεις στο γεωπολιτικό γίγνεσθαι έχουν αντανάκλαση στον κυβερνοχώρο, κάτι που ευρέως παρατηρείται τα τελευταία χρόνια. Πολλές κρατικές δυνάμεις χρησιμοποιούν τον κυβερνοχώρο και τις κυβερνοεπιθέσεις ως μέσο επίτευξης στόχων στην εξωτερική και αμυντική πολιτική, αλλά και για την προώθηση πολιτικών στόχων.

Από τη ρωσική κυβερνοεπίθεση κατά του Κιέβου στη διάρκεια της Κριμαϊκής κρίσης έως τις κυβερνοεπιθέσεις της NSA και του Ισραήλ κατά των ιρανικών πυρηνικών καταστάσεων η κυβερνητική έχει γίνει ένας κεντρικός άξονας της γεωπολιτικής στρατηγικής.

Ο ρόλος δε της κυβερνητικής πληροφορικής στο επίπεδο κρατικής λειτουργίας και αποφάσεων είναι κλειδί για αποφάσεις στρατηγικής σημασίας.

Τα κράτη με τον κυβερνοπόλεμο αντιμετωπίζουν έναν καινούριο εχθρό, ένα αντίπαλο που δεν είναι αναγκαίο να έχει κρατική υπόσταση, έναν αντίπαλο ο οποίος είναι ασύμμετρος και δεν καλύπτει έναν σαφή και αποκλειστικό γεωγραφικό χώρο, δηλαδή, οι κρατικές οντότητες χάνουν ένα μικρό ή μεγάλο μερίδιο της χωρικής τους ασφάλειας, χωρίς να μπορούν να αντιμετωπίσουν τον εχθρό με διοικητικά ή με στρατιωτικά μέσα.

Τα επόμενα χρόνια θα γίνουμε όλοι μάρτυρες μιας σημαντικής απώλειας της κρατικής δικαιοδοσίας, καθώς η δικαιοδοσία στον κυβερνοχώρο δεν μπορεί να καθοριστεί ή να ρυθμιστεί με διακρατικές συμφωνίες, συμμαχίες ή διεθνείς νόμους.

Η έννοια του κυβερνοχώρου και η δικαιοδοσία επ’ αυτού δεν επικαλύπτεται με την έννοια της δικαιοδοσίας του κράτους και υπερβαίνει την εθνική επικράτεια.

Η προστασία του έθνους - κράτους δεν μπορεί, πλέον, να γίνει με τα γνωστά συμβατικά μέσα.

Ο κυβερνοχώρος είναι ένα μη εδαφικό περιβάλλον, το οποίο, όμως, έχει μεγάλη επίδραση στην ασφάλεια κάθε κράτους, προκαλεί δε τεράστια διλήμματα και αναγκάζει τις κρατικές οντότητες να επαναπροσδιορίσουν τα δόγματα ασφάλειας τους. Έτσι, η ασφάλεια στον κυβερνοχώρο δεν μπορεί να αφαιρεθεί από το περιφερειακό και παγκόσμιο πλαίσιο της γεωπολιτικής.

Όσο περισσότερο ο κυβερνοχώρος γίνεται συστατικό της καθημερινής ζωής μας, τόσο πιο επίφοβο είναι ότι σε μοναδικό πόλεμο αυτό το πεδίο θα αποτελέσει σημείο αντιπαράθεσης και αυτό είναι κάτι που είναι πέρα και πάνω από την Οδηγία της Ε.Ε. ή το όποιο νομικό κατασκεύασμα.

Σχετικά με το νομοσχέδιο, θα δηλώσουμε επιφύλαξη.

Είμαστε σίγουροι ότι και σε αυτή την ενσωμάτωση θα έρθουν πολλές και άσχετες τροπολογίες και το καταγγέλλουμε για ακόμα μια φορά προκαταβολικά.

Στο σημείο αυτό γίνεται η β΄ ανάγνωση των καταλόγων των μελών των Επιτροπών.

Από τη Διαρκή Επιτροπή Δημόσιας Διοίκησης, Δημόσιας Τάξης και Δικαιοσύνης, παρόντες ήταν οι Βουλευτές κ.κ. Αθανασίου Αθανάσιος, Βάκη Φωτεινή, Γάκης Δημήτριος, Γκιόλας Δημήτριος, Θελερίτη Μαρία, Κοζομπόλη Παναγιώτα, Κυρίτσης Γεώργιος, Μορφίδης Κωνσταντίνος, Μπαλάφας Ιωάννης, Μπαλλής Συμεών, Ντζιμάνης Γεώργιος, Βαρδάκης Σωκράτης, Παπαηλιού Γεώργιος, Παπαφιλίππου Γεώργιος, Ρίζος Δημήτριος, Αυλωνίτου Ελένη, Σαρακιώτης Ιωάννης, Σκουρλέτης Παναγιώτης, Σταματάκη Ελένη, Σταμπουλή Αφροδίτη, Συρίγος Αντώνιος, Τζαμακλής Χαρίλαος, Τριανταφυλλίδης Αλέξανδρος, Τσίρκας Βασίλειος, Τσόγκας Γεώργιος, Χριστοδουλοπούλου Αναστασία, Ασημακοπούλου Άννα – Μισέλ, Βούλτεψη Σοφία, Γεωργαντάς Γεώργιος, Γκιουλέκας Κωνσταντίνος, Δαβάκης Αθανάσιος, Καρασμάνης Γεώργιος, Κυριαζίδης Δημήτριος, Παναγιωτόπουλος Νικόλαος, Τασούλας Κωνσταντίνος, Τζαβάρας Κωνσταντίνος, Χαρακόπουλος Μάξιμος, Αχμέτ Ιλχάν, Μανιάτης Ιωάννης, Χριστοφιλοπούλου Παρασκευή (Εύη), Γερμενής Γεώργιος, Γραίγος Αναστάσιος, Λαγός Ιωάννης, Γκιόκας Ιωάννης, Λαμπρούλης Γεώργιος, Συντυχάκης Εμμανουήλ, Παπαχριστόπουλος Αθανάσιος, Δανέλλης Σπυρίδων, Σαρίδης Ιωάννης, Παναγούλης Ευστάθιος.

Από τη Διαρκή Επιτροπή Παραγωγής και Εμπορίου, παρόντες ήταν οι Βουλευτές κ.κ. Αποστόλου Ευάγγελος, Βράντζα Παναγιώτα, Γκαρά Αναστασία, Δημητριάδης Δημήτριος, Δρίτσας Θεόδωρος, Ζεϊμπέκ Χουσεΐν, Θεοπεφτάτου Αφροδίτη, Θεοφύλακτος Ιωάννης, Ιγγλέζη Αικατερίνη, Καματερός Ηλίας, Καραγιάννης Ιωάννης, Καρακώστα Εύη, Καραναστάσης Απόστολος, Κάτσης Μάριος, Καφαντάρη Χαρά, Μπαλωμενάκης Αντώνιος, Ξυδάκης Νικόλαος, Ουρσουζίδης Γεώργιος, Παπαδόπουλος Νικόλαος, Πρατσόλης Αναστάσιος, Σέλτσας Κωνσταντίνος, Μουσταφά Μουσταφά, Σιμορέλης Χρήστος, Σπαρτινός Κωνσταντίνος, Συρμαλένιος Νικόλαος, Τζάκρη Θεοδώρα, Αθανασίου Χαράλαμπος, Αντωνιάδης Ιωάννης, Αραμπατζή Φωτεινή, Δήμας Χρίστος, Κατσανιώτης Ανδρέας, Κατσαφάδος Κωνσταντίνος, Τσιάρας Κωνσταντίνος, Μπουκώρος Χρήστος, Μπούρας Αθανάσιος, Πλακιωτάκης Ιωάννης, Αυγενάκης Ελευθέριος, Στύλιος Γεώργιος, Καρράς Γεώργιος-Δημήτριος, Κωνσταντινόπουλος Οδυσσέας, Τζελέπης Μιχαήλ, Ζαρούλια Ελένη, Παναγιώταρος Ηλίας, Σαχινίδης Ιωάννης, Δελής Ιωάννης, Μανωλάκου Διαμάντω, Κατσώτης Χρήστος, Κατσίκης Κωνσταντίνος, Αμυράς Γεώργιος και Γεωργιάδης Μάριος.

**ΕΥΗ ΚΑΡΑΚΩΣΤΑ (Προεδρεύουσα των Επιτροπών)**: Τον λόγο έχει ο κ. Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του Κ.Κ.Ε.)**: Με το παρόν σχέδιο νόμου, ενσωματώνεται στην ελληνική νομοθεσία η Οδηγία 216/1148/ ΕΕ, ως Οδηγία NIS και, όπως αναφέρει η Αιτιολογική Έκθεση, αφορά στην εξασφάλιση υψηλού επιπέδου ασφάλειας των συστημάτων δικτύου και πληροφοριών.

Προβλέπει την επεξεργασία δεδομένων προσωπικού χαρακτήρα, ανταλλαγής πληροφοριών, την προστασία του επιχειρηματικού απορρήτου, δηλαδή την προστασία της ασφάλειας και των εμπορικών συμφερόντων των επιχειρηματικών ομίλων, βασικών υπηρεσιών κοινωνικών και οικονομικών δραστηριοτήτων στην ενέργεια, στις μεταφορές, στο τραπεζικό χρηματοπιστωτικό σύστημα, στην υγεία για το πόσιμο νερό και στις ψηφιακές υπηρεσίες, δηλαδή, σε στρατηγικούς τομείς της οικονομίας, όπου το μεγάλο κεφάλαιο θέλει να κάνει τις μεγάλες επενδύσεις στο όνομα της καπιταλιστικής ανάπτυξης για την ενίσχυση της ανταγωνιστικότητας και της κερδοφορίας του.

Η Οδηγία αυτή έρχεται να ενισχύσει τη Συνθήκη του Μάαστριχτ για την ελεύθερη κίνηση κεφαλαίου, το τραπεζικό απόρρητο, την ελεύθερη εξαγωγή κεφαλαίων, τις off shore εταιρείες, άρα, λοιπόν, την απρόσκοπτη λειτουργία του καπιταλιστικού τρόπου παραγωγής.

Ο φορέας που έχει την ευθύνη παρακολούθησης και ελέγχου όλων των προαναφερόμενων, ο ρόλος συντονιστικού οργάνου στη συνεργασία του με άλλες Εθνικές Αρχές, όπως για παράδειγμα την Αρχή Προστασίας Δεδομένων Προσωπικού Χαρακτήρα είναι η Εθνική Αρχή Κυβερνοασφαλείας που, ως τέτοια, ορίζεται η Διεύθυνση Κυβερνοασφάλειας της Γενικής Γραμματείας Ψηφιακής Πολιτικής του Υπουργείου Ψηφιακής Πολιτικής.

Επιπλέον, ως αρμοδιότερη Εθνική Αρχή ορίζεται και ως ενιαίο κέντρο επαφής σε ρόλο συνδέσμου για τη διασφάλιση της διασυνοριακής συνεργασίας των Αρχών των κρατών - μελών της Ε.Ε..

Επιτρέψτε μου να σταθώ ενιαία στην ουσία της Οδηγίας και όχι τόσο στα τεχνικά επιμέρους δευτερεύοντα - τριτεύοντα ζητήματα.

Κατά την άποψή μας, η παρούσα Οδηγία υπηρετεί τη στρατηγική και τους στόχους της Ε.Ε. στον τομέα δικτύων και πληροφοριών και στη διασφάλιση της ανταγωνιστικότητας και της κερδοφορίας των επιχειρηματικών ομίλων. Για να συζητάμε για κυβερνοασφάλεια, προφανώς είναι σε εξέλιξη ένας κλιμακούμενος κυβερνοπόλεμος στον κυβερνοχώρο. Αυτός ο λεγόμενος κυβερνοχώρος έχει εξελιχθεί σε πεδίο σφοδρών ενδοϊμπεριαλιστικών συγκρούσεων και ενδοαστικών ανταγωνισμών.

Κατά συνέπεια, η όποια αναφορά γενικά στην κυβερνοασφάλεια είναι υποκριτική ή, τουλάχιστον, δεν αφορά στα συμφέροντα και στην προστασία των δεδομένων προσωπικού χαρακτήρα του λαού μας. Αντίθετα, ο πραγματικός αντίπαλος του λαού είναι η διαδικτυακή του παρακολούθηση από μονοπώλια, αστικές κυβερνήσεις, μυστικές υπηρεσίες, άλλους μηχανισμούς. Παρά τη μεγάλη συζήτηση για τον κυβερνοχώρο που μεταφυσικά υπερβαίνει την υλική πραγματικότητα, εκείνο που έχει στρατηγική σημασία για κάθε κράτος είναι ο έλεγχος των δρόμων μεταφοράς πληροφορίας, αφού η κίνηση των δικτυακών δεδομένων είναι άρρηκτα δεμένη με το τηλεπικοινωνιακό υλικό, τους διακομιστές και τη θέση που βρίσκονται.

Χώρες και μονοπώλια προσβάλουν ηλεκτρονικά συστήματα, υποκλέπτουν δεδομένα άλλων χωρών και μονοπωλίων, προκειμένου να εξυπηρετήσουν τα δικά τους συμφέροντα, να διασφαλίσουν πλεονεκτική θέση στον μεταξύ τους ανταγωνισμό με μόνιμο θύμα, και σε αυτό το πεδίο συγκρούσεων, τους λαούς. Η σημασία του ελέγχου των δρόμων μεταφοράς πληροφοριών για τα μονοπώλια και οι κατευθύνσεις που δίνονται στις ένοπλες δυνάμεις για προστασία μονοπωλιακών συμφερόντων και από τέτοιες απειλές φαίνονται και από μια σειρά εργασιών και διατριβών που έχουν εκπονήσει στελέχη των ενόπλων δυνάμεων και έχουν αναρτηθεί κατά καιρούς στην ιστοσελίδα του ΓΕΕΘΑ.

Σήμερα, στα πλαίσια αυτού του οξύτατου ανταγωνισμού μεταξύ ισχυρών ιμπεριαλιστικών οργανισμών και καπιταλιστικών κρατών, ΗΠΑ, Ρωσίας, Κίνας, Ε.Ε., θεωρούν ότι η οικονομική τους ευημερία, δηλαδή η απόλυτη κυριαρχία τους αποτελεί ζήτημα εθνικής ασφάλειας και εξαρτάται από την κυβερνοασφάλεια. Στην Ε.Ε. - μιας και μιλάμε για Οδηγία της Ε.Ε. που συντάχθηκε για λογαριασμό των ευρωενωσιακών μονοπωλιακών ομίλων στον ανηλεή ανταγωνισμό τους με άλλα ανταγωνιστικά μονοπώλια άλλων ιμπεριαλιστικών κρατών, αμερικάνικα, κινέζικα, ρωσικά - κάνουν προσπάθειες για να θωρακίσουν τα δίκτυα και τις πληροφορίες τους. Η Ε.Ε. θεωρεί ότι τα συστήματα επικοινωνίας και πληροφοριών είναι σημαντικοί παράγοντες στην εξέλιξη της οικονομίας και της κοινωνίας, όπως αναφέρει άλλωστε η ίδια η αιτιολογική έκθεση, για αυτό και ενθαρρύνει τη συνεργασία με τον οργανισμό της Ε.Ε. για την ασφάλεια δικτύων και πληροφοριών, τον γνωστό ENISA. Ο ENISA αποτελεί ένα κέντρο εμπειρογνωμοσύνης σε θέματα ασφάλειας, δικτύων και πληροφοριών και δημιουργήθηκε από την Ε.Ε., για να εξασφαλίσει την κυβερνοασφάλεια, για να ενδυναμώσει τη δυνατότητα της Ε.Ε., των κρατών μελών της και των επιχειρηματικών ομίλων να αποφεύγει να διευθύνει και να ανταποκρίνεται σε προβλήματα που αφορούν στην ασφάλεια των δικτύων και πληροφοριών αυτών των επιχειρηματικών ομίλων.

Σε αυτό το πλαίσιο, λοιπόν, αναπτύσσεται και η λεγόμενη κυβερνοάμυνα για την αντιμετώπιση τέτοιων επιθέσεων με τις αρμόδιες ελληνικές αρχές, να είναι μάλιστα σε στενή διασύνδεση με τις αρμόδιες υπηρεσίες της Ε.Ε. και του ΝΑΤΟ. Οι δε ένοπλες δυνάμεις διατάσσονται κατά τέτοιο τρόπο, ώστε να υπερασπίζονται τον απρόσκοπτο ανεφοδιασμό, λειτουργία και κερδοφορία των μεγάλων επιχειρηματικών ομίλων στους τομείς στρατηγικής σημασίας που είναι η ενέργεια και οι μεταφορές.

Η εξεταζόμενη Οδηγία μεταξύ άλλων προβλέπει την στρατιωτικοποίηση των υπηρεσιών κυβενοασφάλειας μέσω του Υπουργείου Εθνικής Άμυνας και τη συγκέντρωση στοιχείων στο ίδιο Υπουργείο. Προβλέπει, επίσης, την ένταξή τους σε διεθνείς υπηρεσίες, στις οποίες θα συμμετέχει και τελικά σε νατοϊκές και αντίστοιχες ευρωπαϊκές δομές. Το σχέδιο νόμου και αυτή καθαυτή η Οδηγία δεν έχει κανένα φιλολαϊκό πρόσημο. Δεν έρχεται να προστατεύσει δικαιώματα και ελευθερίες του λαού μας.

Παρά την επιφανειακή άναρχη δομή του διαδικτύου, στην πραγματικότητα, το δίκτυο των δικτύων, το οποίο, χωρίς αμφιβολία, αποτελεί μεγαλειώδες επίτευγμα της κοινωνικοποιημένης εργασίας είναι ένας χώρος όπου η παραγωγή, η φύλαξη, η μεταφορά της πληροφορίας, κάθε είδους πληροφορίας είναι απόλυτα ελεγχόμενη από τους μεγάλους μονοπωλιακούς ομίλους και τα ισχυρά καπιταλιστικά κράτη σε όλα τα επίπεδα. Από τη διακίνηση της πληροφορίας, μέσα από τα τηλεπικοινωνιακά δίκτυα, τον έλεγχο των διευθύνσεων μέχρι την αναζήτηση πληροφοριών σε ιστοσελίδες και τα μέσα κοινωνικής δικτύωσης, τα προσωπικά ιστολόγια.

Ο έλεγχος αυτών των δεδομένων είναι ασφυκτικός και γίνεται από μια χούφτα μονοπωλιακούς ομίλους. Στο επίπεδο τηλεπικοινωνιών η διακίνηση των τηλεπικοινωνιών, τόσο σε τοπικό, όσο και σε παγκόσμιο επίπεδο γίνεται από ένα ελάχιστο αριθμό γιγαντιαίων ομίλων που ελέγχουν υποθαλάσσιες οπτικές ίνες και τα παγκόσμια δίκτυα τηλεπικοινωνιών. Για παράδειγμα, στην Ε.Ε. το 80% των συνολικών παροχών DSL από τους οποίους περνάει όλη η διαδικτυακή κίνηση ελέγχεται από πέντε μονοπωλιακούς τηλεπικοινωνιακούς ομίλους, ενώ η παγκόσμια διαδικτυακή κίνηση των δεδομένων θα ελέγχεται από τους 14 μεγάλους τηλεπικοινωνιακούς ομίλους με τους οποίους οποιαδήποτε άλλη εταιρεία θα πρέπει με τον ένα ή τον άλλο τρόπο να συμφωνήσει, για να μπορέσει να έχει πρόσβαση στο διαδίκτυο.

Ανάλογη είναι και η κατάσταση και στο επίπεδο περιεχομένου του διαδικτύου. Το διαδικτυακό περιεχόμενο στην πραγματικότητα προέρχεται, άρα και ελέγχεται από αυτή τη μικρή ομάδα των γιγαντιαίων μονοπωλιακών ομίλων. Η αναζήτηση πληροφοριών γίνεται από δύο – τρία «ψαχτήρια» που συγκεντρώνουν πάνω από το 95% των σχετικών υπηρεσιών. Το οπτικοακουστικό υλικό βρίσκεται και αυτό με τη σειρά του αποθηκευμένο σε δύο - τρία μεγάλα sites. Ο ίδιος συσχετισμός ισχύει για όλες τις περίφημες διαδικτυακές υπηρεσίες. Ακόμα και μια σειρά από υπηρεσίες που θεωρητικά προάγουν την άμεση επικοινωνία μεταξύ των τελικών χρηστών, όπως το Facebook ή όπως τα Blogs και τα ιστολόγια, στην πραγματικότητα, βρίσκονται κάτω από τον απόλυτο έλεγχο αυτών των διαδικτυακών γιγαντιαίων ομίλων και μυστικών υπηρεσιών.

Το μείζον πρόβλημα, σήμερα, δεν είναι απλά το «χακάρισμα» της Yahoo. Το μείζον πρόβλημα είναι η καταγραφή και χρήση όλων των δεδομένων από την Google, το Facebook και πάει λέγοντας, δηλαδή από ομίλους και μυστικές υπηρεσίες. Εν κατακλείδι, οι δυνατότητες που υπάρχουν για παρακολούθηση, καταγραφή και έλεγχο των ηλεκτρονικών επικοινωνιών είναι περισσότερο από εμφανείς. Στην πραγματικότητα, το διαδίκτυο είναι ένα πεδίο ανελέητης αντιπαράθεσης ανάμεσα σε ιμπεριαλιστικές δυνάμεις για το ποιος ελέγχει τη ροή της πληροφορίας, ποιος επιδρά και με ποιο τρόπο στα δισεκατομμύρια των χρηστών του διαδικτύου.

Είναι πολύ εξόφθαλμη και χαρακτηριστική η περίπτωση των Αμερικανικών Εκλογών και η παραβίαση των ηλεκτρονικών υπολογιστών του Δημοκρατικού Κόμματος στη μητρόπολη του καπιταλισμού. Μπορεί να αξιοποιηθεί το διαδίκτυο, ως εργαλείο, και μάλιστα ως πολλαπλασιαστής ισχύος, τόσο για την ισχυροποίηση αυτών των μονοπωλιακών ομίλων, όσο και για τη χειραγώγηση των λαών και θα αναφερθούμε εκτενέστερα στην Ολομέλεια.

Εύλογα προκύπτει το ερώτημα: Πρέπει να αρνηθούμε το διαδίκτυο με όλα όσα είπαμε; Φυσικά και όχι. Το διαδίκτυο είναι μια πολύ σημαντική παραγωγική δύναμη, η ανάπτυξη της οποίας καθηλώνεται από τις καπιταλιστικές σχέσεις παραγωγής, όπως και για κάθε άλλη τεχνολογική επιστημονική ανακάλυψη, η πραγματική φιλολαϊκή αξιοποίηση του διαδικτύου και των πληροφοριών, κατά συνέπεια θα είναι αδύνατη όσο η πολιτική εξουσία βρίσκεται στα χέρια της αστικής τάξης.

Σε επίπεδο ανάπτυξης των παραγωγικών δυνάμεων, το διαδίκτυο καθιστά άμεσα προσβάσιμο ένα απίστευτο όγκο πληροφοριών, δεδομένων ασύλληπτων μέχρι πριν από μερικά χρόνια. Έχει εξελιχθεί σε μια πραγματική «Βιβλιοθήκη της Αλεξάνδρειας», όπου αποθηκεύεται και είναι διαθέσιμη σχεδόν όλη η ανθρώπινη γνώση.

Δίνει την τεχνική δυνατότητα για άμεση πληροφόρηση και μεταφορά ειδήσεων από όλο τον πλανήτη σε ολόκληρο τον πλανήτη. Ανοίγει τεράστιες δυνατότητες που θα μπορούσαν να εκτοξεύσουν την κοινωνική παραγωγή, πολλαπλασιάζοντας τη δυνατότητα του κεντρικού σχεδιασμού της οικονομίας στην οποία πιστεύει το Κ.Κ.Ε., όμως στις σημερινές συνθήκες, δηλαδή συνθήκες κυριαρχίας του κεφαλαίου στην κοινωνική παραγωγή, το διαδίκτυο είναι και αυτό με τη σειρά του υποταγμένο στη λογική του κέρδους.

Οι μεγάλες δυνατότητες που θα μπορούσε να προσφέρει το διαδίκτυο στην οικοδόμηση της νέας κοινωνίας, της εργατικής λαϊκής εξουσίας, με κοινωνικοποιημένα τα μέσα παραγωγής και της τεχνολογίας κατά συνέπεια, εργατικό λαϊκό έλεγχο και κεντρικό επιστημονικό σχεδιασμό που λέει το Κ.Κ.Ε., τόσο μέσα από την πληρέστερη και ταχύτερη καταγραφή των λαϊκών αναγκών, προκειμένου να κατευθύνεται κατάλληλα ο κεντρικός σχεδιασμός της οικονομίας, όσο και για την αποτελεσματικότερη υλοποίηση του σχεδίου, αλλά και οι δυνατότητες για αξιοποίηση του διαδικτύου στην παραγωγή, την οικονομία γενικότερα, την εκπαίδευση, την έρευνα, την πληροφόρηση, μπορεί να αξιοποιηθεί και να φωτίσει την υπεροχή και την αναγκαιότητα, σε τελική ανάλυση, της εργατικής λαϊκής εξουσίας ως το μονόδρομο για την κάλυψη των ολοένα και διογκούμενων λαϊκών αναγκών.

Κατά συνέπεια, με βάση όλα όσα αναφέραμε παραπάνω, το Κ.Κ.Ε. θα καταψηφίσει και επί της αρχής και επί των άρθρων το σχέδιο νόμου και τη συγκεκριμένη Οδηγία.

**ΕΥΗ ΚΑΡΑΚΩΣΤΑ (Προεδρεύουσα των Επιτροπών):** Τον λόγο έχει ο κ. Παπαχριστόπουλος.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ (Ειδικός Αγορητής των Ανεξαρτήτων Ελλήνων):** Ακούω πάντα με σεβασμό, και το εννοώ, τις θέσεις του Κ.Κ.Ε. σε τέτοια θέματα.

Θέλω απλά να θυμίσω ότι, στην αρχή της βιομηχανικής επανάστασης, οι άνθρωποι που εργάζονταν είχαν την αίσθηση ότι θα χάσουν τις δουλειές τους, ότι κάτι θα γίνει και έμπαιναν νύχτα στα εργοστάσια και κατέστρεφαν τις καινούργιες μηχανές εκείνης της εποχής, ήταν οι περίφημοι Λουδίτες. Ξεκινούσε τότε η βιομηχανική επανάσταση, τις συνέπειες της οποίας πιστεύω ότι εισπράξαμε θετικά σε όλη τη διάρκεια αυτού του αιώνα και μας μοιάζει γραφικότητα η κίνηση των εργατών εκείνης της εποχής.

Ξεκίνησε πριν 40 - 50 χρόνια, δεν είναι μόνο 18, μια καινούργια επανάσταση που κανείς δεν είχε φανταστεί τι ακριβώς είναι. Θυμάμαι, μάλιστα, ήμουν φοιτητής, όταν θα ερχόταν στην Αθήνα ο Vint Cerf, ο άνθρωπος που είχε ενώσει τους οκτώ ογκώδεις υπολογιστές στο Maryland. Ένας συμφοιτητής μου «τσακάλι» μου λέει «υπάρχει μια ωραία διάλεξη στο Πολυτεχνείο, θα πάμε»; «Άσε με», του λέω, «τι είναι αυτό»; Ήμουν πίσω.

Εδώ, αξίζει να πω ιστορικά ότι δύο Έλληνες, ο μακαρίτης ο Μιχάλης Δερτούζος από την Άνδρο και ο Nick Negroponte «βάλανε το χεράκι τους» για την καινούργια επανάσταση, δυνατά. Το τι σεβασμό είχε ο Bill Gates στο Μιχάλη Δερτούζο που δεν είναι πια μαζί μας, έχει φύγει, είναι γνωστό, γιατί του έχει προλογίσει σχεδόν όλα του τα βιβλία, ο Negroponte ζει ακόμα. Αυτοί οι δύο είχαν καλέσει τον Tim Berners-Lee, τον άνθρωπο που έκανε το διαδίκτυο προσιτό σε όλο τον πλανήτη στο M.I.T. και κατοχύρωσαν και το δημόσιο χαρακτήρα του διαδικτύου. Έχει πολύ μεγάλη σημασία αυτό που λέω τώρα, σε αντίθεση με τους φόβους του Κ.Κ.Ε..

Παρόλα αυτά, γεννιέται ένα μεγάλο ερώτημα. Υπάρχει ασφάλεια στον κυβερνοχώρο; Όχι, όποιος πει ναι, δεν ξέρει τι του γίνεται. Όχι. Πρέπει κάτι να κάνουμε; Ούτε συζήτηση.

Ξέρουμε όλοι, απλά πράγματα, για παράδειγμα, πώς υπέκλεψαν τις συνομιλίες του Τραμπ στην προεκλογική του εκστρατεία, κατασκοπείες, λογαριασμοί σε τράπεζες, να μην τα λέω, που μπορεί έτσι, εν αιθρία, ένα λάθος να το πληρώσεις ακριβά.

Είναι θετική η κατεύθυνση σε αυτό που πάει να γίνει; Ούτε συζήτηση. Πρέπει να το δούμε με καχυποψία; Όχι, βέβαια, Ξέρουμε όλοι ότι η ηλεκτρονική πραγματικότητα έχει μπει πια στη ζωή μας.

Θα ήθελα να αναφέρω εδώ το εξής. Άκουσα με μεγάλη προσοχή και με πολύ σεβασμό τον κ. Μανιάτη, ο οποίος, πραγματικά, γνωρίζει το θέμα. Ακούστε. Υπάρχουν γύρω στα 10 με 12 θέματα αιχμής που συνθέτουν ένα κομμάτι της ηλεκτρονικής διακυβέρνησης και για παράδειγμα, έχουν γίνει πράξη σε μια χώρα, η οποία δεν ήταν καν χώρα πριν από 25 χρόνια, ήταν μια επαρχία των Σοβιετικών Δημοκρατιών, η Εσθονία. Δεν υπήρχε ως χώρα. Δυνατότητα να φτιάξει μεγάλα εργοστάσια, τανκς, αεροπλάνα, δεν έχει. Όμως, τι κατάφερε αυτή η χώρα; Σε πολύ λίγα χρόνια, να έχει φοβερή ανάπτυξη, να έχει ελάχιστη διαφθορά και να μην έχει σχεδόν καθόλου ανεργία ή να έχει πολύ λίγη. Δεν είπαμε ότι είναι ο παράδεισος, αλλά φανταστείτε μια χώρα που ήταν απλώς μια επαρχία εκείνη την εποχή.

Εθνικό Σύστημα Ταυτοτήτων. Αυτή η χώρα, με άριστα το 10, παίρνει 9. Εμείς είμαστε γύρω στο 5.

Ηλεκτρονική Κατοικία. Προσέξτε, να μην χρειάζεται φυσική παρουσία. Να έχεις ανοίξει μια επιχείρηση και όλα αυτά. Εμείς, ακόμη, δεν έχουμε κάνει τίποτα και πιστεύω ιδού πεδίο δόξης λαμπρό.

Εθνικό Σύστημα Ηλεκτρονικών Δημοσίων Συμβάσεων. Η Εσθονία πήρε 10, εμείς προχωράμε. Ο κ. Σπίρτζης έχει κάνει δουλειά και πιστεύω ότι το ξέρουν, είναι δύο Υπουργεία στη χώρα που ασχολούνται με την ηλεκτρονική διακυβέρνηση, δηλαδή με τον κυβερνοχώρο και μόνο αυτό κάτι σηματοδοτεί.

Ηλεκτρονική Δικαιοσύνη. Ξέρετε ότι έχουμε 400.000 υποθέσεις και χάνουμε γύρω στα 7 δις ευρώ, επειδή ακόμη είμαστε με το αρχείο κ.λπ. Είναι μια πρόκληση που θα πρέπει να τη δούμε, μάλιστα πρόσφατα ήρθαν πολλά νομοσχέδια του Υπουργείου Δικαιοσύνης και άκουσα με μεγάλη χαρά και τον προηγούμενο Υπουργό, τον κ. Κοντονή και τον καινούριο, ότι γίνεται μια προσπάθεια μεγάλη. Η Εσθονία παίρνει 10 εδώ.

Υπηρεσίες μιας Στάσης. Τρεις με τέσσερις μήνες και 33 υπογραφές. Ποιός να έρθει να επενδύσει; Σε δύο ημέρες έχεις επιχείρηση. Έχουμε προχωρήσει, έχουμε ψηφίσει νομοσχέδιο και θα ήθελα με πολύ καλή πρόθεση να πω στον κ. Μανιάτη ότι δεν ξέρω γιατί, αλλά αν κάτι έχει γίνει ηλεκτρονικά, έχει γίνει τα 3,5 τελευταία χρόνια και λυπάμαι που το λέω, χωρίς να τον αδικώ.

On line Διακυβέρνηση της χώρας. Όσο και αν σας κάνει εντύπωση, σε αυτό το επίπεδο υπάρχει απόλυτη διαφάνεια. Στην Αμερική που την κατηγορούμε βγαίνουν τα πάντα. Γνωρίζεις ποιες ομάδες ασχολούνται, τι προγράμματα έχουν και ποιος είναι υπεύθυνος για κάθε έργο. Η Εσθονία παίρνει 10, εμείς ακόμη εδώ πρέπει να κάνουμε προσπάθειες.

Ηλεκτρονική Συνταγογράφηση Φαρμάκων. Όταν πρωτοήρθε εδώ, έχει δίκιο ο κ. Μανιάτης, πράγματι, αυτό έγινε επί ΠΑΣΟΚ, όμως, το τι πόλεμος έγινε εκείνη την εποχή σας είναι αδιανόητο. Εγώ ήμουν γιατρός στον Ευαγγελισμό και δεν μπορείτε να φανταστείτε τι γινόταν, έπεσαν επάνω στον τότε Υπουργό να τον «λιώσουν».

Ηλεκτρονικά Τιμολόγια. Έχουμε προχωρήσει πάρα πολύ και νομίζω ότι μπορούμε να προχωρήσουμε και άλλο και είναι και εύκολο.

Ηλεκτρονικά Συστήματα Πάταξης του Λαθρεμπορίου. Έχουμε κάνει το μισό δρόμο, ενώ μπορούμε να κάνουμε ολόκληρο το δρόμο και να τελειώσει αυτή η ιστορία οριστικά. Δεν θα ήθελα να σας πω τι γίνεται κάθε μέρα με το λαθρεμπόριο υγρών καυσίμων και λυπάμαι που θα το πω, αλλά οι ηλεκτρονικές πληρωμές έγιναν με αυτή την Κυβέρνηση. Δεν τους εμπόδιζε κανείς. Ο πιο ασφαλής τρόπος για την ανάπτυξη μιας χώρας, για να χτυπήσει τη διαφθορά, τη διαπλοκή έχει όνομα και λέγεται ηλεκτρονική διακυβέρνηση.

Ένα μεγάλο πρώτο βήμα είναι αυτό, δεν είναι το μοναδικό και πιστεύω ότι με πολύ σεμνότητα θα σας το πει και ο Υπουργός, δεν νομίζω, δηλαδή, ότι τα λύσαμε όλα τα προβλήματα, επειδή έρχεται ένα νομοσχέδιο που δεν νομίζω ότι υπάρχει παράταξη εδώ μέσα- με όλο το σεβασμό σε αυτούς που έχουν την αντίθετη άποψη- που θα πει «όχι». Νομίζω και η Ν.Δ. και το ΚΙΝ.ΑΛ. και πιστεύω ότι όλοι θα το υιοθετήσουν.

Θέλω να πω, όμως, και κάτι άλλο. Κάποιοι έχουν παράπονα, γιατί βλέπεις νεαρούς στην διακυβέρνηση της χώρας. Εγώ είμαι ρεαλιστής. Ξέρετε ότι παιδιά γεννιούνται αυτή την εποχή με τον ηλεκτρονικό τρόπο ζωής. Εξοικειώνονται πολύ γρήγορα και πολύ εύκολα, αφού ένα παιδάκι 15,16 και 17 χρόνων μπορεί να σου βγάλει δουλειά που εσύ μπορεί να «φας» μήνες για να το καταλάβεις. Να μην έχουμε παράπονα, λοιπόν, γιατί ο μέσος όρος ηλικίας σε όλες τις σύγχρονες κυβερνήσεις, παράδειγμα χειροπιαστό είναι η Ε.Ε., πηγαίνει χαμηλά. Να μην το βλέπουμε, λοιπόν, αρνητικά, να το δούμε θετικά.

Τελειώνοντας, θα ήθελα να πω το εξής. Υπάρχει περίπτωση να ελέγξουμε ποτέ το διαδίκτυο; Ερώτηση είναι. Είπε το Κ.Κ.Ε. μερικά σωστά πράγματα και όσοι έχουν διαβάσει την «Γεωπολιτική του Χάους» του Ιγνάσιο Ραμονέ, ένας άνθρωπος σοφός, κατά τη γνώμη μου, παλιός διευθυντής της Monde Diplomatic, είχε προβλέψει ότι, εάν δεν ελέγξουμε γρήγορα το διαδίκτυο, πολύ λίγοι άνθρωποι (άρθρο 14 του Συντάγματος), με παράπονο λέω ότι δεν εθίγη, γιατί για μένα είναι πολύ σημαντικό να βλέπεις έναν άνθρωπο, επειδή έχει χρήματα να μπορεί να ελέγχει ηλεκτρονικά και όχι όλα τα μέσα. Κάτι πρέπει να γίνει. Φοβερά δύσκολο!

Το διαδίκτυο, κατά τη γνώμη μου, η ηλεκτρονική, δηλαδή, εποχή είναι μια τεράστια επανάσταση που, εάν πράγματι δεν είναι σε χέρια ανθρώπων που σωστά θα λειτουργήσουν για το κοινωνικό σύνολο, χωρίς να είμαι πεσιμιστής, χωρίς να υιοθετώ τις θέσεις του Κ.Κ.Ε., θέλει μεγάλη προσπάθεια, γιατί βλέπουμε καθημερινά γίνεται. Δεν χρειάζεται να σας πω τώρα ότι μια ψεύτικη είδηση- δεν θέλω τώρα να «ξύσω πληγές»-, όπως κάνει το νερό που δεν αφήνει τίποτα κενό, περνάει σε 2000 sites και θεωρείται σωστή. Να μην πω πρόσφατα παραδείγματα, δεν είναι η πρόθεσή μου τώρα να κάνω αντιπολίτευση.

Πιστεύω ότι είναι μια μεγάλη πρόκληση που έτσι πρέπει να τη δούμε. Αυτό το νομοσχέδιο, εννοείται ότι είναι ένα πρώτο θετικό βήμα και το υπερψηφίζουμε και επί της αρχής και επί των άρθρων.

**ΕΥΗ ΚΑΡΑΚΩΣΤΑ** **(Προεδρεύουσα των Επιτροπών):** Τον λόγο έχει ο κ. Δανέλλης.

**ΣΠΥΡΙΔΩΝ ΔΑΝΕΛΛΗΣ (Ειδικός Αγορητής του «Ποταμιού»):** Ευχαριστώ, κυρία Πρόεδρε.

Κυρίες και κύριοι συνάδελφοι, αντιλαμβανόμαστε πλέον ότι ζούμε σε ένα ψηφιακό κόσμο και είναι προφανές σε όλους ότι οι ψηφιακές υπηρεσίες είναι κομβικής σημασίας και στην σύγχρονη οικονομική πραγματικότητα. Κάθε περιστατικό παραβίασης της ασφάλειας του κυβερνοχώρου, είτε από πρόθεση, είτε χωρίς, είναι προφανές ότι μπορεί να ζημιώσει σε μεγάλο βαθμό την οικονομία και την παροχή υπηρεσιών.

Για παράδειγμα, για την τόσο αποδοτική οικονομικά χρήση πιστωτικών ή χρεωστικών καρτών η εμπιστοσύνη στην τεχνολογία αποτελεί προϋπόθεση. Το ίδιο ισχύει και για την τεράστια αγορά που έχει ανοίξει στο διαδίκτυο και, βέβαια, δεν είναι τυχαίο πως η Ε.Ε. υπολογίζει ότι με την ολοκλήρωση της κοινής ψηφιακής αγοράς θα έχουμε αύξηση του Κοινοτικού Α.Ε.Π. κατά 415 δισ. € ετησίως.

Μπορεί τα «φώτα της δημοσιότητας» να είχαν πέσει στο GTPR που ήδη έχει αρχίσει να εφαρμόζεται από τον Μάιο του ‘18 και αφορά στο νέο γενικό κανονισμό για την προστασία δεδομένων, όμως, εξίσου σημαντική είναι η σημερινή Οδηγία για την ψηφιακή εποχή στην οποία ζούμε.

Με το συζητούμενο νομοσχέδιο ενσωματώνεται στην ελληνική νομοθεσία με μια μικρή καθυστέρηση, η Οδηγία 2016/1148 Ε.Ε.,- γνωστή και ως Οδηγία «NIS»- που αφορά στην θέσπιση μέτρων επίτευξης υψηλού επιπέδου ασφάλειας των συστημάτων δικτύου και πληροφοριών.

Στόχος η υιοθέτηση μέτρων από όλα τα κράτη - μέλη, ώστε να επιτευχθεί ένα υψηλό κοινό επίπεδο ασφαλείας συστημάτων δικτύου και πληροφοριών στην Ε.Ε..

Η θέσπιση τέτοιων μέτρων αποτελεί απαραίτητη προϋπόθεση για την εύρυθμη λειτουργία κρίσιμων υπηρεσιών, αλλά και για την προστασία των δεδομένων, πολιτών και επιχειρήσεων, εντός της Ένωσης και, κατά συνέπεια, και της Ελλάδας.

Τα μέτρα που εισάγονται στην ελληνική νομοθεσία, με την παρούσα Οδηγία, είναι κλειδί για την προστασία των θεμελιωδών δικαιωμάτων των πολιτών και των επιχειρήσεων σε ό,τι αφορά στην αδιάλειπτη, αξιόπιστη και αποδοτική παροχή υπηρεσιών και βασικών αγαθών ζωτικής σημασίας για την κοινωνία. Αφορά στους τομείς της ενέργειας, των μεταφορών, της τραπεζικής και χρηματοπιστωτικής αγοράς, της υγείας, του πόσιμου ύδατος, των ψηφιακών υποδομών, των επιγραμμικών υπηρεσιών αγοράς και μηχανών αναζήτησης, καθώς και των ψηφιακών υπηρεσιών νεφοϋπολογιστικής.

Δεν θα αναφερθώ σε τεχνικά δεδομένα και λεπτομέρειες, που ήδη έχουν αναφερθεί. Το ΠΟΤΑΜΙ, προφανώς, υπερψηφίζει και επί της αρχής και, βεβαίως, το σύνολο των άρθρων.

Κλείνω με μια μονάχα αναφορά στον «πολύπαθο» ENISA. Είδα, κύριε Υπουργέ, ότι υπογράψατε προχθές μια συμφωνία έδρας, μεταφορά δηλαδή της έδρας στην Αθήνα ή τον προσδιορισμό για πρώτη φορά. Αναφέρθηκα στον ENISA με το επίθετο «πολύπαθος», διότι είναι γνωστό και δεν πρέπει να το ξεχνάμε τέτοιες στιγμές που υποτίθεται ότι είναι ένα restart, αν τελικά ευοδωθεί η παραμονή του ENISA που, όταν αναλάβαμε τη φιλοξενία του στη χώρα μας, δεν είχαμε καταλάβει περί τίνος πρόκειται. Ενώ όλοι οι άλλοι είχαν καταλάβει και γι’ αυτό επιβουλεύονταν τη μεταφορά του στις χώρες τους και σε διάφορες πόλεις.

Επειδή έζησα από πολύ κοντά, με διάφορες ιδιότητες, όλη αυτή την περιπέτεια, η οποία, εξαιτίας μιας απίστευτης ολιγωρίας και ανευθυνότητας και του κεντρικού Κράτους και της Αυτοδιοίκησης στο Ηράκλειο, στην πόλη του Ηρακλείου και στο νομό του Ηρακλείου, «κόστισε», έφερε μια καταρράκωση της αξιοπιστίας μας ως χώρας στο σύνολο της Ευρώπης, της ευρωπαϊκής πραγματικότητας, και, βεβαίως, έβαλε σε περιπέτειες πάρα πολλούς, αλλά εντέλει κόστισε και σε χρήμα -όλη αυτή η ολιγωρία- ευρωπαϊκό και εθνικό, διότι κατασκευάσαμε επιτέλους, υλοποιώντας μόνο τη μία από τις τρεις υποχρεώσεις που είχαμε αναλάβει για τη φιλοξενία του ENISA στο Ηράκλειο, δηλαδή την ολοκλήρωση του ειδικού κτιρίου. Κατασκευάστηκε επιτέλους μετά από πολύ μεγάλες καθυστερήσεις το κτίριο, για να φιλοξενήσει τον ENISA, όταν, όμως, εντέλει το επιχειρησιακό σκέλος του ENISA είχε μεταφερθεί στην Αθήνα μέσα από μια διαδικασία «σαλαμοποίησης» που είχε διάφορους λόγους να γίνει τότε και εν τέλει παγιώθηκε. Αυτή τη στιγμή το κτίριο αυτό φιλοξενεί μόνο την Υπηρεσία Γραμματειακής Υποστήριξης. Δεν ξέρω αν αυτό είναι ορθολογικό και πόσο θα παραμείνει έτσι. Όμως, τα λέω όλα αυτά, κύριε Υπουργέ, διότι σε αυτή τη φάση πρέπει να δείξουμε, με αυξημένο τρόπο, την υπευθυνότητα που οφείλουμε να δείξουμε και τη συνέπειά μας στην ανάληψη των υποχρεώσεων που έχουμε αναλάβει.

Ευχαριστώ πολύ.

**ΕΥΗ ΚΑΡΑΚΩΣΤΑ (Προεδρεύουσα των Επιτροπών):** Τον λόγο έχει ο κ. Σαρίδης.

**ΙΩΑΝΝΗΣ ΣΑΡΙΔΗΣ (Ειδικός Αγορητής της Ένωσης Κεντρώων):** Ευχαριστώ πολύ, κυρία Πρόεδρε.

Εγώ θα κάνω καλύτερη διαχείριση του χρόνου από τον κ. Δανέλλη, θα είμαι πολύ πιο σύντομος. Εξάλλου, νομίζω ότι το περιβάλλον, το οποίο δημιουργείται από το συγκεκριμένο νομοσχέδιο είναι ενωτικό, δεν υπάρχει δηλαδή περιθώριο για πολιτική αντιπαράθεση. Από την πλευρά μου δεν θα κάνω αναφορά στην Αιτιολογική Έκθεση, όπως έκαναν άλλοι συνάδελφοι Εισηγητές. Γνωρίζουμε όλοι ποιος είναι ο σκοπός του συγκεκριμένου νομοσχεδίου και από τη στιγμή που είναι και μια Κύρωση, η οποία έρχεται από την Ε.Ε., με βάση αυτά τα οποία εκπροσωπεί το κάθε Κόμμα, νομίζω ότι δεν έχουμε και πολλά περιθώρια να μπορέσουμε να διαφοροποιηθούμε.

Ο σκοπός, λοιπόν, της εξέτασης του νομοσχεδίου αυτού, κυρία Πρόεδρε, είναι η σε εθνικό επίπεδο επίτευξη ενός υψηλού επιπέδου ασφαλείας σε όλα τα συστήματα δικτύου και πληροφοριών. Γνωρίζουμε το τι γίνεται με τον κυβερνοπόλεμο στον κυβερνοχώρο. Κατά την άποψή μας - εμείς θα το προσεγγίσουμε διαφορετικά το συγκεκριμένο νομοσχέδιο- πρόκειται για την κοινή ευρωπαϊκή απάντηση στην κοινή απειλή κατά της δημοκρατίας. Το μέγεθος της απειλής αυτής το αντιλαμβάνεται κανείς από τη δημόσια συζήτηση που αφορά στις κυβερνοεπιθέσεις και στο κατά πόσο μπορούν ξένες δυνάμεις, μέσω και τέτοιων επιθέσεων, να επηρεάσουν μέχρι και τα αποτελέσματα των δημοκρατικών εκλογών κρατών. Παρόλο που θα κρατήσουμε την επιφύλαξή μας, εμείς θα πούμε ότι είμαστε θετικοί. Την επιφύλαξή μας θα την κρατήσουμε ενόψει, ενδεχομένως από τον φόβο τροπολογιών που μπορεί να κατατεθούν.

Είμαστε θετικοί επί της αρχής του νομοσχεδίου και πράγματι υπάρχει ανάγκη να προστατέψουμε τα αγαθά που μας προσφέρει η τεχνολογία, αλλά και επειδή αναγνωρίζουμε ότι με τα αγαθά αυτά μπορούμε να χτίσουμε και μια επιτυχημένη άμυνα απέναντι στις απειλές, αυτές τις οποίες ουσιαστικά, ενδεχομένως, μπορεί να δεχθούμε. Αυτή την άμυνα μπορούμε να την δημιουργήσουμε εάν και εφόσον συνεργαστούμε με τους εταίρους μας στην Ε.Ε.. Η ασφάλεια στον κυβερνοχώρο δεν μπορεί παρά μόνο να είναι αποτέλεσμα μιας συλλογικής προσπάθειας.

Η οπτική γωνία, υπό την οποία, κυρίως, εμείς αξιολογούμε τον προτεινόμενο τρόπο ενσωμάτωσης της Οδηγίας 1148 στην ελληνική νομοθεσία, είναι εκείνη που αναγνωρίζει ως «νούμερο ένα», απειλή την ολοένα αυξανόμενη επιθετικότητα των τουρκικών υπηρεσιών. Αυτή είναι η προσέγγισή μας. Γι' αυτό, λοιπόν, το λόγο μας βρίσκει σύμφωνους η πρόβλεψη του άρθρου 8, σύμφωνα με την οποία ορίζεται πώς η αρμόδια ομάδα απόκρισης για συμβάντα που αφορούν την ασφάλεια των υπολογιστών, την αντιμετώπιση, δηλαδή, επιθέσεων από χάκερς, θα είναι η Διεύθυνση Κυβερνοάμυνας του ΓΕΕΘΑ. Εδώ, φυσικά, έχουμε το πρώτο και σημαντικότερο ερώτημα, το οποίο θα μπορούσαμε να καταθέσουμε από την πλευρά μας, αν αυτοί οι άνθρωποι οι οποίοι θα αναλάβουν την ευθύνη να διαχειριστούν κάποια πράγματα, έχουν αυτά τα οποία τους χρειάζονται στη διάθεσή τους.

Με λίγα λόγια, αυτό που κυρίως απασχολεί εμένα, κύριε Υπουργέ, είναι το αν αυτοί που ασχολούνται που, όπως είπα και πριν, θα έχουν την ευθύνη, έχουν αυτά τα οποία τους χρειάζονται στα χέρια τους, για να μπορούν να είναι αποτελεσματικοί. Έχει κανείς ασχοληθεί με τις ανάγκες αυτών των ανθρώπων ή απλά και μόνο αυτή τη στιγμή εξετάζουμε μια Οδηγία και όλα τα υπόλοιπα είναι στον αέρα; Θα συνεχίσουμε να «κρεμόμαστε» από το φιλότιμο κάποιων ανθρώπων, οι οποίοι θα δουλεύουν και, μάλιστα, εθελοντικά, καθόσον γνωρίζουμε όλοι το τι συμβαίνει αυτή τη στιγμή στο Υπουργείο Εθνικής Άμυνας και το ποιοί ασχολούνται και το ποιοι δουλεύουν; Θα συνεχίσουμε να «κρεμόμαστε» από τον πατριωτισμό αυτών των ανθρώπων; Κρατάμε την επιφύλαξή μας, ως Ένωση Κεντρώων, πάνω στο συγκεκριμένο νομοσχέδιο το οποίο, όμως, σε γενικές γραμμές είναι θετικό.

Ευχαριστώ πολύ, κυρία Πρόεδρε.

**ΕΥΗ ΚΑΡΑΚΩΣΤΑ(Προεδρεύουσα των Επιτροπών):** Κύριε Σαρίδη, πρέπει να αποφασίσετε την «επιφύλαξη» ή το «θετικό» για τα πρακτικά.

**ΙΩΑΝΝΗΣ ΣΑΡΙΔΗΣ (Ειδικός Αγορητής της Ένωσης Κεντρώων):** Κυρία Πρόεδρε, κρατάμε την επιφύλαξή μας. Είμαστε με επιφύλαξη. Βλέπουμε με θετικό πρόσημο την πορεία του συγκεκριμένου νομοσχεδίου, αλλά θέλουμε και λίγο περισσότερο χρόνο στη διάθεσή μας.

**ΕΥΗ ΚΑΡΑΚΩΣΤΑ(Προεδρεύουσα των Επιτροπών):** Τον λόγο έχει η κυρία Ασημακοπούλου.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Δεν έχουμε να συστήσουμε τώρα αν θεωρούμε ότι είναι σημαντικό πράγμα η Κυβερνοασφάλεια, υποθέτω. Εξάλλου, στην Ε.Ε. πρόσφατα, όπως θα ξέρετε, ένα ευρύ φάσμα μέτρων για την Κυβερνοασφάλεια παρουσιάστηκαν εδώ και ένα χρόνο. Περιλαμβάνει την ενίσχυση του ρόλου του ENISA, τη δημιουργία ενός πλαισίου σε ενωσιακό επίπεδο, τη σύσταση ενός Ευρωπαϊκού Κέντρου Έρευνας και Ικανοτήτων στον τομέα της Κυβερνοασφάλειας, Κοινοτική Οδηγία για την καταπολέμηση της απάτης και της πλαστογραφίας για τις ηλεκτρονικές πληρωμές.

Επίσης, όπως θα ξέρετε, από το Digital European πρόγραμμα από το 2000 μέχρι το 2027 διατίθεται ένα ποσό ύψους 2 δισεκατομμυρίων ευρώ για θέματα κυβερνοασφαλείας, χρηματοδότησης εξοπλισμού και υποδομών, δεξιοτήτων για τη στήριξη αυτών και με χαρά είδα ότι πριν από λίγες μέρες, στις 11 του μηνός, ο Γάλλος Πρόεδρος παρουσίασε αυτή την πρωτοβουλία «Paris Call for Trust and Security» για την κυβερνοασφάλεια, συγκεκριμένα ότι υπεγράφη από 50 χώρες μεταξύ των οποίων ήταν και η δική μας, όπως και 250 οργανώσεις που δεσμεύονται ότι θ’ αντιμετωπίσουν αυτές τις απειλές ενωμένες, για να προστατευθούμε όλοι μαζί και από τις κυβερνοεπιθέσεις στις κρίσιμες υποδομές μας, αλλά κι από τη διάδοση της παραπληροφόρησης. Άρα, παραβιάζετε ανοιχτές θύρες, με το να μας λέτε ότι «πρέπει να γίνει κάτι για την κυβερνοασφάλεια».

Επίσης, για το θέμα του ΕΝΙSΑ, προφανώς δε θα σας πούμε ότι είναι κακό στη χώρα μας να υπάρχει αυτό το Agency. Τώρα στην Κρήτη μπορεί να έχουν κάποιες άλλες σκέψεις γι' αυτό το θέμα που μπορεί να θέλετε να το διευκρινίσετε.

Κύριε Υπουργέ, σας έχω πει εδώ και πάρα πολύ καιρό ότι εμείς θεωρούμε ότι τα θέματα του ψηφιακού μετασχηματισμού της χώρας που είναι ένα εθνικό στοίχημα όχι μόνο ανάπτυξης, αλλά επιβίωσης γενικώς, δεν προσφέρονται για μικροπολιτική και μικροκομματική αντιπαράθεση. Οι όποιες αντιρρήσεις έχουμε, βασίζονται συνήθως σε δύο κεντρικούς πυλώνες. Εδώ θα επικεντρωθώ και τώρα, γιατί με περίσσια τεχνοκρατική αρτιότητα ο συνάδελφός εισηγητής, ο βουλευτής Αχαΐας, ο κ. Ανδρέας Κατσανιώτης παρουσίασε το περιεχόμενο της οδηγίας. Δεν νομίζω ότι αξίζει τον κόπο ν’ αναφερθώ στα άρθρα και οι επιφυλάξεις μας, κύριε Υπουργέ, δεν έχουν να κάνουν με το περιεχόμενο της οδηγίας, ούτε με το ότι πρέπει να νομοθετηθεί η οδηγία. Έχουν να κάνουν με το γεγονός ότι συνήθως σ’ αυτού του είδους τα νομοσχέδια φέρνετε άσχετες τροπολογίες στην Ολομέλεια. Θα δούμε, λοιπόν, τι θα έρθει στην Ολομέλεια και αναλόγως θα τοποθετηθούμε.

Οι επιφυλάξεις μας, γενικώς, έχουν δύο πυλώνες. Το ένα είναι η ιδεοληψία σας και το άλλο είναι η ανικανότητά σας. Όσον αφορά στην ιδεοληψία,, από την κυβερνοασφάλεια το να συστήσουμε το τι πιστεύετε για το θέμα της ασφάλειας και πώς το προασπίζετε αυτό, τι να σας πω; Ας ελπίσουμε ότι δε θα γίνουμε σύμβολο έλλειψης κυβερνοασφάλειας, λόγω ιδεοληψίας και ανικανότητας στο μέλλον, γιατί έχουμε ήδη εξάγει τον διεθνή όρο «κωλοτούμπα», έχουμε ήδη εξάγει το διεθνή όρο «ρουσφέτι», ελπίζω να μην εξάγουμε και τον όρο «Ρουβίκωνας». Όσον αφορά και στον ΕΝΙSΑ, ελπίζω στα χέρια σας να μη γίνει εργαλείο που να χαίρει ανάλογης αντιμετώπισης και εργαλειοποίησης πολιτικής και μικροκομματικής σκοπιμότητας, όπως ο ΕΛΔΟ και να μην έχουμε θέματα «follow the money».

Όσον αφορά στην ανικανότητά σας, εδώ το θέμα είναι που βάζει κανείς τον πήχη, κ. Πρόεδρε. Πλέον, έχω χαμηλώσει τον πήχη. Στη συγκεκριμένη περίπτωση, αυτή η οδηγία έπρεπε να ενσωματωθεί πριν από έξι μήνες κι έχουμε πάρει μια προειδοποιητική επιστολή από την Ευρωπαϊκή Επιτροπή, όσον αφορά στην ενσωμάτωσή της. Θα πεις «καλά είναι», γιατί στην προηγούμενη οδηγία, στην Cost Reduction, έκανε υπερδιπλάσιο χρόνο να την ενσωματώσει η Κυβέρνηση - 15 μήνες - και πήραμε δύο φορές προειδοποιητική επιστολή. Οπότε πάμε λίγο καλύτερα σ’ αυτό.

Γιατί μας ενδιαφέρει η καθυστέρηση; Γιατί κι επί ημερών μας είχαμε καθυστερήσεις. Δεν είναι καλό πράγμα η καθυστέρηση. Γιατί; Γιατί έχει κόστος, κ. Υπουργέ. Η καθυστέρηση της υλοποίησης π.χ. του συστήματος 112 για το οποίο εάν θέλετε, μας λέτε, πώς απαντήσατε στην επιστολή της κυρίας Gabriel που είναι απ’ το καλοκαίρι που σας εγκάλεσε για το γεγονός ότι δεν έχετε βάλει και 112. Το 112 θα μπορούσε στο Μάτι, ενδεχομένως, να έχει σώσει ζωές. Έχει κόστος η καθυστέρηση στα ψηφιακά έργα. Θα έχει κόστος τώρα η καθυστέρηση π.χ. επειδή σας άκουσα να μιλάτε για το Ultra-Fast Broadband. Έχετε ήδη καθυστερήσει 3,5 χρόνια, για ν’ απορροφήσετε 300 εκατ. ευρώ που ήταν διαθέσιμα λόγω της ανικανότητάς σας στο «πορεύεσθαι» σε σχέση με τις ευρωπαϊκές της χρηματοδοτήσεις.

Τώρα που το σκέφτομαι κι έχοντας ακούσει τον εισηγητή από τον κυβερνητικό σας εταίρο, το μόνο ηλεκτρονικό έργο το οποίο έχετε υλοποιήσει με περίσσια ταχύτητα και αποτελεσματικότητα είναι οι ηλεκτρονικοί πλειστηριασμοί, κύριε Παππά. Αυτό το έργο δεν καθυστέρησε καθόλου.

Σας συγκαλούμε, λοιπόν, για την ιδεοληψία σας και την ανικανότητά σας και στην προκειμένη περίπτωση, πρωτίστως, για την καθυστέρηση, γιατί η καθυστέρηση γενικώς σε θέματα ψηφιακού μετασχηματισμού, είτε αυτό είναι του Κράτους, είτε είναι της οικονομίας, είτε είναι της κοινωνίας, δεν είναι απλά θέμα ανάπτυξης. Στην εποχή της Τετάρτης βιομηχανικής επανάστασης είναι θέμα εθνικής επιβίωσης.

Ευχαριστώ πολύ.

**ΝΙΚΟΛΑΟΣ ΣΥΡΜΑΛΕΝΙΟΣ (Προεδρεύων των Επιτροπών):** Τον λόγο έχει ο κ. Κάτσης.

**ΜΑΡΙΟΣ ΚΑΤΣΗΣ:** Κύριε Πρόεδρε, θα ήθελα να κάνω μια πρόταση-σκέψη σχετικά με το νομοσχέδιο, μιας και είναι μοναδική συνεδρίαση, οπότε συζητάμε και επί των άρθρων. Πρώτα, όμως, σας κάνω δύο πολιτικά σχόλια για τους συναδέλφους από την Αντιπολίτευση και τις τοποθετήσεις τους.

Ένα για τη Ν.Δ.: Θα ήθελα να πω ότι μου κάνει εντύπωση ότι με κάποιο τρόπο μαγικό, επειδή έχουν επενδύσει όλ’ αυτά τα τρία χρόνια στην καταστροφολογία κι επειδή δεν τους βγαίνει, διαψεύδονται παταγωδώς, επαναφέρουν μ’ ένα μαγικό τρόπο τις ίδιες λέξεις. Ποιές είναι αυτές οι λέξεις; Η πρώτη είναι «η καταστροφή στο Μάτι», δηλαδή επενδύουν στον ανθρώπινο πόνο και στην ανθρώπινη τραγωδία. Δεύτερον, επενδύετε μονίμως και σε άλλες περιπτώσεις, όπως, εάν δεν κάνω λάθος, κυρία Ασημακοπούλου, είπατε για τους πλειστηριασμούς. Δηλαδή, πρόκειται για απουσία αντιπολίτευσης, πλήρη ένδεια επιχειρημάτων, δεν έχουν καμία στρατηγική, κανένα όραμα, καμία σκέψη για την επόμενη μέρα.

Δεύτερο κομμάτι: Θα ήθελα να κάνω στον κ. Μανιάτη μια παρατήρηση πολιτική που μάλλον θα πρέπει να προβληματίσει την Ηγεσία του Κινήματος Αλλαγής και τους βουλευτές του Κινήματος Αλλαγής. Το να βγαίνετε εδώ πάνω στο βήμα και να υπερασπίζεστε τη δικιά σας διακυβέρνηση και το ψηφιακό μετασχηματισμό της χώρας, κάνοντάς μας παρατηρήσεις χωρίς, όμως, να μας λέτε πώς ακριβώς θα χαράσσετε την εθνική ψηφιακή στρατηγική και πώς θα προχωρήσουμε στον εθνικό ανασχηματισμό της χώρας για επιτάχυνση των διαδικασιών του Δημοσίου Τομέα, τις αδειοδοτήσεις της έναρξης των επενδύσεων κ.λπ., όταν δεν είχατε κάνει δασικούς χάρτες, όταν δεν είχατε κάνει περιουσιολόγιο. Δηλαδή, βάζατε το κάρο πριν απ’ το άλογο. Αυτό κάνατε. Δε φτιάχνατε τίποτα από τις παραμέτρους και τις προϋποθέσεις οι οποίες έπρεπε να υπήρχαν, για να προχωρήσετε στη διαδικασία αδειοδότησης κι αυτό ήταν μια πολιτική επιλογή, πρώτον. Δεύτερον, μου κάνει φοβερή εντύπωση και είναι μάλλον στρατηγική επιλογή, πως υπερασπίζεστε εδώ πέρα τον κ. Σημίτη - εσείς πρέπει ν’ απολογείστε στον κόσμο που σας ψηφίζει κι εκφράζεται μέσα από την Ηγεσία του Κινήματος Αλλαγής και την πολιτική της κατεύθυνση -, όταν χθες ο κ. Σημίτης, αφού ζητήθηκε το άνοιγμα κι ο έλεγχος των λογαριασμών του, παρόλο που, όταν ήταν Πρωθυπουργός είχε πει «όποιος έχει στοιχεία να πάει στον Εισαγγελέα», χθες μίλησε για «στοχοποίηση» από τους περιστασιακούς ενοικιαστές της εξουσίας. Δηλαδή, θεώρησε τον εαυτό του και τους ομοίους του, ότι «έπρεπε να είναι οι νόμιμοι ιδιοκτήτες της χώρας, ως ελέω θεού Βασιλείς». Αυτά δεν υπάρχουν, έχουν τελειώσει. Πρέπει, μάλλον, να σας προβληματίζει ότι υπερασπίζεστε τέτοιες πρακτικές και να σκεφτείτε λίγο τη πορεία σας μελλοντικά.

Έρχομαι στο κομμάτι του νομοσχεδίου. Κύριε Υπουργέ, θα ήθελα, να σας διατυπώσω μια σκέψη. Με τις εκλογικές διαδικασίες, προκειμένου να μην δημιουργούνται κάποιες παρερμηνείες, λόγω του ότι με το σχέδιο νόμου ομάδα απόκρισης συμβάντων ορίζεται η Διεύθυνση Κυβερνοάμυνας του ΓΕΕΘΑ, θα πρότεινα στην περίπτωση των εκλογικών διαδικασιών το Υπουργείο Εσωτερικών που έχει και την ευθύνη για τη διενέργεια των εκλογών, να έχει και την ευθύνη για την ομαλή διεξαγωγή της διαδικασίας και της καταμέτρησης σε τεχνικό επίπεδο και σε επίπεδο ασφάλειας συστημάτων και πληροφοριών. Π.χ. θα μπορούσε ν’ αποκοπεί η περίπτωση των εκλογικών διαδικασιών από τις ρυθμίσεις του σχεδίου νόμου και να προβλεφθεί η συγκρότηση πριν από κάθε εκλογική διαδικασία μια ad hoc ομάδα που θα έχει την ευθύνη για την ασφάλεια της διεξαγωγής των εκλογών από το Υπουργείο Εσωτερικών, αποτελούμενη και πιθανότατα με τη συμμετοχή εκπροσώπων του δικού σας Υπουργείου, του Υπουργείου Ψηφιακής Πολιτικής, ίσως και του Υπουργείου Προστασίας του Πολίτη, να ήταν μια βέλτιστη λύση, οπότε θα έλεγα να το σκεφτείτε.

Κλείνοντας, εγώ χαιρετίζω ότι δεν αποτελεί το νομοσχέδιο πολιτικό πεδίο αντιπαράθεσης, αλλά όντως, αντιλαμβανόμενα τα Κόμματα της Αντιπολίτευσης το περιεχόμενο της ενσωμάτωσης της οδηγίας, συναινούν.

Από την άλλη, θέλω να σας πω και να σας διαβεβαιώσω, όσο περνάει από το δικό μου πολιτικό μυαλό, ότι μην περιμένετε τροπολογίες της τελευταίας στιγμής, οι οποίες πλέον δεν θα ελαφρύνουν τους πολίτες, εκτός και αν σας πειράζει να φέρνουμε τέτοιες τροπολογίες ή δεν παραδέχεστε ότι είμαστε εκτός μνημονίου αλλά πλέον όντας εκτός μνημονίου ότι τροπολογία της τελευταίας στιγμής και να φέρουμε το πολύ πολύ να μην την ψηφίσετε και να έχετε και πρόβλημα να απολογηθείτε στον κόσμο που τους λέτε τα αντίθετα. Άρα, λοιπόν, είμαστε σε μία νέα εποχή, σε μία νέα φάση καλό θα είναι να το καταλάβετε και να μην αντιπαλεύεστε την πραγματικότητα. Ευχαριστώ πολύ.

**ΧΑΡΑ ΚΑΦΑΝΤΑΡΗ (Προεδρεύουσα των Επιτροπών):** Τον λόγο έχει ο κ. Δαβάκης.

**ΑΘΑΝΑΣΙΟΣ ΔΑΒΑΚΗΣ:** Κυρία Πρόεδρε, κυρίες και κύριοι συνάδελφοι, πριν ξεκινήσω την παρέμβασή μου για αυτή τη νομοθετική πρωτοβουλία, την οποία συζητάμε, ήθελα και εγώ να αναφερθώ στην αποφράδα αυτή μέρα, στις 15 Νοεμβρίου του 1922, που πέντε πολιτικοί και ένας στρατιωτικός εκτελέστηκαν από αδελφικά πυρά, θα έλεγα, εξαιτίας του ότι τους απεδόθη σε μία δίκη, η οποία μάλιστα πρόσφατα πριν από λίγα χρόνια αθώωσε τους 6 εκτελεσθέντες μετά από τόσα χρόνια, τους απεδόθη ο οικτρός, θα έλεγα, χαρακτηρισμός της εσχάτης προδοσίας σε εχθρό. Τώρα πώς ευρέθη η ελληνική στρατιά πριν σχεδόν 100 χρόνια, 200.000 ανθρώπων εκ των οποίων οι 45.000 έμεναν σε αυτή την περιοχή, πώς ευρέθη, γιατί ευρέθη εκεί για να κάνουμε το χατίρι των δήθεν συμμάχων μας την εποχή εκείνη.

Είναι μία υπόθεση που, αυτή τη στιγμή, εκφεύγει της σημερινής συνεδρίασης, αλλά, κάποια στιγμή, θα μπορούσε η Ελληνική Βουλή, γιατί αποτέλεσαν αυτοί οι άνθρωποι μέλη αυτής της Βουλής, ιστορικά τουλάχιστον, να ασχοληθεί σε κάποιο μελλοντικό συνέδριο από αυτά που απασχολούν την εθνική αντιπροσωπεία.

Με την πάροδο του χρόνου το ζήτημα της ασφάλειας των συστημάτων δικτύων και πληροφοριών εισδύει όλο και πιο δυναμικά, τόσο στην καθημερινότητα των θεσμών και των ανθρώπων που είναι επιφορτισμένοι με τη διαφύλαξη της εθνικής ασφάλειας και της δημόσιας τάξης, όσο και στην καθημερινότητα των πολιτών. Ήδη, από τα τέλη της δεκαετίας του 1980 έως και σήμερα, μία σειρά εμβληματικών διεθνών συμβάντων έχουν αποδείξει το μέγεθος της ζημιάς που σκιώδεις δρώντες, χωρίς κρατική συνδρομή ή ομπρέλα, μπορεί να επιφέρουν σε ένα ευρύ σύνολο οργανισμών και υποδομών. Απόρρητα κρατικά δίκτυα παραγωγής και διανομής ενέργειας, μεγάλοι ιδιωτικοί τραπεζικοί λογαριασμοί, κεντρικές τράπεζες, ναυτιλιακοί κολοσσοί είναι μερικές περιπτώσεις θεσμών και οργανισμών που έχουν υποστεί ηλεκτρονικές επιθέσεις με ζημιογόνα αποτελέσματα για αυτούς. Ακόμη και δίκτυα που ενδεχομένως θεωρούνταν πιο ασφαλή, λόγω του γεγονότος ότι ήταν με φυσικό τρόπο αποσυνδεδεμένα από τον έξω κόσμο έχει αποδειχθεί ότι είναι δυνατόν να αποτελέσουν στόχο ηλεκτρονικής επίθεσης.

Ηλεκτρονικές επιθέσεις εναντίον συστημάτων και υποδομών έχουν φυσικά παρατηρηθεί και στο πλαίσιο διακρατικών συγκρούσεων και ανταγωνισμών, προσθέτοντας με αυτό τον τρόπο τον κυβερνοχώρο στο φάσμα των διαστάσεων στρατιωτικού ενδιαφέροντος. Είναι, συνεπώς, εμφανές ότι η λήψη μέτρων και η ανάπτυξη διεθνών συνεργασιών για την προστασία των κρίσιμων υποδομών της χώρας μας από ηλεκτρονικές επιθέσεις καθίστανται όλο και πιο αναγκαία. Μέσα σε αυτό το ευρύτερο κλίμα, σήμερα συζητούμε την ενσωμάτωση στην ελληνική έννομη τάξη της σχετικής Κοινοτικής Οδηγίας, ένα αναγκαίο και θετικό πρώτο βήμα που, όμως, με ευθύνη του Υπουργείου, σας κύριε Υπουργέ, έρχεται για συζήτηση με μεγάλη δυστυχώς καθυστέρηση -κάλλιο αργά παρά ποτέ-, όπως πολλές φορές λέμε.

Όσον αφορά τώρα στα επιμέρους του νομοσχεδίου, στο άρθρο 8 ορίζεται η διεύθυνση Κυβερνοάμυνας του ΓΕΕΘΑ, ως η ομάδα απόκρισης για συμβάντα που αφορούν στην ασφάλεια των υπολογιστών, εδώ ανακύπτουν δυο ερωτήματα και θα παρακαλούσα την προσοχή σας. Πρώτο ερώτημα, επιφέρει η πρόβλεψη αυτή διεύρυνση των μέχρι σήμερα καθηκόντων της ΔΙΚΥΒ ή ήταν και πριν μέρος της αποστολής της . Ρωτώ γιατί με τα καθήκοντα με τα οποία η συγκεκριμένη διεύθυνση φαίνεται να επιφορτίζεται με βάση το άρθρο 8 είναι εκτενής όπως: πρώτο καθήκον παροχή έγκυρης προειδοποίησης και διάχυσης πληροφοριών σε φορείς. Δεύτερον, παρέμβαση σε περίπτωση συμβάντος. Τρίτον καθήκον, δυναμική ανάλυση κινδύνων. Τέταρτον, εγκαθίδρυση σχέσεων με τον ιδιωτικό τομέα και διάφορα άλλα.

Αν όλα αυτά είναι νέα καθήκοντα θα υπάρξει και αντίστοιχη αύξηση της χρηματοδότησης του Υπουργείου Εθνικής Άμυνας για το λόγο αυτό; Γνωρίζω την ύπαρξη σχετικών ευρωπαϊκών κονδυλίων και πιστεύω ότι η συγκεκριμένη διεύθυνση μπορεί να τα διεκδικήσει με αξιώσεις. Είχαμε διεκδικήσει στο παρελθόν όταν είχαμε ένα μέρος της πολιτικής ευθύνης του Υπουργείου Άμυνας. Υπάρχει, όμως, πρόθεση της κυβέρνησης να προχωρήσει σε αύξηση του προϋπολογισμού του ΥΠΕΘΑ στο συγκεκριμένο τομέα; Χαιρετίζω το νεύμα σας, κύριε Υπουργέ, και νομίζω ότι θα συμβεί, προς το παρόν το χαιρετίζω. Επιμένω μάλιστα στην ερώτηση αυτή γιατί και στο παρελθόν έχουμε ακούσει πολλά από την κυβέρνηση και ιδιαίτερα από τον Υπουργό κ. Καμμένο σχετικά με την ανάγκη εξεύρεσης πόρων για την κάλυψη κρίσιμων αναγκών των ενόπλων δυνάμεων και δεν έχουμε δει μέχρι σήμερα, λυπάμαι που θα το πω, κάτι συγκεκριμένο.

Κλείνοντας, θέλω να υπογραμμίσω ότι το ζήτημα της ασφάλειας των συστημάτων δικτύων και πληροφοριών, μία υπόθεση που σήμερα με την ευκαιρία αυτή μπορεί να δημιουργήσει μία ευοίωνη προοπτική για το μέλλον πάνω στον τομέα αυτό, πρέπει να απασχολήσει από εδώ και μπρος ιδίως στο επίπεδο βιομηχανικών συστημάτων ελέγχου κρίσιμων υποδομών, όπου θεωρώ ότι πρέπει να δώσουμε αρχικά μία έμφαση και προτεραιότητα. Σας ευχαριστώ και περιμένω με ενδιαφέρον τις απαντήσεις σας.

**ΧΑΡΑ ΚΑΦΑΝΤΑΡΗ (Προεδρεύουσα των Επιτροπών):** Τον λόγο έχει ο κ. Παππάς.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής Τηλεπικοινωνιών και Ενημέρωσης):** Κυρίες και κύριοι Βουλευτές, νομίζω ότι το επίπεδο του διαλόγου ανταποκρίνεται στη σοβαρότητα του ζητήματος και η ευθύνη με την οποία οι πολιτικές δυνάμεις το αντιμετωπίζουν δείχνει ένα βαθμό συνειδητοποίησης, ο οποίος θα μας επιτρέψει πραγματικά να λάβουμε από κοινού και σε πνεύμα συνεννόησης τα απαραίτητα μέτρα, για να ενσωματωθεί αυτή η Οδηγία σε επίπεδο νομικό, αλλά και για να κάνουμε παραπέρα τα απαραίτητα οργανωτικά θα σας έλεγα βήματα και να εφαρμόσουμε και τα άλλα νομικά εργαλεία τα οποία προϋποτίθενται για να μπει σε πλήρη εφαρμογή η συγκεκριμένη Οδηγία. Νομίζω ότι υπάρχει συνείδηση ότι η κυβερνοασφάλεια δεν είναι κάτι μακρινό, δεν είναι κάτι απόμακρο, δεν αφορά κάποιον παθιασμένο άνθρωπο με τους υπολογιστές. Αφορά την καθημερινή μας ζωή και ακριβώς επειδή αφορά πράγματα όπως οι συναλλαγές μας, οι μετακινήσεις μας, η διαχείριση της ενέργειας, η διαχείριση των υδάτινων πόρων αυξάνονται και οι προκλήσεις.

Οι πολίτες, πολλές φορές, δικαίως ανησυχούν για ζητήματα ιδιωτικότητας και αυτό κάποιες φορές επίσης λειτουργεί και αποτρεπτικά σε σχέση με τη χρήση των νέων τεχνολογιών. Δεν υπάρχουν στεγανά στο διαδίκτυο και για αυτό υπάρχει η απαραίτητη πρόνοια εκ μέρους της πολιτείας αλλά και σε ευρωπαϊκό επίπεδο ακριβώς για να ληφθούν οι πρωτοβουλίες εκείνες που θα προστατεύσουν τις κρίσιμες εν προκειμένου υποδομές.

Μάιος 2017 επίθεση «λιτρισμικού». Ο όρος που έρχεται από το λίτρα και λογισμικό. Ο wannacry προσβάλει πάνω από 150 χώρες και περισσότερο από 230.000 υπολογιστές. Επιπτώσεις στη λειτουργία σιδηροδρόμων στα συστήματα υγείας, στις τηλεπικοινωνίες, σε επιχειρήσεις σε όλη την Ήπειρο. Ένα μήνα αργότερα, ακολούθησε ακόμα μία κυβερνοεπίθεση, notpatya, ενώ, στις αρχές του χρόνου, δημοσιοποιήθηκαν μεγάλης σημασίας τρωτά σημεία του υλικού. Το 2016, είχαμε επισκεφτεί τη Γαλλία και είχαμε επισκεφτεί και τη δημόσια τηλεόραση και εκεί μας εξιστόρησαν ένα ακόμα περιστατικό κυβερνοεπίθεσης, η οποία είχε πάρα πολύ δυσμενή αποτελέσματα.

Γιατί τα λέω αυτά. Τα λέω για να αντιληφθούμε τι πάει να κάνει η συγκεκριμένη ενσωμάτωση της συγκεκριμένης Οδηγίας. Η ενσωμάτωση της συγκεκριμένης Οδηγίας αφορά στις κρίσιμες υποδομές, δεν αφορά ένα πρόβλημα που μπορεί να έχει κάποιος προσωπικός υπολογιστής, όπου κάποιος hacker μπήκε και έκλεψε σημειακά, από έναν άνθρωπο, προσωπικά δεδομένα. Υπάρχουν άλλες αρμόδιες αρχές που μπορούν να ασχοληθούν με αυτό, δεν θα ασχοληθεί το Υπουργείο Αμύνης με ένα τέτοιου τύπου περιστατικό.

Το Υπουργείο Άμυνας καθίσταται η άμεση ομάδα απόκρισης, διότι είναι η δομή, η οποία έχει ήδη αναπτύξει στοιχειωδώς τις δυνατότητες να μπορεί να ανταποκριθεί σε απειλές τέτοιου τύπου. Αντιλαμβάνεστε, καθώς και η χώρα μας, θα σας έλεγα, έχει στην καρδιά της νέας αναπτυξιακής στρατηγικής, τη διάχυση αυτών των τεχνολογιών, πόσο κρίσιμα είναι αυτά τα πράγματα. Μιλάμε για οχήματα χωρίς οδηγό, για παράδειγμα. Ο ομιλών ήταν πριν περίπου 3 μήνες στη Σόφια που υπογράψαμε, με τον ομόλογό μου της Βουλγαρίας και της Ρουμανίας, ένα Μνημόνιο κατανόησης για την ανάπτυξη διαδρόμων που θα υποστηρίζουν την τεχνολογία 5G και, άρα, θα μπορούν να προσφέρουν υπηρεσίες οχημάτων χωρίς οδηγό. Ένα τεράστιο ζήτημα για τις μεταφορές. Αν η χώρα μας θέλει να γίνει ένας κόμβος μεταφορών, ένας κόμβος τηλεπικοινωνιών, ένας κόμβος εμπορίου, το να έχει αξιόπιστα και σύγχρονα δίκτυα είναι πάρα πολύ χρήσιμο. Και αντιλαμβάνεστε, βέβαια, τι προκλήσεις ασφάλειας αναδεικνύονται ακριβώς επειδή αυτή η στρατηγική μπαίνει στο κέντρο της ανάπτυξης.

Δεν θέλω, βέβαια, για να μη γίνω και εγώ ένας άλλος κινδυνολόγος, γιατί είναι πάρα πολύ της μόδας τελευταία, θα το υπονοήσω απλώς, τι μπορεί να σημαίνει και ποιες δυνατότητες μπορεί να δώσει σε κάποιον που θέλει να προκαλέσει κακό. Αυτοκίνητο χωρίς οδηγό, μπορείτε να κάνετε τον συνειρμό. Άρα, υπάρχει, σε όλο το φάσμα το πολιτικό, μια συνείδηση ότι εδώ πέρα πρέπει, πάρα πολύ γρήγορα, να προχωρήσουμε και θα είμαστε και ανοικτοί σε προτάσεις για την επιτάχυνση των διαδικασιών.

Η Ευρωπαϊκή Οδηγία προτάθηκε το 2013, ολοκληρώθηκε και εγκρίθηκε το 2016. Η χώρα μας δεν έχει καθυστερήσει. Μέχρι τον περασμένο Ιούλιο, 17 χώρες δεν είχαν ενσωματώσει την Οδηγία και τώρα είναι άλλες 8 με 9 που βρίσκονται στη διαδικασία της ενσωμάτωσης, μεταξύ των οποίων και η Ελλάδα.

Στο πρώτο κεφάλαιο περιγράφεται το πεδίο εφαρμογής του σχετικού νόμου. Στο δεύτερο άρθρο, οι ειδικοί περιορισμοί για την επεξεργασία των προσωπικών δεδομένων. Στο τρίτο άρθρο, παρατίθενται οι απαραίτητοι ορισμοί. Με το τέταρτο άρθρο, εισάγεται η έννοια των βασικών ή κρίσιμων υποδομών, όπως είπαμε πριν, αφορά στις βασικές και κρίσιμες υποδομές η συγκεκριμένη Οδηγία. Και ο τρόπος χαρακτηρισμού τους.

Σε συνδυασμό με αυτό, στο πέμπτο άρθρο, περιγράφονται αναλυτικά οι παράμετροι που κατ’ ελάχιστο λαμβάνονται υπόψη για τον ορισμό σοβαρών συμβάντων. Δεν είναι όλα τα συμβάντα σοβαρά, δεν είναι όλα τα συμβάντα συμβάντα τα οποία θα απασχολήσουν την εθνική Αρχή Κυβερνοασφάλειας και την ομάδα άμεσης απόκρισης.

Ακολούθως, στο δεύτερο κεφάλαιο, που είναι τα άρθρα 6 έως 8, η Εθνική Στρατηγική Κυβερνοασφάλειας, ήδη, υφίσταται με υπουργική απόφαση και έχει αναρτηθεί στη Διαύγεια. Όσο και οι τρείς αρχές που προβλέπει ο νόμος να υπάρχουν, που είναι η Εθνική Αρχή Κυβερνοασφάλειας που είναι στο Υπουργείο Ψηφιακής Πολιτικής και η ομάδα απόκρισης, η οποία, όπως έχουμε συζητήσει ήδη, είναι στο Υπουργείο Αμύνης. Και, βεβαίως, το ενιαίο κέντρο επαφής, όπου είναι οι υπάρχουσες λειτουργικές δομές στο Ψηφιακής Πολιτικής και ΥΠΕΘΑ, με αποτέλεσμα να μην έχουμε επιπλέον δημοσιονομικό κόστος.

Στο τρίτο και τέταρτο κεφάλαιο, περιγράφονται οι υποχρεώσεις των ΦΕΒΥ και των ΠΨΥ, ως προς την τήρηση απαιτήσεων ασφάλειας και ως προς την κοινοποίηση των συμβάντων ασφαλείας, άρθρα 9 και 11. Αλλά, και ο τρόπος ελέγχου υποχρεώσεων που οι υποχρεώσεις τους είναι διαφορετικές ανάλογα με τα είδη των οντοτήτων.

Με το άρθρο 13 ρυθμίζονται θέματα διασυνοριακής παροχής υπηρεσιών. Να πούμε ένα σενάριο. Αν αυτή η Οδηγία ψηφιστεί, γίνει νόμος του κράτους και έχουμε ένα συμβάν. Ας υποθέσουμε ότι έχουμε μια Κυβερνοεπίθεση σε ένα αεροδρόμιο. Οι αρχές του αεροδρομίου καλούνται να αντιμετωπίσουν τις βλάβες που προκλήθηκαν από την Κυβερνοεπίθεση, ενδεχομένως σε συστήματα ηλεκτροδότησης, στα αυτοματοποιημένα μηχανήματα ελέγχου των εισιτηρίων, στα συστήματα διαχείρισης των αποσκευών, σε υπολογιστές υπαλλήλων, σε δυσλειτουργίες, οι οποίες μπορεί να υποστούν κάποιες ταξιδιωτικές εφαρμογές, τις ιστοσελίδες του αεροδρομίου. Κοινοποιεί στην Εθνική Αρχή Κυβερνοασφάλειας και στην ομάδα άμεσης απόκρισης το συμβάν στο αεροδρόμιο και οι υπηρεσίες του αεροδρομίου αναλαμβάνουν την ευθύνη αντιμετώπισης της τεχνικής ανάλυσης και επίλυσης των κυβερνοεπιθέσεων.

Η ομάδα άμεσης απόκρισης παρέχει τεχνική βοήθεια, υποστηρίζοντας τεχνικά και λειτουργικά τις υπηρεσίες του αεροδρομίου. Έχει βέβαια και τη δυνατότητα να χρησιμοποιήσει το κανάλι άμεσης απόκρισης του Ευρωπαϊκού Δικτύου, ούτως ώστε να λάβει υποστήριξη και ενδεχομένως τεχνογνωσία. Με την ολοκλήρωση των ενεργειών, γίνεται και η αξιολόγηση του συμβάντος ως προς τη σοβαρότητα του και την κλίμακά του. Μετά τη λήξη συνολικά του περιστατικού προκύπτει και η συνολική αξιολόγηση, η οποία γίνεται από την Εθνική Αρχή Κυβερνοασφάλειας σε συνεργασία με όλους τους εμπλεκόμενους φορείς. Η συγκεκριμένη Οδηγία είναι ένα ευέλικτο και ευπροσάρμοστο ψηφιακό δίκτυ ασφαλείας, ως τέτοιο πρέπει να το προσεγγίζουμε. Από τα αναγραφόμενα στο σχέδιο νόμου αντιλαμβάνεστε και εσείς ότι οι ποινές και τα πρόστιμα που προβλέπει σε περίπτωση μη συμμόρφωσης των αρμοδίων φορέων, κινούνται στη λογική της ήπιας προσαρμογής. Δεν είναι πρόστιμα, τα οποία είναι βάρβαρα.

Η Οδηγία NIS είναι ο ένας πυλώνας καθιέρωσης και εφαρμογής μιας Ευρωπαϊκής Πολιτικής Κυβερνοασφάλειας. Ο άλλος πυλώνας είναι ο ENISA, ο οποίος αναβαθμίστηκε ως προς το ρόλο του και την εντολή που έχει από την Ε.Ε. για το χαρακτήρα του και τις αυξημένες του ευθύνες και είναι, νομίζω, πάρα πολύ θετικό το ότι βρίσκεται στην Ελλάδα.

Άκουσα με σκεπτικισμό αυτά που παρέθεσε ο κ. Δανέλλης, προερχόμενος από την Κρήτη, το τι ταλαιπωρία υπήρξε για να ανταποκριθεί η χώρα στα στοιχειώδη. Αυτή τη στιγμή υπήρξε και η σχετική δήλωση της αρμόδιας Επιτρόπου. Έχουμε ολοκληρώσει την συμφωνία, παρέχουμε όλη την υποστήριξη στο προσωπικό του ENISA, το οποίο βρίσκεται στην Αθήνα και στο Ηράκλειο και είχαμε προχθές την υπογραφή της συμφωνίας έδρας για το επόμενο διάστημα. Είναι πάρα πολύ θετικό. Φοβάμαι βέβαια ότι, όταν αποφασίστηκε ο ENISA να είναι στην Ελλάδα, μάλλον κανείς δεν είχε καταλάβει την σημαντικότητά του. Διότι ενδεχομένως άλλες δυνάμεις να είχαν διεκδικήσει την παρουσία του στις δικές τους χώρες και ενδεχομένως και εμείς, με τρόπο διαφορετικό, να είχαμε επισπεύσει την εφαρμογή της συμφωνίας.

Θέλω να περάσω σε κάποια συγκεκριμένα ζητήματα. Εθνική Στρατηγική ή Κυβερνοασφάλειες. Είπαμε ότι είναι αναρτημένη από τις 21/9/2017 και εγκεκριμένη την 7/3/2018 με σχετική υπουργική απόφαση. Για τους φορείς, είμαστε στη διαδικασία να υπογράψουμε σύμβαση με δύο καθηγητές από το Πανεπιστήμιο Πειραιά, για να έχουμε την απαραίτητη συνδρομή, ούτως ώστε να καταλήξουμε γρήγορα στη λίστα. Η Εθνική Ομάδα Κυβερνοασφάλειας που ανέφερε ο κύριος Μανιάτης, που συμμετείχε στο Πανευρωπαϊκό Διαγωνισμό στηρίχθηκε από το Υπουργείο μας εμπράκτως μέσω χορηγίας 10.000 ευρώ, για να καλυφθεί της μετακίνησης και της συμμετοχής.

Χρηματοδοτικά εργαλεία, το ανέφερε ο κύριος Δαβάκης. Κρίσιμο ζήτημα, διότι, όταν αναθέτουμε στο Υπουργείο Άμυνας μια τόσο κρίσιμη αποστολή, σημαίνει ότι υπάρχουν θέματα προϋπολογισμού, αλλά ήδη έχει ξεκινήσει η αξιοποίηση των ευρωπαϊκών κονδυλίων, ήδη από το ΟΡΙΖΩΝ 2020 υπάρχουν τρία προγράμματα που αξιοποιεί το ΓΕΕΘΑ και ένα πρόγραμμα που αξιοποιεί το Υπουργείο Ψηφιακής Πολιτικής, τα οποία έχουν ήδη ξεκινήσει μάλιστα και εκταμιεύουν. Ακούστηκε η συνολική κριτική για την ψηφιακή πολιτική, η οποία έχει ακουστεί και δεν αφορά συγκεκριμένα στην ενσωμάτωση της Οδηγίας.

Θα ήθελα να ενημερώσω για το εξής. Καταρχήν, με υποχρεώνετε να επαναλάβω ότι το μέγιστο ζήτημα, το οποίο αντιμετωπίσαμε, όταν συγκροτήθηκε το Υπουργείο, ήταν η απουσία εθνικής ψηφιακής στρατηγικής και, βεβαίως, ο κατακερματισμός των έργων, ο οποίος είχε οδηγήσει και τις υπηρεσίες της Επιτροπής να παγώσουν όλα τα κονδύλια. Αυτό, λοιπόν, έχει αντιμετωπιστεί αυτήν τη στιγμή και έχουν μπει και δρομολογηθεί τα βασικά κεντρικά έργα. Τις επόμενες μέρες, επειδή ολοκληρώνονται οι διαδικασίες, θα έχουμε ανάδοχο στο μεγάλο έργο της ηλεκτρονικής διακίνησης εγγράφων στο Δημόσιο.

Εδώ, πρέπει να πω ότι ενιαίος ψηφιακός χάρτης χωρίς κτηματολόγιο και δασικούς χάρτες θα ψηφιοποιούσε «αέρα κοπανιστό». Δεν θα υπήρχε κάτι να ψηφιοποιήσει. Επομένως, επειδή εμείς θέλουμε να κάνουμε την ενιαία ψηφιακή πύλη, η πύλη στην οποία θα είναι η υπηρεσία μιας στάσης για τον πολίτη και τις επιχειρήσεις, προϋποτίθεται ότι πρέπει να κάνουμε την ηλεκτρονική διακίνηση αγαθών στο Δημόσιο, διότι, αν για παράδειγμα μια εταιρεία θέλει να καταθέσει προσφορά για έναν διαγωνισμό, πρέπει να μπορεί αυτό να το κάνει χωρίς να χρειαστεί να γυρίζει στο Δημόσιο και να πάει στη φορολογική αρχή για να πάρει την φορολογική της ενημερότητα, για να πάρει την ασφαλιστική της ενημερότητα να πάει στην ασφαλιστική αρχή και στον ΕΦΚΑ και για να πάρει το ποινικό μητρώο να πάει στο Υπουργείο Δικαιοσύνης.

Προϋπόθεση, λοιπόν, της ψηφιακής πύλης, η οποία δρομολογείται και θα έχουμε πάρα πολύ σύντομα το διαγωνισμό, είναι η ηλεκτρονική διακίνηση εγγράφων. Ο διαγωνισμός έχει ολοκληρωθεί και δεσμεύομαι να ενημερωθώ. Νομίζω ότι πρέπει να έχουν ανοίξει και οι οικονομικές προσφορές, έχει ολοκληρωθεί ο τεχνικός έλεγχος και θα έχουμε ανάδοχο τις επόμενες μέρες, όταν, βεβαίως, υπάρξει και ο αναγκαίος, όπως προβλέπεται από τον νόμο για τις δημόσιες συμβάσεις, προσυμβατικός έλεγχος. Όταν, λοιπόν, ξεκινήσουν και μπούνε αυτές οι βάσεις, θα έχουμε και το έργο της ενιαίας ψηφιακής πύλης, το οποίο θα είναι και η υπηρεσία μιας στάσης για τον πολίτη.

Ακούστηκε και αναφέρθηκε η Εσθονία, η οποία πραγματικά είναι πρότυπο και στο πρότυπο της οικοδόμησης των ψηφιακών υπηρεσιών που έχουν αναπτύξει εκεί, αναπτύσσουμε και εμείς τις δικές μας και δεν ντρεπόμαστε να το πούμε. Νομίζω, όμως, ότι θα είναι μια τεράστια μεταβολή, διότι η ηλεκτρονική διακίνηση εγγράφων στο Δημόσιο, για παράδειγμα, δίνει 150.000 ψηφιακές υπογραφές σε δημοσίους υπαλλήλους. Είναι μια πρωτοβουλία, η οποία είναι δοκιμασμένη και ήδη στο Υπουργείο Ψηφιακής Πολιτικής την εφαρμόζουμε καθ’ ολοκληρία, δηλαδή δεν μετακινούνται μεταξύ των υπηρεσιών τυπωμένα χαρτιά. Υπογράφουμε στον υπολογιστή και με το κινητό μας όλοι, και οι υπάλληλοι. Αυτό, λοιπόν, μπορεί να γίνει και στο Δημόσιο και να αποτελέσει τη βάση για την ενιαία ψηφιακή πύλη.

Ταυτόχρονα, μαζί με την Κεντρική Ένωση Επιμελητηρίων, τρέχουμε το έργο για το ηλεκτρονικό ΓΕΜΗ, όπου οι επιχειρήσεις θα μπορούν να καταθέτουν τους ισολογισμούς τους ηλεκτρονικά, όχι σε μορφή φωτογραφίας ή pdf αρχεία, αλλά με τη μορφή η οποία θα είναι «ευανάγνωστη» από το σύστημα, ούτως ώστε να δημιουργήσει βάση δεδομένων και να έχεις και πληροφόρηση σε πραγματικό χρόνο για το τι συμβαίνει σε κάθε κλάδο της οικονομίας και να κάνεις και τη ζωή των επιχειρήσεων πολύ πιο εύκολη. Σημειωτέων πλέον, μπορείς και στην Ελλάδα να ανοίξεις επιχείρηση ηλεκτρονικά και μέσα σε λίγα λεπτά. Έχουν γίνει, λοιπόν, αυτά τα βήματα.

Τέλος, θα ήθελα να κάνω και μια αναφορά στο τεράστιο έργο για το οποίο θα έχουμε το διαγωνισμό τις επόμενες μέρες που αφορά στον ψηφιακό μετασχηματισμό της αγροτικής οικονομίας για το οποίο ήδη και μετά από τις επαφές που είχαμε και με την Κομισιόν, πήραμε και τα δημόσια συγχαρητήρια του αρμόδιου Επιτρόπου. Μιλάμε για ένα έργο τεράστιο, το οποίο για πρώτη φορά μετά από πάρα πολλά χρόνια διαμορφώνει μια δημόσια υποδομή, η οποία θα μπορεί να υποστηρίζει υπηρεσίες γεωργίας ακρίβειας για τη μισή καλλιεργήσιμη γη στην Ελλάδα.

Εκεί, βεβαίως, κάποια συμφέροντα γκρινιάζουν, τα συμφέροντα που πουλούσαν στον αγρότη ότι να είναι, όπως να είναι και θα δουν ότι η εμπειρία της εφαρμογής της γεωργίας ακρίβειας, η οποία στον πυρήνα της έχει τη μείωση του κόστους παραγωγής θα γενικευτεί. Νομίζω, όμως, ότι εδώ πρέπει να υπάρξει ένα ακλόνητο μέτωπο όλων των πολιτικών δυνάμεων, για να περάσει και η πρωτογενής παραγωγή στην επόμενη φάση και νομίζω ότι αυτό είναι ένα έργο τομή.

Για πρώτη φορά στην Ελλάδα, μετά από πολλά χρόνια, διαμορφώνεται μια δημόσια υποδομή και μάλιστα διαμορφώνονται με τέτοιο τρόπο που διασφαλίζεται ο δημόσιος χαρακτήρας των δεδομένων. Αυτό σημαίνει ότι τα πανεπιστήμιά μας και τα ερευνητικά μας κέντρα μπορούν αυτά τα δεδομένα να τα αξιοποιούν και να φτιάξουν και μοντέλα παραγωγής. Βεβαίως, και ο ιδιωτικός τομέας μπορεί, αν θέλει, να τα αξιοποιήσει, αλλά με τις σχετικές διαδικασίες. Επομένως, εδώ νομίζω ότι γίνονται πάρα πολλά βήματα, τα οποία τα καταγράφει η ΕΛΣΤΑΤ και επιτρέψτε μου να καταθέσω την τελευταία έρευνά της για τη χρήση τεχνολογιών πληροφόρησης και επικοινωνίας από τα νοικοκυριά.

*(Στο σημείο αυτό ο κ. Παππάς καταθέτει έγγραφο, το οποίο παρατίθεται συνημμένο στο τέλος του πρακτικού)*

Νομίζω ότι αυτό θα αποτυπωθεί και στους δείκτες διείσδυσης των νέων τεχνολογιών. Δηλαδή, η ανάπτυξη αυτών των τριών - τεσσάρων εμβληματικών έργων για το οποίο σας μίλησα και τα οποία τα περισσότερα θα βρίσκονται στη φάση εκτέλεσης, ακόμη και πριν κλείσει η χρονιά θα μεταμορφώσει πραγματικά την κατάσταση.

Θέλω να κάνω ένα γενικό πολιτικό σχόλιο, διότι ακούστηκαν πάρα πολλά. Είναι προφανές ότι βρισκόμαστε σε ασφαλή απόσταση από την εποχή διακυβέρνησης Σημίτη, την εποχή του εκσυγχρονισμού. Έγιναν θετικά πράγματα κατά αυτήν τη διακυβέρνηση, βεβαίως, αλλά εδώ υπήρξαν και κληρονομιές, οι οποίες δυστυχώς φορτώνουν την Ελλάδα με προβλήματα και δεν αναφέρομαι στα ποινικά ζητήματα. Όταν τοποθετούμαι, κ. Μανιάτη, είμαι πάρα πολύ προσεκτικός. Πρέπει ο κάθε ένας να μετράει πάρα πολύ τα λόγια του σε αυτά τα ζητήματα, κατά τη γνώμη μου, και να αφήνουμε τη δικαιοσύνη απρόσκοπτα να κάνει τη δουλειά της και πρέπει να είμαστε πολύ φειδωλοί σε αυτά τα σχόλια.

Το ιστορικό δεδομένο, όμως, είναι ότι είχαμε μια εκτόξευση του δημόσιου χρέους, το οποίο το 1996 ήταν 100 δισ. και το 2004 πήγε στα 180 δισ. και μετά στη διακυβέρνηση Καραμανλή πήγε 300 δισ., βεβαίως. Δεν αδικώ κανέναν. Όλοι έχουν το μερίδιο της ευθύνης τους. Εδώ, όμως, σας ασκούμε μια πάρα πολύ σοβαρή δομική κριτική, όχι με όρους παρελθόντος, αλλά και με όρους του μέλλοντος, διότι φαίνεται ότι δεν έχουν βγει τα απαραίτητα συμπεράσματα.

Για παράδειγμα, είχαμε την εισαγωγή της έννοιας της απασχολησιμότητας που ήταν το θεμέλιο πάνω στο οποίο πάτησαν και με το δόγμα του σοκ οι μνημονιακές κυβερνήσεις στις οποίες συμμετείχατε από κοινού, για να διαλύσουν τις εργασιακές σχέσεις την περίοδο 2012 - 2013, μάλιστα στο όνομα της ανταγωνιστικότητας και υπήρξε και μια έκρηξη στο brain-drain εκείνη την περίοδο, διότι έβλεπαν οι νέοι άνθρωποι οι συμβάσεις του οκταώρου να γίνονται τετράωρες για το ίδιο αντικείμενο και για τις ίδιες ώρες εργασίας. Αυτή ήταν η ουσία και όποιος μιλάει για brain-drain και δεν βάζει ζητήματα αμοιβών και εργασιακών σχέσεων, είναι υποκριτής - για να συνεννοηθούμε μεταξύ μας-. Δεν θα έρθει Έλληνας επιστήμονας πίσω για να δουλέψει με τις αμοιβές, οι οποίες είναι καθηλωμένες. Νομίζω ότι πρέπει από κοινού, όπως και τα υπόλοιπα θετικά μέτρα που πιστοποιούν την έξοδο από τα μνημόνια, να τα ψηφίσουν και οι δυνάμεις της Αντιπολίτευσης. Αυτό θα είναι, από τη μεριά σας, μια ομολογία ότι η χώρα βγήκε από τα μνημόνια, την οποία θα καλωσορίζουμε εγκαρδίως.

Όσο αφορά στις έρευνες και στην αξιοκρατία, η Ν.Δ. έχει Αρχηγό, ο οποίος διόρισε με υπουργική υπογραφή 400 διευθυντές στο Δημόσιο. Αυτή είναι η έννοια της αξιοκρατίας, όπως την αντιλαμβάνεται η Ν.Δ.. Εμείς κάναμε το Μητρώο Στελεχών του Δημόσιου. Εμείς έχουμε εισαγάγει τις διαφανείς διαδικασίες και, εν πάση περιπτώσει, έχουν γίνει βήματα. Η Ν.Δ. έχει πάρα πολύ συγκεκριμένες επιλογές που κουβαλάει και δεν έχω ακούσει κάποιον να λέει κάτι που είναι λογικό στην πολιτική, ότι «αυτό που κάναμε είναι λάθος, θα κάνουμε κάτι άλλο αν μας εμπιστευτεί ο λαός». Όχι, όλα τα κάνετε σωστά και εμείς είμαστε ένα ιστορικό παράδοξο που κυβερνάμε. Αν νομίζετε ότι μπορείτε να πορευτείτε έτσι, συνεχίστε. Δεν μπορώ να πω κάτι άλλο. Ευχαριστώ.

**ΧΑΡΑ ΚΑΦΑΝΤΑΡΗ (Προεδρεύουσα των Επιτροπών)**: Τον λόγο έχει ο κ. Μανιάτης.

**ΙΩΑΝΝΗΣ ΜΑΝΙΑΤΗΣ (Ειδικός Αγορητής της Δημοκρατικής Συμπαράταξης (ΠΑ.ΣΟ.Κ.-ΔΗΜ.ΑΡ.)):** Κύριε Υπουργέ, δεν είναι στην αρμοδιότητά σας, αλλά μπορείτε να βοηθήσετε και εσείς και ο κ. Φωτάκης, ακούστε για ποιο θέμα πρόκειται. Οι Ειδικοί Λογαριασμοί Κονδυλίων Έρευνας των Πανεπιστημίων που κάνουν R&D, καθώς επίσης και οι περίπου 3.000 υποψήφιοι διδάκτορες της χώρας μας που είναι ό,τι καλύτερο μπορούμε να έχουμε για να σταματήσει το brain-drain, φορολογούνται ως ελεύθεροι επαγγελματίες. Έχουμε ζητήσει, πάρα πολλές φορές, από τον Υπουργό Οικονομικών, αυτή η ιστορία με τους Ειδικούς Λογαριασμούς Κονδυλίων Έρευνας, που είναι ένα απίστευτο γραφειοκρατικό βαρίδι για όλους τους ακαδημαϊκούς και τους ερευνητές, καθώς επίσης και ο χειρισμός των αμοιβών από τα μπλοκάκια που έχουν οι υποψήφιοι διδάκτορες, όχι πια ως εισοδήματος, αλλά ως μια υποτροφία που φορολογείται με ειδικούς όρους, μπορεί να είναι κάτι που εσείς με τον κ. Φωτάκη μπορείτε να το κάνετε και μακάρι να πείσετε και τον κ. Τσακαλώτο.

Δεύτερον, είναι χρήσιμο να κάνουμε μια αναγωγή, κύριε Πρόεδρε, πώς φτάσαμε σε αυτό το σημείο, για να μην κάνουμε τα λάθη του παρελθόντος. Σας προτείνω να αποδεχθείτε την πρόταση της κυρίας Γεννηματά να δούμε, από το 2000 μέχρι και το 2017, τι κάνουμε λάθος, σε μια Εξεταστική Επιτροπή που θα τα δούμε όλα. Θα ήταν ευτυχές εάν και ο ΣΥΡΙΖΑ και η Ν.Δ. μπορούσαν να αποδεχτούν αυτή την πρότασή μας.

Όσον αφορά στην ψηφιακή γεωργία -διάβασα, μάλιστα και ανακοινώσεις σας, ενδιαφέρεστε- θέλω να σας πω το εξής: Εγώ, στον τόπο μου, στην Αργολίδα, έχω τον πιο πρωτοποριακό οργανισμό ψηφιακής γεωργίας, είναι ο Τοπικός Οργανισμός Εγγείων Βελτιώσεων Ήρας Κουρτακίου. Έχουμε ξεκινήσει εδώ και τρία χρόνια. Είναι 6.000 στρέμματα και περίπου 650 πορτοκαλοπαραγωγοί. Τα έχουν βρει μεταξύ τους, έχουν προχωρήσει, έχουν ενταχθεί σε προγράμματα, συνεργάζονται με το Διαβαλκανικό Κέντρο του Αριστοτελείου Πανεπιστημίου, συνεργάζονται και με τη Δ.Ε.Η. και έχουμε -εγώ το παλεύω αυτό το θέμα εδώ και ένα χρόνο, γιατί μπορεί να είναι το καλύτερο πιλοτικό και πρωτοποριακό πρόγραμμα όλης της Ελλάδας- κολλήσει στο ότι δεν τους επιτρέπεται να εγκαταστήσουν φωτοβολταϊκά, προκειμένου, μαζί με τους σένσορες που βάζουν στα χωράφια, τις αυτόματες βάνες για το πότισμα, την εξοικονόμηση κατά 60% του νερού, που όλα αυτά είναι έτοιμα να λειτουργήσουν, απομένει να τους επιτραπεί η ένταξη στο σχέδιο βελτίωσης που ετοιμάζουν και των φωτοβολταϊκών, ώστε να έχουμε και παραγωγή πράσινης ενέργειας.

Έχω ενημερώσει τον κ. Σταθάκη, επειδή, όμως, η προθεσμία υποβολής του επιχειρησιακού σχεδίου στο Υπουργείο Αγροτικής Ανάπτυξης τελειώνει αυτό τον μήνα, θα το εκτιμούσα ιδιαίτερα αν και εσείς κάνατε μια επαφή και με τον Υπουργό Αγροτικής Ανάπτυξης και με τον Υπουργό Ενέργειας, ώστε αυτό το θέμα που αφορά γενικά στους ΤΟΕΒ Πελοποννήσου, αλλά ειδικά έναν ΤΟΕΒ, για τον οποίο εγώ είναι περήφανος και θα δείτε, αν το κοιτάξετε, ότι είναι πολύ μπροστά, θα βοηθούσε πάρα πολύ στην ψηφιακή γεωργία.

Τώρα, ένα σχόλιο για τον Ενιαίο Ψηφιακό Χάρτη. Ακούστε, αγαπητές και αγαπητοί συνάδελφοι, θα χρησιμοποιήσω και την ιδιότητά μου ως μηχανικού και ανθρώπου που τα δίδασκε αυτά στο Αριστοτέλειο Πανεπιστήμιο. Όταν παρέλαβε η σημερινή Κυβέρνηση τα θέματα, στο εθνικό κτηματολόγιο, όπου είχαν γίνει πολλά λάθη κατά το παρελθόν, είχε ολοκληρωθεί το 25% της χώρας, λειτουργούσαν 130 κτηματολογικά γραφεία και είχαν ανατεθεί οι μελέτες για το υπόλοιπο 20%. Η χώρα, λοιπόν, το 2015, είχε έτοιμο ή υπό ετοιμασία το 45% του Εθνικού Κτηματολογίου.

**ΧΑΡΑ ΚΑΦΑΝΤΑΡΗ (Προεδρεύουσα των Επιτροπών):** Αυτό αφορά τον κ. Παππά;

**ΙΩΑΝΝΗΣ ΜΑΝΙΑΤΗΣ (Ειδικός Αγορητής της Δημοκρατικής Συμπαράταξης (ΠΑ.ΣΟ.Κ.-ΔΗΜ.ΑΡ.)):** Αφορά στην ψηφιακή πολιτική της χώρας και μιλώ για ψηφιακά δεδομένα, πάνω στα οποία θα «πατήσει», όπως σωστά είπε ο συνάδελφος, ο κ. Κάτσης, ο Ενιαίος Ψηφιακός Χάρτης της χώρας. Αφορά αμεσότατα τον κ. Παππά, γιατί μπορεί άλλοι Υπουργοί να μην καταλαβαίνουν τη σημαντικότητα της ψηφιακής απεικόνισης του χώρου, αλλά είμαι σίγουρος ότι εκείνος το καταλαβαίνει.

Σας θυμίζω, κύριε Υπουργέ, ότι για τους δασικούς χάρτες, πράγματι, ποτέ το Ελληνικό Δημόσιο, από έναρξής του, από γεννήσεως του, δεν είχε φτιάξει ψηφιακούς χάρτες. Για πρώτη φορά στη χώρα προκηρύχθηκαν και ανατέθηκαν ψηφιακοί χάρτες για το 50% της επικράτειας, με κόστος 40 εκατομμυρίων ευρώ, το 2011, και αυτά που τώρα ο κ. Φάμελλος εγκρίνει και αναρτά είναι οι μελέτες που είχαμε αναθέσει, που είχαν αρχίσει να παραδίδονται και, προφανώς, αναρτά μια δουλειά που έχει ξεκινήσει το 2011 για το 50% της χώρας.

Σας λέω ότι είχαν ανατεθεί, είχαν εκπονηθεί, είχαν πληρωθεί τα 40 εκατομμύρια ευρώ και είχε αναρτηθεί μόλις 1.000.000 στρέμματα που είναι πολύ μικρό ποσοστό. Όμως, βρήκατε έτοιμο υλικό.

Τελειώνω, λοιπόν, λέγοντας για τον Ενιαίο Ψηφιακό Χάρτη, που αποτελεί το απαραίτητο εργαλείο για πολεοδομία, χωροταξία, προστασία περιβάλλοντος και ουσιαστικά και επενδύσεις και ανάπτυξη στη χώρα.

Κύριε Υπουργέ, παρά το γεγονός ότι με αργόσυρτα βήματα το Υπουργείο Περιβάλλοντος σέρνεται, αλλά «τρέχει» ένα project, υπάρχουν άλλα Υπουργεία, τα οποία είναι απίστευτα πίσω. Σας προτείνω, επειδή έχετε την ευθύνη της εθνικής στρατηγικής για την ψηφιακή οικονομία και κοινωνία, να κάνετε συναντήσεις με συναρμόδιους Υπουργούς, όπως της Γεωργίας, πολιτισμού, οικονομικών, όλους όσους διαχειρίζονται τη γη, διότι, πιθανόν, οι άνθρωποι να έχουν άλλες προτεραιότητες. Η δική σας, όμως, προτεραιότητα είναι η άμεση διαμόρφωση και υλοποίηση του Εθνικού Ενιαίου Ψηφιακού Χάρτη, ο οποίος θα «πατήσει», κύριε Κάτση, πάνω στο Εθνικό Κτηματολόγιο που πρέπει να είναι έτοιμο το 2020, αφού το εναπομένον 50% είχε ήδη προκηρυχθεί και υπήρχαν 23 μελέτες, οι οποίες μπλοκαριστήκαν και, ευτυχώς τώρα, μετά από τρία χρόνια, ανατίθενται.

Κυρία Πρόεδρε, σας ευχαριστώ πολύ για την κατανόησή σας και θα χαιρόμουν αν ο κ. Υπουργός μπορούσε να απαντήσει.

**ΧΑΡΑ ΚΑΦΑΝΤΑΡΗ (Προεδρεύουσα των Επιτροπών):** Τον λόγο έχει ο κ. Δαβάκης.

**ΑΘΑΝΑΣΙΟΣ ΔΑΒΑΚΗΣ:** Κυρία Πρόεδρε, είπε κάτι ο κ. Μανιάτης προηγουμένως και θα παρακαλέσω θερμά τον κ. Υπουργό, αλλά και τους συναρμόδιους Υπουργούς, τον κ. Αραχωβίτη και άλλους, να το δουν. Σχετικά με την ψηφιοποίηση του εδάφους, την γεωργία ακρίβειας, τα φωτοβολταϊκά και όλα αυτά που συνθέτουν το πρόβλημα, το οποίο ανακύπτει και στα ζητήματα των ΤΟΕΒ της Πελοποννήσου και όχι μόνο.

Στην Επιτροπή Έρευνας και Τεχνολογίας, θα μπορούσαμε να συνεργαστούμε, κύριε Υπουργέ, διότι πρέπει να παρίσταται και κυβερνητικός παράγοντας στις Ειδικές Μόνιμες Επιτροπές, να μην τα λέμε μεταξύ μας με τους επιστήμονες και να φεύγουμε. Το έχουμε δει πολλές φορές πάνω σε αυτό που είπε -και είναι πολύ σωστό- ο κ. Μανιάτης. Θερμή παράκληση, να οριστεί μία τέτοια συνεργασία, για να μπορέσουμε να έχουμε μετρήσιμα αποτελέσματα σε όλα αυτά που λέμε πολλές φορές ενόψει εντάξεων τέτοιων Οδηγιών στην εθνική νομοθεσία. Σας ευχαριστώ.

**ΧΑΡΑ ΚΑΦΑΝΤΑΡΗ (Προεδρεύουσα των Επιτροπών):** Τον λόγο έχει ο κ. Κατσανιώτης.

**ΑΝΔΡΕΑΣ ΚΑΤΣΑΝΙΩΤΗΣ (Εισηγητής της Ν.Δ.):** Θα είμαι πολύ σύντομος, γιατί, ούτως ή άλλως, είχα σκοπό να τα πούμε στην Ολομέλεια. Εδώ, για να είμαστε και ειλικρινείς μεταξύ μας, μιας και χθες κουβεντιάσαμε και το θέμα που αφορά στις αλλαγές στο Σύνταγμα, για να μπορέσουμε να ξεκαθαρίσουμε μια σειρά από πράγματα, πρέπει όλοι να σκεφτούμε το άρθρο 24. Δηλαδή, μια σειρά από προβλήματα που έχουν προκύψει στους δασικούς χάρτες, μια σειρά από θέματα που, πραγματικά, αυτή τη στιγμή, ταλαιπωρούν την αγροτική οικονομία έχει να κάνει με το τι είναι και πώς ορίζονται δασικά και αυτό πρέπει να τελειώσει μια για πάντα.

Όπως, εύστοχα, έλεγαν παλιοί καθηγητές Γεωπονικής, το Ελληνικό Σύνταγμα γράφτηκε από Βοτανολόγους. Περιγράφει στοιχεία φυτικά που φαντάζομαι κανένα άλλο Σύνταγμα στην Ευρώπη δεν περιγράφει.

Το δεύτερο είναι, κύριε Υπουργέ, ότι η γεωργία ακρίβειας έχει πολύ μεγάλο ενδιαφέρον - εάν θέλετε - είναι και το κομμάτι που «πλασάρεται» πάρα πολύ εύκολα, ως η νέα μοντέρνα αντίληψη για τα πράγματα.

Το κράτος των Αθηνών, πάρα πολλές φορές, έχοντας δει την αγροτική παραγωγή από την ευκολία της Κηφισιάς ή της Γλυφάδας, δεν αντιλαμβάνεται ότι ας πάμε πρώτα σε μια σειρά από ψηφιακές λογικές που θα βοηθήσουν τον αγρότη στην Αχαΐα που, αυτή τη στιγμή, έχει καταστραφεί η καλλιέργεια της ελιάς του και δεν μπορεί να περιμένει στην ουρά να υποβάλει αίτηση, για να έρθουν οι ελεγκτές του ΕΛΓΑ να δουν την αίτησή του.

Ας δούμε πραγματικά πώς on line θα βγαίνουν οι αποζημιώσεις, ας δούμε πραγματικά πώς αυτό που έχουμε τώρα, θα το μετατρέψουμε σταδιακά σε ηλεκτρονικό, έτσι ώστε, όταν φτιάξουμε όλα αυτά που πραγματικά -θα συμφωνήσω μαζί σας, η χώρα έχει μείνει πάρα πολύ πίσω, με ευθύνη όλων των προηγούμενων κυβερνήσεων σε αυτά, όταν πάμε στη γεωργία, στην ψηφιακή γεωργία, όταν πια κάνουμε μια πλήρη χαρτογράφηση του υπεδάφους, όταν πια ξέρουμε πώς και ποια είναι τα λιπάσματα, φυτοφάρμακα, που κάθε περιοχή θα πρέπει να χρησιμοποιεί, όταν υπογειοποιήσουμε τα δίκτυα άρδευσης και, μέσα από αυτά, ξέρουμε ακριβώς το πόσο καταναλώνει ο καθένας από το εθνικό αγαθό που λέγεται νερό για την άρδευσή του, θα έχει ενδιαφέρον.

Αλλά, πρέπει πριν να εκπαιδεύσουμε τους αγρότες. Να μη φτιάξουμε μια πολύ μεγάλη ψηφιακή υποδομή από ανεκπαίδευτους αγρότες, που εμείς θα είμαστε περήφανοι που την φτιάξαμε, αλλά κανείς δεν θα την χρησιμοποιεί. Ευχαριστώ.

**ΧΑΡΑ ΚΑΦΑΝΤΑΡΗ (Προεδρεύουσα των Επιτροπών):** Επιθυμεί κάποιος άλλος να μιλήσει για την περιοχή του; Όχι.

Τον λόγο έχει ο κ. Υπουργός.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Αυτές οι τοποθετήσεις συνήθως εγείρουν το ενδιαφέρον των τοπικών μέσων και έχουμε και τη λειτουργικότητά τους, την ξεχωριστή καμιά φορά. Νομίζω ότι γίνεται δημιουργική συζήτηση.

Τώρα, για τα θέματα των φωτοβολταϊκών, χωρίς να είμαι ο ειδικός, διακινδυνεύω να πω ότι οι αγρότες μπορούν να κάνουν ενεργειακή κοινότητα, να παράξουν ηλεκτρικό ρεύμα και να συμψηφίσουν τη διαφορά, δίνοντας στο δίκτυο ό,τι έχουν παράξει. Δεν ξέρω αν αυτό επιδοτείται, αλλά είναι βέβαιο ότι μπορούν να κάνουν ενεργειακή κοινότητα. Αυτό είναι το πρώτο.

Το δεύτερο είναι ότι εδώ, ο κ. Μανιάτης μίλησε για μια περίπτωση έξι χιλιάδων στρεμμάτων. Προσέξτε. Εδώ, ανακύπτει ένα ζήτημα πολιτικής, το οποίο σας καλώ να το συζητήσουμε, έτσι, με ψυχραιμία. Βεβαίως, όλοι έχουμε τις ιδεολογικές και πολιτικές μας εκκινήσεις και αρχές και καταβολές, αλλά τι έχει αποδειχθεί πάνω σε αυτό το ζήτημα; Ότι, χωρίς ισχυρή δημόσια παρέμβαση, δεν φτιάχνονται μεγάλες υποδομές.

Προσέξτε πού βρίσκεται, λοιπόν, ο ιδιωτικός τομέας. Ο ιδιωτικός τομέας κάνει διάσπαρτες παρεμβάσεις, ασύνδετες μεταξύ τους, που αφορούν στην τεχνολογική αιχμή και δεν έρχεται να πάρει το ρίσκο μιας τεράστιας επένδυσης και υποδομής, στην οποία επάνω θα μπορούν να αναπτυχθούν όλοι οι αγρότες. Μιλάμε για τη μισή καλλιεργήσιμη γη. Το αντιλαμβάνεστε. Μιλάμε για 15 εκατ. στρέμματα από τα 30 εκατ. που είναι η καλλιεργήσιμη γη της Ελλάδας, σε πρώτη φάση. Νομίζω, σε δεύτερη φάση, ολόκληρη.

Βεβαίως, αυτό που είπε ο κ. Κατσανιώτης είναι σωστό. Ότι οι τεχνολογίες, αν δεν γίνουν τεχνολογίες των ανθρώπων, δεν έχουμε κάνει τίποτα. Τι πρέπει, λοιπόν, να κάνουμε στην αμέσως επόμενη φάση; Να εμπνεύσουμε και τα νέα παιδιά, τους νέους γεωπόνους και να τους δείξουμε ότι υπάρχει αντικείμενο και εργασία στην ύπαιθρο, όπου θα μπορέσουν να πάνε και, ενδεχομένως, να εξηγήσουν σε ανθρώπους μεγαλύτερης ηλικίας το πώς αυτές οι τεχνολογίες μπορούν να βελτιώσουν και την παραγωγή και τη ζωή τους και το εισόδημα.

Τρίτον, συναντήσεις. Δεν είναι ότι μόνο συναντιόμαστε με τα άλλα Υπουργεία. Με τα άλλα Υπουργεία. κάνουμε και δουλειά. Από το Υπουργείο Δικαιοσύνης, το Υπουργείο Τουρισμού, έχουμε όλο το φάσμα πολιτικής. Μας αφορά και ο ψηφιακός μετασχηματισμός της οικονομίας. Είναι κάτι που έχει να κάνει και με το δημόσιο και με το ιδιωτικό.

Με το Υπουργείο Οικονομίας για την τέταρτη Βιομηχανική Επανάσταση, για το ηλεκτρονικό ΓΕΜΗ μαζί με τα Επιμελητήρια. Στο Υπουργείο Δικαιοσύνης, μέχρι και αυτό αναφέρθηκε, η ψηφιοποίηση της Δικαιοσύνης και το ηλεκτρονικό πινάκιο. Στο Υπουργείο Τουρισμού, η ενιαία τουριστική πύλη. Χρειαζόμαστε πάρα πολλές ώρες και να οργανώσουμε και μια ειδική συζήτηση, για να τα δούμε από κοινού.

Τέλος, για αυτό που είπε ο κ. Κάτσης για το Υπουργείο Εσωτερικών, είναι μία εύλογη ανησυχία, την οποία νομίζω ότι, μέχρι την Ολομέλεια, πρέπει να γίνει μια διαβούλευση και με την αντιπολίτευση, για το πώς μπορεί να ενσωματωθεί. Αν κατάλαβα καλά, είπατε να υπάρχει μια ειδική ομάδα ad hoc για την κυβερνοασφάλεια της διεξαγωγής των εκλογών και να μην είναι στο ΓΕΕΘΑ. Εντάξει. Να το δούμε. Να υπάρξει και μια επαφή μεταξύ των κομμάτων, να συζητηθεί, να υπάρξει μια προσπάθεια συναίνεσης, το Υπουργείο είναι έτοιμο να αποδεχθεί μια τέτοιου τύπου ρύθμιση.

Είμαστε, καταρχήν, θετικοί. Λόγω του προγράμματός μου, θα χρειαστεί να λείψω στο εξωτερικό, προτείνω, εάν είναι σωστή η πληροφόρησή μου, η Ολομέλεια θα μπει την Τέταρτη που μας έρχεται, μέχρι τότε, να γίνουν επαφές μεταξύ των κομμάτων και να υπάρξει μια προσπάθεια ευρείας συναίνεσης για μια ειδική τέτοιου τύπου ρύθμιση.

**ΧΑΡΑ ΚΑΦΑΝΤΑΡΗ (Προεδρεύουσα των Επιτροπών):** Από τις τοποθετήσεις των Εισηγητών και Ειδικών Αγορητών, προκύπτει ότι το σχέδιο νόμου του Υπουργείου Ψηφιακής Πολιτικής, Τηλεπικοινωνιών και Ενημέρωσης «Ενσωμάτωση στην ελληνική νομοθεσία της Οδηγίας 2016/1148/ΕΕ του Ευρωπαϊκού Κοινοβουλίου και του Συμβουλίου σχετικά με μέτρα για υψηλό κοινό επίπεδο ασφάλειας συστημάτων δικτύου και πληροφοριών σε ολόκληρη την Ένωση» γίνεται δεκτό, επί της αρχής, επί των άρθρων και στο σύνολό του, κατά πλειοψηφία.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής.

Από τη Διαρκή Επιτροπή Δημόσιας Διοίκησης, Δημόσιας Τάξης και Δικαιοσύνης, παρόντες ήταν οι Βουλευτές κ.κ. Βάκη Φωτεινή, Σταμπουλή Αφροδίτη, Τζαμακλής Χαρίλαος, Ασημακοπούλου Άννα – Μισέλ, Δαβάκης Αθανάσιος και Μανιάτης Ιωάννης.

Από τη Διαρκή Επιτροπή Παραγωγής και Εμπορίου, παρόντες ήταν οι Βουλευτές κ.κ. Γκαρά Αναστασία, Καρακώστα Εύη, Κάτσης Μάριος, Καφαντάρη Χαρά, Ξυδάκης Νικόλαος, Σπαρτινός Κωνσταντίνος, Συρμαλένιος Νικόλαος, Κατσανιώτης Ανδρέας, Ζαρούλια Ελένη, Μανωλάκου Διαμάντω και Γεωργιάδης Μάριος.

Τέλος και περί ώρα 13.05’ λύθηκε η συνεδρίαση.

**Η ΠΡΟΕΔΡΕΥΟΥΣΑ ΤΩΝ ΕΠΙΤΡΟΠΩΝ**

**ΧΑΡΑ ΚΑΦΑΝΤΑΡΗ**

**ΠΡΟΕΔΡΟΣ ΤΗΣ ΔΙΑΡΚΟΥΣ ΕΠΙΤΡΟΠΗΣ**

**ΠΑΡΑΓΩΓΗΣ ΚΑΙ ΕΜΠΟΡΙΟΥ**